
Cuvânt înainte 


MARITIRUL ŞI POETUL 


Brâncoveanu Constantin / Boier vechi şi Domn creştin. Aşa l-a carac- 
terizat simplu şi cuprinzător poporul într-o Ba/adă pe care i-a dedicat-o, 
aşa l-am cunoscut noi în anii de şcoală (nu ştiu dacă lucrul acesta se mai pe- 
trece şi în şcoala de astăzi). Floarea martirilor români! Este Domn creştin 
în conţinutul absolut al spunerii. Dar, când se va fi întâlnit loan Alexandru în 
chip fericit şi decisiv cu Domnitorul fără pereche şi va fi fost impresionat 
de mărturisirea lui cu totul excepţională? Nu putem şti data exactă, dar 
putem observa apariţia primului imn închinat lui Brâncoveanu în volu- 
mul Imnele Bucuriei, editat în anul 1973, cu un titlu explicit: Imnul Jui 
Constantin Brâncoveanu. Încheie ciclul şi volumul, ca o notă finală, un 
accent decisiv ce nu poate fi trecut în niciun fel cu vederea, ca o deschidere 
spre alte zări ale Poesiei. Probabil că imnul a fost scris cu un an sau doi 
mai înainte (având în vedere că precedentul volum, Vâmi/e pustie, îi apă- 
ruse în 1969). 

În total, în imnografia ioan-alexandrină, aveau să fie (cam) 30 de imne 
dedicate Brâncovenilor şi făptuirilor lor sau care trimit direct la ei, dintre 

care trei se vor fi întitulat Imnu/ lui Constantin Brâncoveanu, iar aproape 
o treime poartă titlul simplu de Brâncoveanu. La acestea se mai adaugă 
câteva texte în proză (proză e un fel de a spune, deoarece la Ioan Alexandru 
totul este poetic), apărute iniţial în periodice, dar presărate apoi în două 
volume antologice purtând, cât se poate de asumat, un titlu greu nu numai 
de aflat, dar şi de închipuit în lumea (nouă?) de astăzi: Iubirea de patrie. 

În nici un fel nu se poate spune mai potrivit despre martiriul Brân- 
covenilor decât prin Poesie adevărată. Dar, în continuare, cum se poate 
vorbi despre această Poesie adevărată însoţitoare? Mai direct spus, se poate? 
Nu se prea poate! Sau se poate numai tot prin Poesie. Ca atare, folosi-vom, 
vorbind despre imnele dedicate de Ioan Alexandru Brâncovenilor, cel mai ade- 
sea, propriile-i cuvinte. 

Iată, aşadar, întâiul imn — Imnul lui Constantin Brâncoveanu! Floare 
neasemuită în buchet de nuntă a Poesiei, prinsă în Imnele Bucuriei. Acolo, 
semănat spre rodire de bucurie. Oglindă şi oglindire-şi află Poetul în Marele 
Miărturisitor al neamului. Este un imn dedicat unui Constantin (să fie as- 
cuns aici numele lui Calinic Argatu, pe atunci frumos ieromonah prieten?). 
Poate cel mai frumos dintre imnele dedicate Brâncoveanului... O poezie grea 
de înţelesuri. Sună ca un dangăt de clopot mânăstiresc mare. Sună, deo- 
dată, a patimi şi a înviere, a jale şi a sărbătoare. 


* Ordinea imnelor, în volum este cronologică, sugerată de volumele de imne, cu ex- 
cepţia imnelor „Clopotele lui Brâncoveanu” şi „Salamandra”, introduse la începutul se- 
lecţiei la solicitarea familiei scriitorului. 

Poezia Brâncovenilor a crescut încet: încă un imn în Imnele Transilvaniei 
(1976), şi încă unul în Imnele Moldovei (1980), pentru a izbucni cu belşug; în 
Imnele Țării Româneşti (1981), unde aflăm nu mai puţin de douăzeci (!), având 
o legătură mai mică sau mai mare. 

Iată şi ultimul imn! Între Imnele Maramureşului. Brâncoveanu. Nu 
mai are suflul poetic al celui dintâi. Este mai descriptiv. O poezie mai dis- 
cursivă, mai neguroasă. 

Poate mai de folos ar fi să gândim încheierea seriei de imne dedicate Brân- 
covenilor cu grandios Oratoriul lui Constantin Brâncoveanu şi al fiilor săi! 
din Imnele Putnei. ÎI regăsim aici, cumva, pe acel Ioan Alexandru atât de 
apropiat şi de drag mie, cel din Vâmi/e Pustiei. Oratoriul acesta este un 
poem înrudit, în ceea ce priveşte suflul poetic, cu Ascensiunea. Asistăm şi 
aici la plecarea într-o călătorie. Una care se petrece în Vinerea Mare, zi în 
care şi Hristos S-a călătorit din această lume. Brâncoveanu este luat la 
timpul când vine peste ţară primăvara, anotimpul curăţirii şi al primenirii. 
Plecarea-i devine plecare spre Paşti, în cu Hristos purtare de Cruce uriașă 
de lemn: „Leacul lemnului izbăvitor.” Pe Corabia aceasta — Fclesia (cea una, 
sobornicească şi apostolească!) se află îmbarcată toată istoria neamului, 


1 Oratoriul chiar a fost scris ca text care să fie apoi temei pentru muzică. De altfel, în 
anul 1992, anul canonizării Sfinţilor Brâncoveni, a avut loc în biserica Sfântul Gheorghe 
Nou o reprezentaţie cu acest Oratoriu, regizată de Dan Nasta. 

toţi eroii şi toţi sfinţii ei, de la începuturi. Pornită-i ea spre Patrie Eter- 
nitate. În ea toţi devenim alai sfânt spre Ceruri. Acum, în această perioadă, 
suferinţa capătă rost. Cei care erau până acum extra muros ajung în Ce- 
tate, în Ierusalimul ceresc (Oratoriul lui Constantin Brâncoveanu şi al 
fiilor săi 1.P.2). În duhul ei, plecarea aceasta este o Cruciadă sui generis, 
o călătorire asumată, precum a făcut-o şi Hristos, pe drumul Crucii Lui: 


(...) suntem pe drumul crucii 
Porniţi, că suntem în drumul celei dintâi valahe 
Cruciade. 


(Oratoriul lui Constantin Brâncoveanu şi al fiilor săi — 1.P.) 


Cam în felul acesta au plecat Brâncovenii spre moarte, vor trece cum- 
plit prin ea, dar se vor întoarce înviaţi, în chip de moaşte sfinte spre prime- 
nirea spirituală a neamului. Întoarcerea aceasta se va petrece la vremea 
secerişului, când deja „Mirosea a toamnă-n bărăgane”, o vreme la care 
cele ale pământului, ale naturii virgine sau lucrate, reflectă mai apropiat 
cele ale cerului (Brâncoveanu — „Să mă ierți că iarăşi te-am chemat” L.Ţ.R.). 


2Iată prescurtările folosite în text pentru volumele cu scrieri ale lui Ioan Alexandru: 
I.B. = Imnele Bucuriei, |.T. = Imnele Transilvaniei, |.Mo. = Imnele Moldovei, L.Ț.R. = 
Imnele Țării hRomâneşti, |.]. = Imnele Iubirii, |.P. = Imnele Putnei, |.Ma. = Imnele Ma- 
ramureşului, |.Pa. = Iubirea de Patrie, |.Pa. 2 = Iubirea de Patrie, Vol. Il. Atunci când 
într-un volum s-au aflat mai multe imne cu acelaşi titlu, spre identificare, am dat şi pri- 
mul vers. 

Ducerea ferecată a Brâncovenilor la Stambul este plecare întru Nuntă 
cu Mirele Hristos: „Căci este taina de nuntă. Doar nunta / Ne stă în faţă.” 
(Oratoriul lui Constantin Brâncoveanu şi al fiilor săi — 1.P.). Sunt plecaţi 
spre Casa Lui, spre Ierusalimul ceresc. Dar drumul acesta trece prin sufe- 
rinţă, prin jertfă, prin moarte mărturisitoare, prin cruce, prin mormânt. În 
felul acesta, istoria noastră se racordează direct şi frumos la istoria mare 
a lumii, la istoria mântuirii. Brâncovenii tocmai sunt în prag de strămutare 
în cer. A venit peste ei mila Domnului pustiei, a Domnului cuvântului 
(Oratoriul lui Constantin Brâncoveanu şi al fiilor săi — 1.P.). Prin Brânco- 
veanu Constantin şi fiii lui, limpede este că: 


(...) Am fost atinşi de milă, e Mila 
Peste noi cea de sfinţi cu lacrimi de 
Sânge râvnită (...) 


(Oratoriul lui Constantin Brâncoveanu şi al fiilor săi — 1.P.) 
Aceasta pentru ca: 


(...) moartea 
Să poată sări țăndări la rai când va 
Fi cercetată de milă. 


(Oratoriul lui Constantin Brâncoveanu şi al fiilor săi — 1.P.) 

Dar nu se sfârşesc lucrurile acum şi aici, ele continuă-n cer cu o altă 
Nuntă, cu mult mai măreaţă: 


(...); putea-vor ei să înțeleagă 

Că aceasta de-aici este numai pridvorul că cealaltă nuntă 
Numai ne este-ngăduită întreagă, ce nu suportă 

Nici amânare nici sustragere nimeni nu poate să nu 

Se supună chemării trâmbiţelor de foc îngăduite 

Să-l înveselească pe Mire. 


(Oratoriul lui Constantin Brâncoveanu şi al fiilor săi — 1.P.) 


Nobilă-i autohtona obârşie a Domnitorului şi Poetul ţine s-o pună cât 
mai adesea în evidenţă (Imnul lui Constantin Brâncoveanu — „Nu-i Patrie 
acolo unde nu este schit”-— I.Mo.; Imnul lui Constantin Brâncoveanu — „În 
pustie cresc oasele” — 1.B.). Anume, este el os basarabic (Imnul lui Con- 
stantin Brâncoveanu — 1.B.). Se adaugă întemeietor într-o succesiune au- 
gustă, îndeosebi prin plecarea sa martirică la Domnul: „Ctitor de neam eşti al 
treilea în ţară / După Întemeietorul Basarab căruia Mircea îi urmară.”(Im- 
nul lai Constantin Brâncoveanu — „În pustie cresc oasele” L.B.). 

Descendenţa nobilă a Brâncovenilor se vede şi din vulturul stemei lor, 
care, prin cel al stemei Basarabilor, îşi are obârşia în cel al Bizanțului, a că- 
rui spiţă coboară şi mai departe în istorie, până la vulturul ioanic (ne aflăm, 

cred, într-o perioadă în care loan Alexandru era foarte preocupat de Sfân- 
tul Ioan Teologul de la Patmos). Patmosul şi Țara sunt, aşadar, evanghelic 
legate prin zborul punte al vulturului cuvântător al lui loan. Vulturul este 
o prezenţă continuă în imnele Brâncovenilor. Nu-i orice vultur, ci vultur 
purtând în gheare cruce cu „mireasmă de busuioc” şi „crinul sabie înmugurit 
în floare” E un vultur trimis, unul care ne poartă. Vultur sfânt (Imnul lui 
Constantin Brâncoveanu — „În pustie cresc oasele”-— 1.B.). E, poate, vultu- 
rul acela despre care ne spune Poetul Rege David că i se înnoiesc aripile, 
înnoire la care râvnim cu toţii. Dar, în heraldica celor de care am pomenit 
avem de-a face mai mult cu duhul vulturesc decât cu pasărea în sine. Con- 
stantin Brâncoveanu în-suşi este văzut de Poet ca vultur: 


In pustie cresc oasele 
Vulturului, se-ntăresc curate şi devin 
Umbre-n lumina neamului. 


(Imnul lui Constantin Brâncoveanu — „În pustie cresc oasele”- 1.B.) 


Pe urma lui, şi „inima noastră vultureşte petrece” (Oratoriul lui Con- 
stantin Brâncoveanu şi al fiilor săi — 1.P.). 

Durerile mari nu l-au ocolit pe Domnitor pe parcursul vieţii. Tatăl său, 
Papa Brâncoveanu, fusese asasinat la răscoala seimenilor, pe când Con- 
stantin nu avea decât un an. În memoria lui a fost pusă, de bunicul său 
Preda, o cruce restauratoare la locul uciderii, la poalele Dealului Mitropoliei 


INI 

(„fostul deal al viei”— trimitere la vinul euharistic!) (La început a fost una 
de lemn, înlocuită de Constantin beizadea, fiul cel mare al lui Constantin, 
cu una de piatră, astăzi dispărută.) Şi acesta este rostul crucilor, anume ca 
acolo unde sunt puse să curețe locul în urma unei nedreptăţi, a unei vărsări 
de sânge sau a unei alte silnicii. Troiţele marchează întru sfinţenie locul 
în care sunt plantate, sting o nedreptate omenească prin nedreptatea sufe- 
rită, odinioară şi mereu, de Hristos: 

Că suferințele de altădată 

O altă suferință le-a înfrânt 

ȘI țărâna ţării e curată 

Să rodească celălalt pământ. 

(Troiță brâncovenească — L.Ţ.R.) 


Mamă nobilă-i era Stanca, soră a domnitorului Şerban Cantacuzino: „Și 
după maică Stanca soră de domn drept moşteni să porți mai departe. "(Imnul 
hai Constantin Brâncoveanu — „În pustie cresc oasele” 1.B.). Odihneşte, 
după 46 de ani de văduvie, alături de soţul ei, la Mănăstirea Brâncoveni. 
La adormirea ei, Domnitorul a restaurat locaşul: „Brâncoveanu a picurat în 
crâng / Un altar la câteva icoane. "(Brâncoveni — L.Ţ.R.). Şi de aici pleacă 
deschiderea întru supremă jertfă a lui Vodă Constantin: 


Turnul brâncovenilor stingher 
A-nceput ca gorunii să crească 

Să strămute clopotele-n cer 
Toată Jertfa noastră românească 


(Brâncoveni — L.Ţ.R.) 
Era, aşadar, Brâncoveanu Constantin, cum se spune, boier de viţă veche: 


(...) Boirer de țară eram 

Cu pământuri şi fânețe bune şi sate ale noastre 

Cu heleşteie şi prisăci şi nesfârşite turme de cornute mari 
ȘI stâne până-n Piatra Craiului 


(Oratoriul lui Constantin Brâncoveanu şi al fiilor săi — 1.P.) 


Nu a fost unul care a cerut domnia, ci unul care a fost poftit la ea, pen- 
tru ca „să n-o lăsăm împrăștierii să se ticăloşească” ţara aceasta româ- 
nească (Oratoriul lui Constantin Brâncoveanu şi al fiilor săi — |.P.). 

Domnitorul îşi strânsese învăţătura despre moarte şi înviere de la în- 
țelepții vremii (Brâncoveanu — „Brâncoveanu s-a consultat cu înțelepții 
vremii” ].].). Şcolire simplă şi înaltă, în acelaşi timp, căpătase aşadar Con- 
stantin Brâncoveanu, precum apoi şi fiii lui. Luată din sinaxarele biseri- 
ceşti, „predată” de monahi cuvioşi. În felul acesta au ajuns ei înşişi în Sinaxar 
(Sinaxar brâncovenesc — L.Ţ.R.). Monahii aceştia în-ţelepţi vor fi fost tot 
timpul, chiar şi în ceasul morţii sau mai ales atunci, veghetori cu gândul 
la el şi la mărturisirea lui: „Pustnicii Carpaților nu dorm în noaptea asta” 

(Oratoriul lui Constantin Brâncoveanu şi al fiilor săi — 1.P.). Aşa ajunsese 
Constantin om înţelept, om în Duhu/ solomonic, arzând mărturisitor în Bi- 
serică (Imnul lui Constantin Brâncoveanu — „În pustie cresc oasele” 1.B.), 
dibaci şi drept în toate lucrările lui: 

Măsurat şi ager stăpânit de milă 

Rob evlaviei şi peste trup stăpân, cuget atins 

De har picurat cu miron 

Din candelele unsului amurg. 


(Imnul luai Constantin Brâncoveanu — „În pustie cresc oasele”— 1.B.). 


De aici o vădită componentă monahală sub straiul său de purpură: „Co- 
roana-i semnul sacru pe fruntea monahală.” (Imnul lui Constantin Brânco- 
veanu — „În pustie cresc oasele”— 1.B.). Şi aşa fost-a el om pătruns de graiul 
Patriei (Imnul lui Constantin Brâncoveanu — „În pustie cresc oasele ” — 1.B.) 
şi i s-a născut ţel suprem în viaţă: „Cu sfințenie pe dinafară să mă împo- 
vărez”(Oratoriul lui Constantin Brâncoveanu şi al fiilor săi — 1.P.). Povară 
întru uşurare... 

După ce i s-au răpit toate cele materiale, vrăjmaşul îl atacă în cele su- 
fleteşti, în cele ale duhului, întru profanare (Brâncoveanu — „Pierdut-am 
totul, țară şi copii” — LI Ţ.R.). Dar dacă trupurile pot fi zdrobite, nu şi su- 
fletele (Oratoriul lui Constantin Brâncoveanu şi al fiilor săi — 1.P.). Se cere, 
ca atare, un duh veghetor şi nădăjduitor, curaj întru îndurarea ispitelor şi 
suferințelor: 

Numai teama să nu te pătrundă 
Să nu te lepezi de Cuvânt 

Și Lumina milei tremurândă 
Fecunda-va celălalt pământ 


(Brâncoveanu — „Brâncoveanu s-a consultat cu înțelepții vremii” — ..) 


Îl vede Poetul pe Domnitor, adesea, ca pe un pribeag, păşind desculţ şi 
numai în cămaşă (una dintr-un fir, amintind, parcă, de cămaşa fără cusă- 
tură a lui Hristos) spre eşafodul mărturisirii cu viaţa (Brâncoveanu — „Din 
vinerea cea mare şase luni” L.Ţ.R.). Desculţ, în ajun de sărbătoare, căci 
numai astfel poţi păşi în preajma pomului vieţii (Crucea lui Hristos) în rai, 
pământul cel nou şi cerul cel nou (Brâncoveanu — „Pomul vieții păzit de flă- 
cări vâlvătoare”— I.P.). Căci, s-a strămutat de viu Vodă Constantin în veşnicie 
(Brâncoveanu — „Din vinerea cea mare şase luni” — L.Ţ.R.). Dar, privind 
lucrurile în adâncul lor, Hristos Însuşi este Cel care lucrează prin Martirul 
român, vrednic cu adevărat, prin asumarea sa liberă, de această lucrare prin 
el (Imnul lazi Constantin Brâncoveanu — „În pustie cresc oasele”— 1.B.). De- 
capitat pentru mărturisirea neabătută a credinţei sale în Hristos, Brânco- 
veanu se înrudeşte în jertfa sa cu Sfântul Ioan Botezătorul, devenind şi el un 
prodrom al Fiului lui Dumnezeu (Imnul lui Constantin Brâncoveanu — „În 
pustie cresc oasele”— 1.B.). Întru Adevărul, viaţa lui Brâncoveanu începe cu 
adevărat după decapitare. O viaţă care luminează ţara-i aşezată în Biserică. 


15 


Ioan Alexandru 


Lutul trupesc a fost transfigurat în lumină. Sunt multe feluri de a muri eroic 
şi de a fi cinstit şi plâns ca atare de ai tăi, dar cu totul altceva este să mori 
pentru credinţă, pentru Înviere. Dacă Avraam a fost cinstit şi lăudat de 
Dumnezeu pentru că nu a pregetat întru jertfirea unicului fiu, cu cât mai mult 
Brâncoveanu pentru cei patru fii ai lui, a căror jertfă a fost şi împlinită 
(Opțiunea lui Brâncoveanu — L.Ţ.R.). Este el un exponent şi un trimis la 
cer al neamului său, neam căruia, primind suferinţele cu răbdare nesfâr- 
şită, precum Iov, i se înapoiază apoi, ca şi aceluia, totul, adică viaţa veşnică 
(Opțiunea lui Brâncoveanu — L.|.R.). 

Jertfa Brâncoveanului este întru unirea neamului său în credinţă jert- 
fitoare şi lucrătoare. Moartea lui a umplut ţara („din Transilvania până la 
mare”) de sunete de clopote întru pomenire. Din sunete de jale devin sunete 
de sărbătoare, de înviere. Se tot cântă în biserici isonuri pe glasul al optulea, 
glasul Învierii (Clopotele lui Brâncoveanu — L.Ţ.R.). Coboară o negură peste 
ţară la moartea mărturisitorului, când are loc strămutarea lui la cer (Brân- 
coveanu — „Pierdut-am totul, ţară şi copii” L.Ţ.R.). Este semn: „Înseamnă 
că am fost ajunşi în cele din urmă / De milostivita iubire” (Oratoriul lui 
Constantin Brâncoveanu şi al fiilor săi — 1.P.). EI, ai lui şi toţi cei ce-şi însu- 
şesc spiritual jertfa lor. Brâncoveanu este „ființa cea mai ziditoare din trecutul 
nostru” (Cetatea lui Brâncoveanu — |.Pa. 2). Deja, înainte de canonizare, Poe- 
tul îl vede cum se cuvine, ca Sfânt (cu majusculă!), ca sacerdot al neamului şi-l 
numeşte ca atare (Brâncoveanu — „Pierdut-am totul, țară şi copii” L.Ţ.R.). 

Brâncoveanu nu se duce la braţele părinteşti, cu mâinile goale, ci cu jertfa 
lui şi a copiilor săi. Sângele vărsat i-a sfinţit lucrarea (Jubirea lui Brânco- 
veanu — 1.1.). Deja, rodnicia lui, în ceea ce priveşte numărul de copii, este 
exemplară: patru feciori (Constantin, Ştefan, Radu, Matei) şi şapte fecioare 
(Stanca, Maria, Ilinca, Safta, Ancuţa, Bălaşa, Smaragda) (Imnul lui Con- 
stantin Brâncoveanu — „Brâncoveanu nu s-a temut de moarte” — L.Ţ.R.). 
Îndeosebi pe feciorii împreună-martiri îi evocă Poetul. Iubitor cuvântează 
tatăl către fiii lui: 


Și tu Constantine întâiul meu născut 
Podoaba bătrâneţilor mele şi tu Ștefan 
Încoronatul meu, tu demult porți nume 

De sfânt martir cel ce văzut-a întâi 

Pe Domnul în slavă de-a dreapta Părintelui 
Ceresc. Tu, Radu roditor vei fi ca rodia 

Din Grădinile Ghetsemani; dar nu vreau 
Să-l trezesc pe Mateiaş, lăsaţi-l să doarmă 
În poală cât îi va place lui. Nu treziți iubirea 
Cât vrea ea să nu se trezească, pruncuțul tatii, 
Fecioraşul meu cel mai mic, prâslea nu-l] 

Dă tata pe el de-ar veni toată slava 

Lumii acesteia cu stelele lor să-l pețească 


(Oratoriul lui Constantin Brâncoveanu şi al fiilor săi — 1.P.) 

Pentru Poet, toţi fiii lui Brâncoveanu sunt pruncuții, chiar dacă cei mari 
erau deja maturi, cu propria viaţă şi propria credinţă bine aşezate. Cu ne- 
sfârşită grijă îşi înconjurase Constantin Brâncoveanu fiii: 


Am stat lângă leagănul vostru al fiecăruia 
v-am învelit în scutece V-am privegheat 
ca pe sufletul meu. 


(Oratoriul lui Constantin Brâncoveanu şi al fiilor săi — 1.P.) 


Îndeosebi la cel mic, la Mateiaş, care poartă numele moșului Basara- 
bul (Oratoriul lui Constantin Brâncoveanu şi al fiilor săi — 1.P.), îl poartă 
inima pe Poet, pe urmele Domnitorului. Matei este prâslea, este cel mai de- 
licat, cel mai de crud supus securii gâdelui. De aceea, cu el convorbeşte mai 
îndelung şi mai duios Domnitorul la scara eşafodului (Imnul! lui Constan- 
tin Brâncoveanu — „Nu-i Patrie acolo unde nu este schit” — 1.Mo.) din piaţa 
Seraiului, unde fuseseră purtaţi de la temniţa Edicule, „în cămăşi lungi, 
desculți, cu capetele descoperite, slabi, osteniţi, zdrobiţi”, cum îi descrie un text 
al timpului. Priveliştea tatălui în-conjurat de fiii lui, apărându-şi credinţa şi 
libertatea cea adevărată, deşi dramatică, este de o frumuseţe negrăită: 

Dimpreună cu pruncuții tăi 

Nu-s pe lume umbre mai frumoase 

Cerul şi pământul nu-s de-ajuns 

Să-i ridice-n imne cuvioase. 


(Brâncoveanu — „Să mă ierți... ”— L.Ţ.R.) 

Posibilitatea jertfirii prin mărturisirea credinţei este una a fericirii, drept 
care îndemnul Domnitorului este apăsat: „Bucurați-vă fiii mei”(Oratoriul 
lui Constantin Brâncoveanu şi al fiilor săi-— 1.P.). Sorgintea lor nu este nu- 
mai de os domnesc, dar, în chip cu totul minunat, mistic recuperator şi asimi- 
lator, ei sunt, totodată, toţi, „prinți martiri dintre ţărani valahi” (Brânco- 
veanu — „Să mă ierți că iarăşi te-am chemat” L.Ţ.R.). De abia acum fiii lui 
Brâncoveanu sunt cu adevărat încoronați, încununaţi, au devenit cu adevărat 
prinți, unşi acolo, sus (Imnul lui Constantin Brâncoveanu — „Nu-i Patrie 
acolo unde nu este schit ” — 1.Mo.). După botezul dintâi pe care l-au mărturisit 
până la sfârşit, acum au fost botezați cu foc (Imnul lui Constantin Brân- 
coveanu — „În pustie cresc oasele” 1.B.). Au urmat îndemnului tatălui lor: 
„iți dintre cei ce rămân podoaba pământului” (Oratoriul lui Constantin 
Brâncoveanu şi al fiilor săi — 1.P.). Şi ce podoabă! 

Poetul este mereu impresionat şi în contemplare imnică a cumplitei şi 
demnei suferinţe a Doamnei Maria Brâncoveanu, soața Domnitorului. Fa- 
milia şi poporul îi spuneau cu duioşie Marica. Nici măcar nu a înnebunit. 
Totul a fost la ea /acrimi și tăcere (Maria Brâncoveanu — L.Ţ.R.). De cinci ori 
ucisă, prin fiecare decapitare, Maria rămâne în viaţă tocmai ca să se îngri- 
jească de moaştele Brâncovenilor, să le aducă acasă şi să le pună „/a teme- 
liile României, să-i adauge ca izvoare şi puteri de foc la rădăcinile neamului” 
(Brâncoveanu în pictură — |.Pa. 2). S-a ocupat îndeaproape de strângerea 
osemintelor la Constantinopol şi de aducerea lor în ţară, unde le-a pus sub 

bună ocrotire de orice pângărire (Brâncoveanu — „Cea mai cutremurătoare 
personalitate... ”— I.Pa. 2). Asta a fost grija ei de căpătâi, aceea de a-i purta pe 
pruncii ei, pe Jacrimi, de pe cruce în ţară, lumini vii, semne şi însemne ale 
Învierii (Maria Brâncoveanu — I.Ț.R.). Le-a adus precum „Își duce-n gură 
lupoaica fiii săi, adus în spate de bună seamă într-o năftamă trainică din 
cânepă țărănească tras pe Jos din Bizanțul stins de acolo din apele sli- 
noase ale Bosforului purpuriu de unde fuseseră culese... "(Brâncoveanu în 
pictură — I.Pa. 2). Văduvă, Maria se călugăreşte (Imnul lui Constantin 
Brâncoveanu — „Nu-i Patrie acolo unde nu este schit” — I.Mo.): 

Straiul castității monahal 

L-a-mbrăcat Maria credincioasă 


Cum se-nchide soarele-n amurg 
In cristalul sacru de pe masă. 


(Imnul lui Constantin Brâncoveanu — 

„Nu-i Patrie acolo unde nu este schit” — 1.Mo.) 

Pe bună dreptate consideră Poetul că la Maria lui Brâncoveanu avem 

de a face cu un martiriu însoțitor (Imnul lui Constantin Brâncoveanu — 

„Nu-i Patrie acolo unde nu este schit ” — I.Mo.), de unde un nimb de sfin- 
țenie care odihneşte şi peste fruntea ei. 


3 De remarcat această legătură, mereu reluată de Ioan Alexandru, între condiţia voie- 
vodală şi cea ţărănească, înrudite îndeaproape la români, fiecare cu noblețea ei. 

Cât despre fete, cele şapte, mândre crăiţe, au fost puse în frescă votivă 
şi încredințate spre ocrotire Mănăstirii Surpatele, smerita şi preafrumoasa 
ctitorie a Maricăi Doamna (Imnul lui Constantin Brâncoveanu — „Nu-i Patrie 
acolo unde nu este schit” — 1.Mo.): 

Fetele le-a încredințat cântând 

Să le crească focul din icoane 

În văpaia plânsului priveghi. 


(Imnul lui Constantin Brâncoveanu — 
„Nu-i Patrie acolo unde nu este schit” — 1.Mo.) 


Mi s-a părut adesea că Poetul îşi luase drept model familia lui Con- 
stantin Brâncoveanu şi-şi dorea ca împreună cu ai lui să fie, precum aceia, 
gata oricând, fără preget, la nevoie, pentru mărturisirea supremă. 

Jertfa Brâncovenilor este „faptă fără pereche în istoria noastră”, mărtu- 
riseşte Poetul (Brâncoveanu — „Cea mai cutremurătoare personalitate... ”— 
I.Pa. 2%. Îndelungă a fost pregătirea pentru jertfă, în neam şi în Biserică 
şi în familie: 


Pentru aceasta ne tot gătim fiii mei 
Din pântecele mamei din neam în neam sămânță cu sămânță 


1 Ar fi de observat că sfetnicul (şi vistiernicul) Ianache Văcărescu nu apare niciodată 
la Ioan Alexandru. 

Lucrarea cea mai neistovită Din leagăne vă tot 
Șopotesc în urechi de şapte ori pe zi şi-n miezul nopții 
La candela neadormită (...) 
(Oratoriul lui Constantin Brâncoveanu şi al fiilor săi — 1.P.) 


Brâncovenii pleacă la jertfă după patruzeci de zile de postire în cu- 
vânt, postire care este, de fapt, praznic, ospăț al Cuvântului. Le mai rămă- 
seseră până la capăt, până la Înviere, numai trei zile, cele mai încărcate de 
semnificaţii şi de trăire (Oratoriul lui Constantin Brâncoveanu şi al fiilor 
săi — 1.P.). Posteau Constantin Vodă şi ai lui pentru că numai asceza atentă 
este cu totul recuperatoare şi restauratoare: 


Numai postul 

ȘI ruga din credință şi iubire, stârnite, 

Pot uşura pământul de aceste puroaie nelegiuite, 
Să se tragă din nări, din creier, din inimă 

Din gură, Ne trebuie scuipatul divin 
S-amestece-n noroi cuminecătură. 


(Oratoriul lui Constantin Brâncoveanu şi al fiilor săi — 1.P.) 


> 


Chiar „Și de muiere nu m-am mai atins decât ca de / Sfintele icoane. 
(Oratoriul lui Constantin Brâncoveanu şi al fiilor săi — 1.P.). Ascultaţi ce 
frumos, oameni buni şi îndrăgostiţi, din toate locurile şi din toate timpu- 
rile: să te atingi de femeie ca de sfintele icoane! Poetul, bine cuvântând, ne 

poate face să întrezărim raiul încă de aici, de pe pământ. Apoi, hrana cea 
cu putere multă, întăritoare de duh şi dătătoare de viaţă, este cu osebire 
cea venind din moştenirea spirituală a neamului îmbisericit, din mila păcii şi 
Jertia laudei: 

Trăirea-1 cu putință Nu numai cu pâine ci masa-n pustie pot 

Întinde şi două trei oseminte cuvinte 

De nu voi avea vlagă să le rostesc 

De nu-mi va mai rămâne, în candela tăcerii putere 

Peste orbirea ochilor izbeşte-mă cu Frica de 

Tine stăpâne. 


(Oratoriul lui Constantin Brâncoveanu şi al fiilor săi — 1.P.) 


În străvederea Poetului, Cuvintele pot fi, şi ele, moaşte sfinte. Fost-au, 
Constantin şi fiii lui, măcinaţi precum grâul de prescură (trimitere discretă la 
Epistola către Romani a Sfântului Ignatie Teoforul), storşi precum măs- 
lina pentru a da uleiul milostivirii şi al ungerii împărăteşti (aşa devin ei fii 
unşi ai Împărăției!) (Oratoriul lui Constantin Brâncoveanu şi al fiilor săi — 
I.P.). Ceasul jertfei este ceas de cernere, de alegere atentă, de limpezire, 
de lămurire: 


Lasă-ne să fim storşi de cea din urmă picătură de hulă 
Să rămână numai iubire uleiul de rană 
Până ce mila Ta ne va deosebi de prihană 

Cum se aleg hoaspele de foc mistuite pe grâne 
Când din pustie se-ntore vântoasele pe ariile araune 


(Oratoriul lui Constantin Brâncoveanu şi al fiilor săi — 1.P.) 


Brâncoveanu face parte din ceata numeroasă a marilor martiri ai creş- 
tinătăţii (arşi, decapitaţi, sfârtecaţi de fiare, lapidaţi...) (Brâncoveanu — 
„Pomul vieţii păzit de flăcări vâlvătoare” — 1.P.). Mari jertfitori ai lumii sunt 
pomeniţi întru nobilă alăturare: Avraam, Iov, Iacov (cel ce se lupta cu în- 
gerul)... (Oratoriul lui Constantin Brâncoveanu şi al fiilor săi — |.P.). De 
altfel, este plin Oratoriul lui Constantin Brâncoveanu şi al fiilor săi de 
referinţe la texte biblice, îndeosebi la cele evanghelice, puse în legătură cu 
jertfirea Domnitorului. În acelaşi timp, Poetul observă pe bună dreptate o 
conivenţă subterană, miceliu sfânt, care leagă toate existenţele jertfitoare ale 
neamului şi toate lacrimile izvorâte din suferinţele însoţitoare. Suntem, 
după tradiţie, în Grădina Maicii Domnului şi, ca atare, cum spune o pri- 
ceasnă populară, preluată de Poet: „Și noi suntem fiii lacrimilor Tale” (1694, 
15-22 februarie — 1.Ma.). Dar, în fondul ei, jertfa Brâncovenilor este înru- 
dită şi se trage din jertfa Mântuitorului (broboanele de transpiraţie cu sânge, 
mânele ciuruite...) (Brâncoveanu — „Am pierdut totul să nu ne pierdem şi 
sufletul fiii mer” — 1.Ma.): 


Dă-mi Doamne, o picătură pe aceste buze bătrâne şi străine 
Amestecă-n sudoarea frunţii mele rănilor tale depline 

Când vor porni şuvoi să se reverse din potirul inimii strâmte 
Izvorul milei Tale în adânc să-l frământe, 

Să nu se amestece din orgoliu în unde 

Pe cât iubirea s-a sălăşluit frica nu mai poate pătrunde. 


(Oratoriul lui Constantin Brâncoveanu şi al fiilor săi — 1.P.) 


Trupurile martirilor Brâncoveni au devenit pâini de jertfă, înrudite în- 
deaproape cu trupul-pâine al lui Hristos. Martirii Brâncoveni sunt mlă-diţe 
ale Crucii lui Hristos — Pom al Vieţii (Imnul Jui Constantin Brâncoveanu — 
„Nu-i Patrie acolo unde nu este schit ” — 1.Mo.). Şi capătă încărcătură eu- 
haristică, de Pâine, Vin şi Cuvânt: 

Și nouă de-acuma pâinea pustiei îngăduită 

De când în saci de grâu-i o cupă tăinuită 

Și foametea nu se mai poate-ascunde 

De fața Pânii Fiului niciunde. 

(Oratoriul lui Constantin Brâncoveanu şi al fiilor săi — 1.P.) 

Acum, „După jertfă cere-se priveghi.” (Imnul lui Constantin Brânco- 
veanu — „Nu-i Patrie acolo unde nu este schit ” — I.Mo.). Jertfa sfinţeşte, 
iar sfinţenia rodeşte mai departe sfinţenie (Imnul Jui Constantin Brân- 
coveanu — „Nu-i Patrie acolo unde nu este schit ” — 1.Mo.). Brâncovenii, ca 
de altfel toţi sfinţii, ne sunt model şi ţintă: 

Adesea cei tre- 
Cuţi sunt viitorul şi timpul de asemenea este dat să descifrăm strâmtă 
Poteca ce sângeră-n putinţa neamului. 


(Imnul lui Constantin Brâncoveanu — „În pustie cresc oasele”— 1.B.) 


Ne racordăm frumos şi credibil prin jertfa Brâncovenilor la marea istorie a 
spiritualităţii lumii: „Mărturisirea de Martir a lui Constantin Brâncoveanu 
este românească dar şi universală”( Însemnări despre arta noastră — L.Pa.). 

Nu atât pentru sine, cât pentru Biserică şi pentru Patrie este jertfa 
Brâncovenilor. Martiriul lui Constantin Vodă „-ntemerază-un neam în con- 
stelații”, în cer (Brâncoveanu — „Din vinerea cea mare şase luni”-— L.Ţ.R.). 
Brâncovenii s-au făcut ţapi ispăşitori ai neamului. Prin ei, cu sânge mar- 
tiric, se spală din păcatele neamului românesc (Oratoriul lui Constantin 
Brâncoveanu şi al fiilor săi — 1.P.). Mai înainte de a avea Patria-ţară pe pă- 
mântul acesta, ne este Patria cerească, sânul Tatălui, dimpreună cu Fiul 
şi cu Duhul Sfânt. Patria de jos se cere a fi oglindire celei de sus. Ca atare, 
ca să fie cu adevărat Patrie trebuie să fie şi Biserică: „Nu-i Patrie acolo 
unde nu e schit.” (Schit brâncovenesc — L.T.; de două ori ne-o spune Poetul!). 
Schit, adică biserică smerită cu prezenţa lui Hristos şi a mesei jertfei Lui, 
masa cinării cu El (Imnul lui Constantin Brâncoveanu — „Nu-i Patrie acolo 
unde nu este schit” — 1.Mo.). Este o ţară iubită de Dumnezeu! Una fără sea- 
măn, poartă spre cer: 

Pentru întreg Orientul creştin 

Din Carpaţi până la Marea Moartă 
Țara lui Brâncoveanu Constantin 
Era Slăvită poartă. 


(Biblioteca de la Hurezi — I.Ţ.R.) 


Pe cerul neprihănit al Patriei te cheamă la dănţuire sfântă „hora ste- 
elor liturghie”(Oratoriul lui Constantin Brâncoveanu şi al fiilor săi L.P.). 

Natura, atât cea sălbatică, cât şi cea domesticită sunt aşezate întru 
împodobire şi slujire de ţară şi de oamenii ei. Astfel, pe cuprinsul ţării „Pă- 
duri de fag se-ntind şi / stejăriş” (Imnul lui Constantin Brâncoveanu — „În 
pustie cresc oasele”- 1.B.). Constantin însuşi este văzut ca stejar. Unul care 
„pleacă din păduri” la tăiere (Imnul lui Constantin Brâncoveanu — „Nu-i 
Patrie acolo unde nu este schit ” — I1.Mo.). Dar, în timp ce „Un stejar dacă e 
retezat / Nu mai prinde grabnic rădăcină "(Opţiunea lui Brâncoveanu — L.Ţ.R.), 
retezarea capului lui Brâncoveanu, dimpotrivă, face ca ţara să aibă mai 
adânci şi mai trainice rădăcini. „Așchia stejarului” acesta sare în cer (Im- 
nul lui Constantin Brâncoveanu — „Nu-i Patrie acolo unde nu este schit” — 
I.Mo.). La palatul Brâncoveanului: „Se aud privighetorile au început pe baltă 
Ia / Mogoşoaia păsările să se întoarcă la vechile cuiburi”(Oratoriul lazi Con- 
stantin Brâncoveanu şi al fiilor săi — 1.P.). Miei zburdă în stoluri, plutind parcă 
după asemănarea cu Mielul, Înger de Mare Sfat (Imnul lui Constantin 
Brâncoveanu — „În pustie cresc oasele”-— 1.B.). Dar, cum ţara este lucrată cu 

hărnicie, „Viile pătrund până în păduri” (Imnul lui Constantin Brâncoveanu — 
„Brâncoveanu nu s-a temut de moarte” — LIŢ.R.). Pe coastele de viță de pe 
dealuri (Brâncoveanu — „Pe stâlpi şi balustrade şi-n altar” L.Ţ.R.) ţăranii 
lu-crează spre a face ca „Și-n vii Ja focuri vineții” (Brâncoveanu — „Să mă 
1erți că iarăşi te-am chemat”-— L.Ţ.R.) „Să-nroşească vița pe colină "(Imnul 
lui Constantin Brâncoveanu — „Nu-i Patrie acolo unde nu este schit” — 1.Mo.), 
să dea vinul cel roşu, curat, pentru Sân-gele din Potir. Conţinutul viei este 
unul euharistic, şi atunci este firesc ca să fie „Vița-ntreagă în fiecare bob” 
(Imnul lui Constantin Brâncoveanu — „Nu-i Patrie acolo unde nu este schit” — 
I.Mo.), precum Sângele întreg în fiecare picătură. În felul acesta se trans- 
formă ţara într-un paradis, cu „pridvor la vițele de vie” hristice (Brânco- 
veanu — „Cum Țara Românească-i pe pământ” — L.Ţ.R.). Sunt înconjurate 
satele de grădini şi de livezi de aur (Imnul lui Constantin Brâncoveanu — 
„În pustie cresc oasele”- 1.B.). Şi de grâne, alături: „Bărâganu-i cotropit de 
grâu / Dealurile de livezi şi poame” (Imnul lui Constantin Brâncoveanu — 
„Brâncoveanu nu s-a temut de moarte” — L.Ţ.R.). Un belşug smerit se soco- 
teşte la sfârşit: „Holdele erau culese clâi” (Brâncoveanu — „Să mă 1erți că 
iarăşi te-am chemat”-— LIŢ.R.). Asta după ce primăvara: 


Se sfințeşte 
Văzduhul şi apele şi dau în muguri crengile cele mai 
Șterse şi pe morminte iarba se-ndeasă. 


(Oratoriul lui Constantin Brâncoveanu şi al fiilor săi — l.P.) 

Este o iarbă tremurândă (Brâncoveanu — „Pe stâlpi şi balustrade şi-n 
altar”- L.Ţ.R.), în bătaia vântului-duh. Şi florile! Cele cu care ne ducem la 
Domnul întru mărturisire de iubire şi slăvire: „Ramuri de busuioc slăvit în 
mâini”(mnul lui Constantin Brâncoveanu — „În pustie cresc oasele”- 1.B.), 
mir, mentă, muşcate (Brâncoveanu — „Cum Țara Românească-i pe pământ” — 
I.Ț.R.), bujorul/ pământean (Brâncoveanu — „Pe stâlpi şi balustrade şi-n 
altar” — L.Ţ.R.). Asemenea cu „Pruncii cu garoafele la piept” (Imnul lui 
Constantin Brâncoveanu — „Nu-i Patrie acolo unde nu este schit” — 1.Mo.) 
merge şi Poetul la mănăstire, „La Hurezi cu o garoafă-n mână” (Imnul lui 
Constantin Brâncoveanu — „Nu-i Patrie acolo unde nu este schit” — 1.Mo.). 
Şi încă, „Ne mai cheamă crinul suferință” (Imnul lui Constantin Brânco- 
veanu — „Nu-i Patrie acolo unde nu este schit” — 1.Mo.), crinul acela regesc ce- 
şi lasă umbra pe covorul brâncovenesc (Imnul lui Constantin Brâncoveanu — 
„În pustie cresc oasele”— 1.B.). Toate acestea sunt spre rodirea ţării precum 
rodia (Brâncoveanu — „Cum Tara Românească-i pe pământ”-— L.Ţ.R.)! Nu- 
mai când ţara este cuprinsă de pustiire şi de spurcăciune „Năvălesc uzzicile 
bătrâne” (Imnul lui Constantin Brâncoveanu — „Nu-i Patrie acolo unde nu 
este schit” — 1.Mo.) şi este „Miriştea fără rădăcină (Imnul lui Constantin 
Brâncoveanu — „Nu-i Patrie acolo unde nu este schit” — 1.Mo.). Aceasta-i 
vreme grea, ce se trece cu asceză: „Cu bureți uscați înşiruiți în podurile / 
Polovrace şi cu buruieni şi cu urzici am petrecut” (Oratoriul lui Constan- 
tin Brâncoveanu şi al fiilor săi — |.P.). 

„Fără Patrie suntem fără părinți. "(Imnul lui Constantin Brâncoveanu — 
„Nu-i Patrie acolo unde nu este schit” — 1.Mo.). O Patrie se întemeiază. Nu 
este uşor lucru, căci: „Fragilă-i / Umbra lumii lăsată pe pământ să prindă 
gust de patrie.” (Imnul li Constantin Brâncoveanu — „În pustie cresc 
oasele” -— 1.B.). Se joacă decisiv la întemeierea unei Patrii, pe viaţă şi pe 
moarte aducătoare de viaţă: „Piece om e-ntâiul şi ultimul.” (Imnul lui Con- 
stantin Brâncoveanu — „În pustie cresc oasele” 1.B.). Rostul întemeietor al 
lui Constantin Brâncoveanu este vădit (Imnul lui Constantin Brâncoveanu — 
„În pustie cresc oasele” 1.B.). Poetul ne spune despre rolul decisiv pe care-l 
au „cei ce şi-au dat viața pentru păs-trarea integrității spirituale şi teri- 
toriale a neamului lor, cum sunt aceşti părinți voievozi sfinţi ai neamului 
nostru” (Brâncoveanu în pictură — |.Pa. 2). Domnul, cu cei patru prunci ai 
lui, sunt temei românilor în ceruri. Nu s-au arătat temători de moarte, nu 
s-au lepădat de neamul lor românesc şi creştin. Dincolo de moartea martirică 
se află cu necesitate învierea. Pleacă dintr-o patrie pământească pentru a 
ajunge în Patria cerească. În acest fel este întemeiată şi salvată Patria din 
care te tragi şi faţă de care eşti totdeauna dator cu sângele tău (Imnul Jui 
Constantin Brâncoveanu — „Nu-i Patrie acolo unde nu este schit” — 1.Mo.). 
Şi cu osemintele: „Vom podi pustia şi noi cu osemintele noastre”(Oratoriul 
Jui Constantin Brâncoveanu şi al fiilor săi 1.P.). Căci: 

Sterilă-i țara fără oseminte şi Patrie- 
] departe de a fi. Aur ceresc în noi nu coborâse pe Aure 
Apoi să-l tragem sub pământ. 


(Imnul lui Constantin Brâncoveanu — „În pustie cresc oasele”-— I.B.) 
Acum: 


(...) tara-n urma noastră-i 
Podită numai cu lacrimi Şi oseminte 
Pe care le poți împrăştia cu plugul 
Sau să le înghită-n cenuşă Jugul 
Și să semeni altele... 
(Oratoriul lui Constantin Brâncoveanu şi al fiilor săi — 1.P.) 


Sămânţa jertfei rodeşte şi rodirea ei cheamă la rodire în continuare 
prin alte însămânţări jertfitoare. Jertfa Brâncovenilor este pildă. Ea se cere 
continuată în veac. Poetul se socoteşte pregătit, împreună cu fiii lui, după 
exemplul Domnitorului martir. De nu va fi o chemare la mărturisirea cu 
preţul vieţii, atunci măcar la una prin jertfă exemplară în Cuvânt Gerta 
laudei). Plecarea spre Patria cerească este comparată de Poet cu ieşirea 
evreilor din robia la egipteni. Pământul cel nou al Patriei cereşti este pă- 
mânt al făgăduinţei pentru domnitorul plecat la Domnul şi, ca atare, în el 
vrea să odihnească după moarte (Brâncoveanu în pictură — L.Pa. 2). În urmă, 

Patria pământească se bucură de o stare existenţială mai înaltă: „Dar acum 
în paradis petreci / În această țară românească” (Imnul lui Constantin 
Brâncoveanu — „Brâncoveanu nu s-a temut de moarte” — IL.Ţ.R.). Pentru 
jertfa curată şi fără preget a Brâncovenilor, Dumnezeu Se arată cu mi- 
lostivire spre neamul lor: 


Dacă suntem mai senini de-atunci 
Și ne merge și la greu mai bine 
Dacă țara s-a umplut de prunci 

I Păstorul bun care ne ține. 


(Opțiunea lui Brâncoveanu — L.Ţ.R.) 


Brâncoveanu, prin jertfa sa, a făcut din Ţara Românească o ţară fără sea- 
măn pe lume. (Brâncoveanu — „Cum Țara Românească-i pe pământ” L.Ţ.R.). 
Una de ţărâna Brâncovenilor înmiresmată: „Mir vărsat împrăștie țărâna 
ta în lumea mea şi-a noastră a celor / Ce trăim aici înconjurați de soli şi 
veşnicie.” (Imnul lui Constantin Brâncoveanu — „În pustie cresc oasele” — 
1.B.). O ţară ca o pustnică în ceata ţărilor Europei: „Zara s-a mutat în sI- 
hăstrie.” (Imnul lui Constantin Brâncoveanu — „Nu-i Patrie acolo unde nu 
este schit” — 1.Mo.). 

Mierea, lumina de seară, icoanele „coapte” viaţa simplă de rugăciune şi 
de lucrare manuală (Schit brâncovenesc — „Împrejmuit de roiuri și fân- 
tânr” — 1.T.), cam asta este de văzut iconic în neamul românesc. Prisăcile-s 

de aur (Brâncoveanu — „Să mă ierți că iarăşi te-am chemat” L.Ţ.R.), înso- 
ţindu-se monahismul albinelor cu cel al oamenilor: 


Faguri greoi şi galbeni se-nfioară 
Când în genunchi călugării cârpesc 
O brumă lină de lumini spre seară. 


(Schit brâncovenesc — „Împrejmuit de roiuri și fântân? — L.T.) 


Curge mierea pe cuprinsul Patriei. Întru bună învăţătură curge ea. 
Din bisericile-stupi se revarsă ea. Vedem „Matca de har şi fagurii cu miere 
plini de lumină strânsă-n amurg.” (Imnul lui Constantin Brâncoveanu — „În 
pustie cresc oasele” 1.B.). Este „Mierea Logosului alaiul Mirelui zumzetele 
roiuri”(Oratoriul lui Constantin Brâncoveanu şi al fiilor săi — 1.P.). Este şi 
modelul de vieţuire al familiei-roi a Brâncovenilor: „Nume de rege de pe 
rai înconjurat de / Pruncii tăi şi ţară ca matca-n stup de faguri şi de roi.” 
(Imnul lui Constantin Brâncoveanu — „În pustie cresc oasele”- 1.B.). 

Ctitorirea prin sângele jertfei sale a fost precedată şi pregătită de un 
lung şir de ctitorii întru Cuvântul, presărate generos pe teritoriul Patriei. 
Sub domnia de 26 de ani a lui Constantin Brâncoveanu s-a atins o perioadă de 
mare înflorire culturală şi economică, o adevărată renaştere a Ţării Româ- 
neşti. Ctitoriile-i izvorăsc din adânc (/mnul Jlui Constantin Brâncoveanu — 
„În pustie cresc oasele” — 1.B.) şi, practic, irump din pământul Patriei în 
„pala blândă a Duhului” (Umnul lui Constantin Brâncoveanu — „În pustie 

cresc oasele”— 1.B.). Ele, cele de piatră, urmează ctitoriilor în grai: „Piatra / 
Se-aşează-n loc lângă cuvânt şi îm-preună-apare bună casă. (Imnul lui 
Constantin Brâncoveanu — „În pustie cresc oasele” 1.B.). Bună casă — bise- 
rică! În timpul lui se fac traduceri importante ale textelor sfinte în limba 
română. A celor biblice: „Am adus Cartea, graiul de foc în sângele / Limbii 
române.” (Oratoriul lui Constantin Brâncoveanu şi al fiilor săi — 1.P.); „Car- 
tea de foc Scripturile prooroceşti revelaţia sfântă ”(Oratoriul lui Constantin 
Brâncoveanu şi al fiilor săi — 1.P.). Şi a celor liturgice: „De pe ceasloave şi 
mineiele trase-n tiparnițe / Întâia oară în graiuri române” (Oratoriul lui 
Constantin Brâncoveanu şi al fiilor săi — I1.P.). De-acum, „Putem paşte în 
amănunt păşunile Logosului”(Oratoriul lui Constantin Brâncoveanu şi al 
fiilor săi — 1.P.). Cele care fac posibilă tinereţea fără bătrâneţe şi viaţa fără de 
moarte! 

Sigur, ctitoriile cele mai numeroase sunt cele eclesiale, ridicate spre 
slava lui Dumnezeu şi pentru buna învăţătură a neamului: 

Bisericuța dintr-o zi Hurezi şi Sâmbăta şi Mogoşoaia. Mamul 

Viforâta Polovragi Sinaiul Fundenii Doamnei Potlogi şi Brâncoveni 

Satul natal ethernul Athos şi-n scaunul păstorului Bucur Sfântul // 

Soldat Gheorghe Noul candelă ţi-a aprins şi Sfântul 

Joan şi Sfântul Saba, la 

Râmnic, Ismail Galata. Pe Deal şi la Antim şi 

De un Lemn şi Bistrița Mitropolia Sfântul Dumitru la Argeş, Doamna 
Maria Surpatele şi Bolniţă adaugă clopotnițe şi schit. 


(Imnul lui Constantin Brâncoveanu — „În pustie cresc oasele”-— I.B.) 


Dintre acestea, cele considerate mai încărcate de semnificaţii şi cele 
mai cântate de Poet sunt necropolele. Cele două: mânăstirea Hurezi şi bi- 
serica „Sfântul Gheorghe Nou”. 

Hurezi este mărturisitor (Imnul lui Constantin Brâncoveanu — „Nu-i 
Patrie acolo unde nu este schit” — 1.Mo.). Nu după o bătălie (precum mereu 
Sfântul Ştefan cel Mare şi Sfânt), nici zidind pe cineva drag în zidurile ei 
(precum Manole pentru Negru-Vodă), a ridicat Brâncoveanu la Hurezi 
„turlele spre slavă” 


Ci din tihna bucuriei lui 
Din credința sa după dreptate 
Aşeză Hurezii pe un râu 
Ca o moară la eternitate. 


(Hurezi — „Nu după războaie-a ctitorit”-— L.Ţ.R.) 


O altfel de oaste, fainică, îşi are tabăra aici prin „priveghiul miezului 
de nopți” şi, în felul acesta, o altfel de bătălie este câştigată. Mormântul 
gol de la Hurezi, în chip paradoxal, este la fel de puternic ca şi atunci când 
moaştele ar fi fost prezente înăuntru întregi. Sunt alt fel de moaşte ale 

Domnitorului martir aşezate mistic acolo, unele spiritualizate (în sensul 
pe care-l dă Sfântul Pavel: „Sunt şi trupuri cereşti şi trupuri pământeşti; dar 
alta este slava celor cereşti şi alta a celor pământeşti” — 1 Corinteni 15, 40) 
(Imnul hai Constantin Brâncoveanu — „Nu-i Patrie acolo unde nu este schit” — 
I.Mo.). Şi, atunci: „Cine poate umple cu pământ / Golu-acesta plin de nemu- 
rire”( Hurezi — „La Hurezi mormântul este gol”-— L.Ţ.R.). Mormântul Dom- 
nitorului devine crisalidă spre înviere în cer, oarecum în înrudire cu cel al 
lui Hristos (Imnul lui Constantin Brâncoveanu — „Nu-i Patrie acolo unde nu 
este schit” — I.Mo.; Oratoriul lui Constantin Brâncoveanu şi al fiilor săi |.P.). 
Jertfa lui mută ctitoria Hurezilor de pe pământ în cer (Jubirea Jui Brânco- 
veanu — 1.].). Şi firesc este ca Poetul, în calitatea sa sacerdotală de slujitor 
al Cuvântului şi al cuvintelor, să fie sedus de biblioteca de la Hurezi, atât 
de bogat înzestrată de Domnitorul care ştia a preţui cultura şi folosul ei 
într-un neam: 

Biblioteca era la Hurezi 

Intrai aici ca în eternitate 

Și puteai ieşind să vezi 

Sofia sfântă întrupată-n toate. 


(Biblioteca de la Hurezi — L.Ţ.R.) 


Deasupra intrării, Vodă Constantin pusese această inscripţie: „Bib/io- 
tecă de hrană dorită sufletească această casă a cărților îmbie înțeleaptă 

îmbelşugare”. Să luăm aminte, căci este atât de simplu şi de bine spus: 
casă a cărțilorcare să îmbie întru înţelepţire... 

Biserica Sfântul Gheorghe Nou a primit în taină, aduse din Fanar, după 
şase ani de odihnă la Halki, trupurile martirilor. Anonim a fost lăsat mor- 
mântul acesta, spre a nu fi pângărit de vrăjmaşii lui Hristos, vrăjmaşi şi 
celor ce urmează Lui. Era vegheat numai de candela („sâmburul/ de sânge și 
lumină”) cu inscripţia-i tăinuită (Epitaf- I.Ţ.R.), descifrată destul de târziu 
de Nicolae Iorga (Brâncoveanu — „Cea mai cutremurătoare personalitate...” — 
I.Pa. 2): „Această candelă ce s-au dat la Sveti Gheorghe Nou, luminează 
unde odihnescu oasele fericitului Domnu Constandin Brâncoveanu Basarab 
Voevod, şi iaşte făcută de Doamna Mării Sale, Mariia, care ca şi Măriia Sa 
nădăjduiaşte în Domnul, 1arâşi aici să 1 se odihnească oasele. Iulie în 12 zile, 
leat 7225-1720” Poetul vorbeşte de-acum de „sămânța noastră Constantină” 
(Epitaf- I.Ţ.R.). Aduse de soaţă la biserica Sfântul Gheorghe Nou, oase/e 
gălbui „s-au pus pe lucru întru nemurire” (Brâncoveanu — „Din vinerea 
cea mare şase luni” I.Ţ.R.). Sunt de-acum odoare fără de preţ neamului 
românesc al lui Hristos. Poetul pune Sfântul Gheorghe Nou împreună cu 
alte mari necropole ale neamului, cu Putna lui Ştefan cel Mare şi cu Dealu 
lui Mihai Viteazu (Brâncoveanu — „Cea mai cutremurătoare personalitate...” — 
I.Pa. 2). Mormântul lui şi al fiilor lui marchează kilometrul zero al Româ- 
niei, geografic, dar mai ales spiritual (Cetatea lui Brâncoveanu — |.Pa. 2). 
Ceea ce este extrem de semnificativ! Istoria se concentrează pe mai departe 
în acest loc sfinţit. Trupul neînsufleţit al lui Mihai Eminescu a fost depus la 

Sfântul Gheorghe Nou înainte de a fi purtat la cimitirul Bellu (Brâncoveanu — 
„Cea mai cutremurătoare personalitate...” — I.Pa. 2). Şi, în trecerea sa din 
Germania spre ţintirimul abia înfiripat de la Nicula, însuşi loan Alexandru 
va fi rămas aici două nopţi, îmbarcat pentru Ascensiunea-i ultimă, prive- 
gheat de cei de-aproape ai săi, familie şi prieteni. 

Vine, apoi, mânăstirea Sâmbăta. Poetul, cu familia sa, ajunge la ea în 
pelerinaj („În straiță cu o prescură-n ştergar”) într-un ianuar, de Bobo- 
tează. Constantin Brâncoveanu a făcut aici, în Transilvania, o investiţie du- 
hovnicească şi de cultură într-unul dintre momentele ei istorice cele mai 
dificile, atunci „Când Ardealul era scuipat în gură” Sâmbăta-n smerita ei 
rugăciune de seară se constituie în punte spirituală şi de neam între Ar- 
deal şi Ţara Românească. Veghea la altar ne face, îndeosebi, cu adevărat 
fraţi, mai mult decât sângele. Este plin pământul românesc, cu satele lui, de 
schituri picurate („Stă schitul picurat într-o poiană” — Schit brâncovenesc — 
„Împrejmuit de roiuri şi fântân? — LT... Şi când lăcaşurile de închinăciune sunt 
distruse, din varii motive, „(...) rămas-a dragostea de fraţi / Sub aceeaşi 
cruce milenară” (Brâncoveanu la Sâmbăta — L.Ţ.R.). Două imne sunt numite 
chiar aşa, Schit brâncovenesc, la distanţă de opt ani (luând în considerare 
data apariţiei volumelor). Primul este dedicat pictorului Paul Gherasim. 
Nespus de frumos, o minune (Schit brâncovenesc — „Împrejmuit de roiuri şi 
fântânr” — 1.T.)! Al doilea este o poezie foarte criptică şi foarte... poetică 
(Schit brâncovenesc — „Întocmai svâcnet trebuie cuprins” — 1.].). 

Mai aflăm din imnele Poetului cum în cincizeci şi cinci de sate: 

(...) a1 aşezat fereastră strâmtă 
Ochi prin care cerul să-și zvonească trecerea sfântă şi de zi cu zi prin 
Nopți. 


(Imnul lui Constantin Brâncoveanu — „În pustie cresc oasele”-— I.B.) 


De o atenţie aparte se bucură în privirea Poetului pridvorul brâncove- 
nesc, contribuţie remarcabilă, cu totul specifică, de o afirmată spiritualitate, a 
artei brâncoveneşti la arhitectura eclezială, o preluare din arhitectura veche 
țărănească. Fără a fi o părăsire a altarului aflat la răsărit, pridvorul repre- 
zintă un pas făcut spre apus, asta şi deoarece biserica nu mai putea cu- 
prinde mulţimea moaştelor. Din pământul pentru pământ, pământul devine 
pământ pentru cer. Pe cât se împuţinează lumina în afară, pe atât sporeşte 
în interior, devenind /ină. Pridvoarele sunt locuri ale icoanelor şi ale moaş- 
telor. Lumina candelei altarului preia, prin ferestruica lui de la răsărit, din 
lumina fizică, solară. Prin pridvor, Răsăritul se întinde spre apus (Pridvor 
brâncovenesc — L.Ţ.R.). Întreaga ţară devine cu Constantin Brâncoveanu, 
prin el, pridvor de Biserică (Imnul lui Constantin Brâncoveanu — „Brânco- 
veanu nu s-a temut de moarte” — L.Ţ.R.). Cuveni-s-ar să se taie respiraţia 
neamului la asemenea cuvinte! Pridvorul este făcut spre bună întâlnire şi 
îmbrăţişare şi însoţire între lumea din lăuntrul Bisericii şi cea a bisericii 
cosmice a Creaţiei lui Dumnezeu, în Hristos: „pe obrazul lor creşte vița 
sacră încrustată în marmură brâncoveneşte” (Călător prin Țara hRomâ- 
nească — I.Pa.). 

Locaşurile de cult sunt deopotrivă împodobite cu artă măiastră şi cu 
trăire pe măsură: „Zugravii locu-l îmbrăcau / Cu slavă şi cântăreții-n grai 
întemeiau văzduh” (Imnul hai Constantin Brâncoveanu — „În pustie cresc 
oasele” — 1.B.). Timpul curge parcă altfel, frumos orânduit, cu încărcătură 
liturgică, în spaţiul ocrotitor al acestor ctitorii:, Vremea împărțită pe cea- 
suri de cele şapte laude”(Oratoriul lui Constantin Brâncoveanu şi al fiilor 
săi — 1.P.), căci „De trei ori pe zi / Clopotele nu-ncetau să spună” (Clopotele 
lui Brâncoveanu — L.Ţ.R.). De altfel, întreaga cultură brâncovenească are 
ținută şi ţintă liturgică: 

(...) Veghe-i 

Înăuntru, candelă și piatră icoanele de lemn pâlpâie pale 

Lăsând aure blânde ce se ating în mers prin spațiul; de taină. Mir- 

Oase-a slavă şi a mir şi-a țară căutând încet în grai brâncovenesc. 


(Imnul lui Constantin Brâncoveanu — „În pustie cresc oasele”-— 1.B.) 


Există, aşadar, un grai brâncovenesc, al jertfei şi al culturii slăvitoare, 
precum şi un stil specific, cu totul aparte, cântător şi încântător. Mândrie 
a culturii româneşti! 

Este plină de lumină lumea afirmat eclesială a Brâncovenilor. Este mai 
totdeauna una dinspre seară. Lumină lină a slăvirii lui Dumnezeu. Lumina 
candelelor, „Candelele unsului amurg” (Imnul lui Constantin Brâncoveanu — 
„În pustie cresc oasele” — 1.B.). Candelele cu privegherea care se face la 

lumina lor (Imnul lui Constantin Brâncoveanu — „Nu-i Patrie acolo unde nu 
este schit” — 1.Mo.). Ele sugerează trecerea spre cea lume pe calea luminii 
interioare (Schit brâncovenesc — „Împrejmuit de roiuri şi fântân? — L.T.). 
Este un schimb mirific de lumini între cuibul Bisericii şi neapropierea lu- 
minii cereşti. Este o lumină care iese din biserică, cea a lumânărilor şi a 
candelelor de veghe a rugăciunilor, şi o lumină care pătrunde în biserică, cea 
neapropiată, a sfintei slave (Brâncoveanu — „Pe stâlpi şi balustrade şi-n al- 
tar”-— L.Ţ.R.). Anume sunt făcute sfintelor lăcaşuri ferestre înguste şi fe- 
restre icoane: 


Ferestrele înguste abia de le strecor 
Luminile ce vin mai de departe 

Și firea lor e ruptă de pământ 
Și-ncep să lumineze după moarte. 


(Schit brâncovenesc — „Împrejmuit de roiuri şi fântân?r — LT.) 


La lumina aceasta, „Icoanele sunt coapte pe iconostas” (Schit brânco- 
venesc — „Împrejmuit de roiuri şi fântânr' — LT.) în ctitoriile brâncoveneşti, 
roadă spre hrănirea sufletelor şi a minţilor celor ce aspiră la dumnezeiasca 
Împărăţie. La umbra lor odihnesc duhul şi osemintele Brâncovenilor: „Loc de 
mormânt patriarhal / Cu neamul strâns sărbătoresc sub icoană. "(Imnul lui 
Constantin Brâncoveanu — „În pustie cresc oasele”— I.B.). O candelă, una cu 

totul anume, de taină, pusă de Maria Doamna la Sfântul Gheorghe Nou a 
străjuit peste veacuri, neştiută, osemintele Brâncoveanului (Imnul lui 
Constantin Brâncoveanu — „Nu-i Patrie acolo unde nu este schit” — 1.Mo.). 

Clopotele smerit-mândrelor ctitorii brâncovenești cheamă pe oameni 
la cer şi cerul la oameni, întru întâlnire şi însoţire: 


Bronzul în limba clopotului 

Strămută cântarea în el în ceruri 

Zăvorâtă. 

(Oratoriul lui Constantin Brâncoveanu şi al fiilor săi — 1.P.) 

Iar „când clopotul / S-a potolit începe omul harului să cânte.” (Imnul lui 
Constantin Brâncoveanu — „În pustie cresc oasele” — 1.B.). Este „Păienye- 
nişul / Punţii de diamant pârtia harului” (Oratoriul lui Constantin Brân- 
coveanu şi al fiilor săi — 1.P.). Athosul spiritual se revarsă peste Patrie. În 
bisericile Răsăritului, purtând în ele sămânță spirituală athonită, „nu cântă 
instrumentele ci numai cel viu” (Imnul luai Constantin Brâncoveanu — „În 
pustie cresc oasele”- 1.B.). 

Au fost însă destule alte ctitorii în domeniul tinerei culturi a ţării: în- 
tâiul ceas într-un turn, Academia Română, aşezământul de învăţământ su- 
perior „Sfântul Sava” din Bucureşti (cu studii consistente de teologie şi de 
bună cultură antică), grădinile culte... (Cetatea lui Brâncoveanu — |.Pa. 2). 

Pentru toate aceste împliniri, dar, desigur, mai ales prin jertfa sa, Con- 
stantin Brâncoveanu a devenit ctitor spiritual al Capitalei (Cetatea Jui 
Brâncoveanu — |.Pa. 2). Poetul consideră că se cuvine osebită preţuire vaj- 
nicului Domnitor pentru ctitoriile sale întru frumos, dar cu mult mai mult 
pentru podoaba jertfei sale mărturisitoare (Brâncoveanu — „Cea mai cutre- 
murătoare personalitate...” — I.Pa. 2). Căci podoabă sfântă este jertfa lui şi 
Biserica şi neamul se încununează cu ea (Jubirea lui Brâncoveanu — 1.1.). 

Sigur, ctitoriile se fac cu bani, cu pungi de aur. Turcii, râvnindu-i averea, 
îl supranumiseră „prinţul aurului”. Dar aurul Brâncovenilor nu este aurul 
din peştera lui Ali Baba, nici cel din visteriile împăraţilor acestei lumi. Nu, 
este aurul-flacără ce-şi lasă umbra prin icoane, aurul-aură care înconjoară 
protector şi vestitor creştetele celor ce au văzut lumina cea adevărată, lu- 
mina Taborului. Şi îndeosebi pentru creștetul divin este destinat aurul. Şi 
a mai folosit aurul la ceva de mare preţ nouă, moştenitorilor lui Brânco- 
veanu: „O raclă cu bruma de moaşte nestemate / Din Bizanţ cumpărate pe 
aur scump ”(Oratoriul lui Constantin Brâncoveanu şi al fiilor săi — L.P.). 
Este una dintre rac/ele de nuntă ale acestui neam (Oratoriul lui Constantin 
Brâncoveanu şi al fiilor săi — |.P.). 

Moştenirea Brâncovenilor este una grea, frumoasă şi mântuitoare: „Este 
statura lui uriaşă crescută dintr-o dată aci, cum a fost scos în dimineața 
când împlinea şaizeci de ani acum 270 de ani, cu barba smulsă desculț cu 

pruncii după el în cămăşi albe pe ulițele sfinte şi tras pe butuc este mo- 
mentul când în cea mai mare umilință purtată cu demnitatea celui ce 1-a în- 
suflețit toată lucrarea în Țara Românească este această clipă de foc sfântă 
când moartea începe să cedeze să fie biruită prin moartea de bună voie şi 
făptura lui de oseminte a voievodului începe să ia proporții cosmice devine 
punte devine arbore devine seminție devine salvator al neamului devine 
vama transfigurată devine podul de aur devine pasăre de aur şi foc salva- 
tor pentru pruncii săi.” (Brâncoveanu în pictură — |.Pa. 2). Putem să ne 
folosim de această moştenire sau s-o risipim vinovat. În chip mistic, şi noi 
putem deveni prunci ai jertfei lui Brâncoveanu (Brâncoveanu în pictură — 
I.Pa. 2). Ca atare, s-ar cuveni să fim şi următori ai sfaturilor lui părinteşti: 


Invăţăturii noastre fiii mei se dă acum prilej de 
Adeverire, să nu cădem din iubire 
Să întrezărim în dragostea Lui singura fericire. 


(Oratoriul lui Constantin Brâncoveanu şi al fiilor săi — 1.P.) 


Cu alte cuvinte, moştenirea constă în păstrarea neabătută a credinţei 
drepte şi mărturisirea ei, fără precupeţire, chiar şi cu preţul vieţii: 
Acum trebuie să stăm bine, Fiii mei să stăm cu frică 


ȘI cutremur Uşile Uşile să le păzim simbolul 

Niceelor Calchedoane se vreau adeverit să-şi scalde 
Țărmurile de aur în inimile noastre 
Ințelegătoare (...) 


(Oratoriul lui Constantin Brâncoveanu şi al fiilor săi — 1.P.) 


Moştenirea este vie şi lucrătoare atât timp cât este însuşită şi probată 
prin trăire: „Putem spune că avem o moştenire de aur numai în care eu 
însumi, ca om al prezentului, sunt atins de râvna desăvârşirii, a bucuriei 
creatoare similară cu cea care 1-a animat pe ei. Trebuie să fiu pe măsura 
trecutului. Ștetan cel Mare, Constantin Brâncoveanu, Matei Basarab sau 
Mihai Viteazul, Neagoe sau Bălcescu nu sunt oameni de conjunctură, ci 
desăvârşiți. Nu le lipseşte nimic ca eu să le ştirbesc ori corijez statura.” 
(Istoria ca patrie — |.Pa.). Rezultatul este o stare înalt creatoare, ne spune 
Poetul. Ce frumos! 

Ni se cere grija osebită de a nu ne lăsa, în calitatea lor de temple ale 
Duhului Sfânt, trupurile pângărite, prin lepădarea de Miel, de jertfa Lui 
necontenind în veac (Brâncoveanu — „Am pierdut totul să nu ne pierdem şi 
sufletul fiii mer” — 1.Ma.). Ca atare, angajamentul fiecărui creştin al acestui 
neam s-ar cuveni să fie acelaşi cu cel al Poetului în faţa Sfântului Martir 
al neamului şi al creştinătăţii: 


Sece carnea mea de pe pământ 
Sufletul în mine 

De voi ruşina credința ta 
Brâncovene frate Constantine 
Pruncii tăi rămas-au fiii mel, 


(Imnul lui Constantin Brâncoveanu — 
„Nu-i Patrie acolo unde nu este schit” — 1.Mo.) 


Căci ne este „Jio Brâncoveanu Constantin / Efigie în eternitate "(Imnul 
Jlui Constantin Brâncoveanu — „Brâncoveanu nu s-a temut de moarte” — 
I.Ţ.R.)! Efigie sfântă! 


Costion Nicolescu 

CLOPOTELE LUI BRÂNCOVEANU 


Unde Brâncoveanu n-a-nălţat 
Nici pridvoare şi nici mânăstire 
A trimis în fiecare sat 

Câte-un clopot întru pomenire 


Până ţara toată s-a umplut 
Din Transilvania până la mare 
De-un ison mai tainic şi tăcut 
De bătaia mai de sărbătoare 


Să nu-l răscoale întru pătimiri 

De suflete să se aţină 

Până lacrimile din priviri 
Străvedeau pământul ce-o să vină 


Glasul al optulea neîntinat 
Cel lipsit de modulare 

Cum este apa de izvor curat 
Impăcarea faptei jertfitoare 


De trei ori în fiecare zi 

Clopotele nu-ncetau să spună 
Cei ce-au fost şi cei ce vor veni 
Că suntem de-a-pururi împreună 


La botez şi nunţi şi-nmormântări 
Aceleaşi clopote de mângâiere 

Zi şi noapte de mai multe ori 

Ne frământă întru înviere 

(Din Imnele Țării Româneşti, 1981) 

SALAMANDRA 


pentru Zoe Dumitrescu-Buşulenga 


Numai din foc trăieşte mănâncă numai soare 
Şi-nsămânţarea-n foc i s-a promis 

Singură făptură târâtoare 

Ce joacă-n flăcări ca în paradis 


Spre bătrâneţe cade în orbire 
Dar doru-n ea e încă nesfârşit 
Cu ghearele îşi sapă o ieşire 

Spre jarul soarelui din răsărit 


Atât de neclintită stă la pândă 
Până ce focul razelor fierbinţi 

Se răsuceşte-n peştera străfundă 
Să picure un svon de suferinţi 

Fierăstruind în stânca uriaşă 
Cale îngustă focului dintâi 
Şi funia de flăcări se îngroaşe 
Până-i strămută cerul căpătâi 
Sf. Teodor Studitul 
8 Febr 1980 
(Din Imnele Țării Româneşti, 1981) 

IMNUL LUI CONSTANTIN BRÂNCOVEANU 


pentru Constantin 


În pustie cresc oasele 

Vulturului, se întăresc curate şi devin 

Umbre-n lumina neamului. El nu vede pământul 

De zbor şi ce prevede din înalt se lasă peste lume să vestească. 

În ritm ceresc întemeiază deschise cuiburi pe drumuri adăpost 
Pruncii vin ca dar şi mângâiere şi, locuind pământul, îi dezvelesc 
Matca de har şi fagurii cu miere plini de lumină strânsă-n amurg. 
În pala blândă-a Duhului lucrează omul pătruns de graiul Patriei. 
Şi ctitoria izvorăşte din adânc, îşi desfăşoară umbre şi 

Firea precum stejarul semănat pe locul lui cerut de focul gliei 

Tu, Constantin, din vulturul loanic rămas fără ţărână în Bizanţ 
Cobori în ţărna românească pe sângele martir decapitat prodrom. 


Patru feciori şi şapte fiice au odrăslit 
În lină umbra ta şi-au dat degrabă-n floare căci ai 

Lăsat lumina prin ferestre din Răsărit 

De la Hurez curată să-i pătrundă pruncii încă săltând cu bucurie 

-N pântecul domnesc; Maria soaţă, roaba evlaviei în vegherea ta. 

Constantin fiul Ştefan şi Radu, Matei copii luaţi din ţărna acestui 

Blând pământ fragili şi botezați cu foc şi prea străvezii ulcioare 

Cântând pe drumuri de prea plin şi frânte-au fost prelungi cum plopul 
împovărat, 


Aur pe creştetul divin când se răscoală Borasul războinic şi mână 
Vijelii spre Răsărit înnămolind fântâni şi peste holde lăsându-şi 
Neamul putred de tăciuni ce fumegă în vetre şi îngheaţă pruncii 
În pântec şi morţii în pământ căci astfel vrut-a Mirele să revină 


În strai de purpură şi peste seminţia ta. Însă nu 

Tu ai fost ceva sub soare, 

Ci vulturul din stemă sub coroană în trei 

Desfăşurată-n cântecul de trâmbiţe pe Patmos, lemnul spânzurător 

Al căpăţânii în plisc de-aramă coborât din slavă singur pe cerul 
Constantinilor peste Bosfor. Ctitor de neam eşti al treilea în ţară 

După Întemeietorul Basarab căruia Mircea îi urmară. Ai 

Redeschis izvoare gata să se stingă de boala fără leac a vremii 

Şi după maică Stanca soră de domn drept moşteni să porţi mai departe 

Zidu-nceput sub turn şi acoperiş. Insă de sine-n luminiş sub munte 
Intr-o poiană stă podoaba seminţiei. Loc de mormânt patriarhal 
Cu neamul strâns sărbătoresc icoană. Ramuri de busuioc slăvit în mâini. 


Domniţele firave sub 

Coroane stinse sobor în chor răsăritean 

Sub flamura Carpaţilor. Păduri de fag se-ntind şi 

Stejăriş şi până peste Istros se vede către toamnă când oamenii 

Scad brusc sub Dumnezeu şi ţara lor e-o patrie de oase. În templu arde 
Mărturie înscrisă-nţelepciunea ta de om în Duhul solomonic. 

După Adam pronaosul coboară; până la Ioan pământul e pustiu 

Şi sângele să curgă nu-ncetează. Pute istoria de idolism 

Lege şi fără lege aceeaşi oarbă teamă străjuie pe sub cerul 

Nedeschis, cifru de taină poartă creatura la subţioară fără 

Grai, pecete-i pusă-n aer pe pământ şi în afară-i frig şi necuprins 
Stăm blânzi aici înfăşuraţi eroic în bunzi de capre-n peşteri pe sub munţi. 


Nu cântă instrumentele, ci numai cel viu 

A lui rămâne bucuria peste grădini şi în 

Livezi de aur când clopotul 

S-a potolit începe omul harului să cânte. Sub bolta blândă nu-i 

Sprijin decât vocea anahoretică. Nu moştenire-i cântecul. Se 

Duce sub pământ cu cel retras şi pruncul e organul nou ce trebuie 
S-audă totul de la capăt. Pătrunde vânt ceresc în sacrele făpturi 
Şi-ncep armonicele straturi să grăiască. Fiece om e-ntâiul şi 
Ultimul. Athosul se-nmulţeşte fără trup. Sămânţa lui se-ngroapă în 
Aripe ce nu se văd decât trecând prin foc spre Răsărituri. Fragilă-i 
Umbra lumii lăsată pe pământ să prindă gust de patrie. Locul mai 
Întâi în grabă trebuie găsit nainte de-a intra în navă să fie 


Unde aşeza lumina neamului, făpturile 

La rând trup lângă trup, os lângă 

Os, nainte de-a păşi văzduhu-n navă şi 

Hora murmur în amurg să nu-şi fi tras din ţărnă legănarea; până în 
Pronaos ai apucat s-aduci întreaga ta străbună seminţie din ur- 
-Letul vremii nainte de-a se rupe de pământ flacără de aur. El a 
Vorbit şi graiul ţi-a dăruit viaţă şi apoi ctitoria ta. Piatra 
Se-aşează-n loc lângă cuvânt şi împreună apare bună casă. Ia chip 
Şi stâlpul şi fiecare-i altfel precum sălbăticiunea din păduri. Nu 
Locuim acelaşi strai ci slava fiecăruia e alta şi nici nu 

Regretăm când zilele doboară cu putere însemn pe drumuri, altul 
Peste noi. Odată zămislit, după iureşul când sămânţa cearcă din 

Labe agere tărâmul 

Mai potrivit să îşi împingă somnul greu la 

Rădăcini de ape pe zvâcnete ce şi-au găsit răs- 

Puns, creşte un altul. Nu-i al meu precum purtăm un jug din tinereţe, vul- 
-Turul ne poartă şi el trimes. Căci şi în acel smoc puhav de nimic în 
Smârcurile-acelea de duhoare, în picătura acră de bură şi 

De frig, în cleiurile acelea ude cuvântul arde-ncrucişat, bătut 
Pe-aceleaşi fulgere. Nu-i mâna mea chemată să răstoarne ci-nţeleagă 
Şi mângâie coroană de pe rai. Şi-odată răsărită-n lume fire 

Şi dat în floare soarele vlăstar acelaşi lucru e cu rodnicia. 

Nu se urmează ci deodată împart din harul lor răscolitor şi când 

Se duc chemate brusc nu lasă urme neterminate ci totul e de 


Mult, de la-nceput înscris în cel ce este şi 

Doar aşezarea-aici nu-i decât scut ca lăncile să 

Prindă gust de sânge. Însă 

N-am avut graiul şi timp ci numai locul în care ne înspăimânta să 
Coborâm fără foc. Cenuşă numai zădărnicia ţărnii-n care 

Nu poate rodi nimic. Sterilă-i ţara fără oseminte şi Patrie- 

I departe de a fi. Aur ceresc în noi nu coborâse pe Aure 

Apoi să-l tragem sub pământ. Cu cal şi câine călăreţul se mistuia în 
Flăcări mortul dac. Nu aveam strămoşi decât în vijelie şi Duhul lor s-a 

Spulberat în vânt. Toate erau în grabă şi nu durase vatra şi în 
Temei nu era timp căci focul ager mistuise totul. Cenuşile 
Cohorte cu viforele vremii pe sub uşi şi ce îi în aier 


Piere în nălucă. Singur 

Păgânul rege îşi retează creştetul po- 

-Vară, dar tu rămâi întreg de alţii tras pe limba 

Sabiei ca să te-ntorci în ţară nevătămat şi neatins curat şi 

Neam şi fără nici-o urmă de ură. Domnul iubirii şi al milei nu ai 
Chemat focul pe urme să pogoare ci vulturului sfânt te-ai fost promis 
În zborul său ceresc să se-nfăşoare cu sângele tău pururi circumscris. 
Numele-i una cu persoana şi are chip şi nu te poţi împotrivi 

Poruncii lui. Înalte nume îmbrăcăm cu toţi şi-adesea fără ştire 
Tragem cortul lor la un liman de taină şi li se lasă vreme să îşi 
Asculte străvechiul legământ în murmurele apelor ce ling botul 
Corabiei împotmolită-n ţărmul blând. Se aude-ncet povara cum 


Pătrunde în țesătura 

Sângelui şi-apoi cum se deschide gura ves- 

-Titoare înflorind cuvânt necunoscut din mare. 

Departe sacru. Ai ctitorit în ţărna românească locul Constantin 

Urechi în cosmos în care să captezi zvonirea cerului nemaispăşit. 
Acelaşi necuprins divin se înfioară şi-n tihna ta ca-n trestia 
Plăpândă a eremitului de pe Iordan. Din peşterile catacombe 
Dezvelit peştele Ihtis era lăsat pe ţară-n cer să îşi atragă 

Mările reci de dedesubt în voia lui pe veac aici să stăpânească. 
Bisericuța dintr-o zi Hurezi şi Sâmbăta şi Mogoşoaia. Mamul 
Viforâta Polovraci Sinaiul Fundenii Doamnei Potlogi şi Brâncoveni 
Satul natal ethernul Athos şi-n scaunul păstorului Bucur sfântul 


Soldat Gheorghe Noul candelă ţi-a aprins şi sfântul 

Ioan şi Sfântul Saba, la 

Râmnic, Ismail Galata. Pe Deal şi lui Antim şi 

De un Lemn şi Bistriţa Mitropolia Sfântul Dumitru la Argeş, Doamna 

Maria Surpatele şi Bolniţă adaugă clopotniţe şi schit 

Poiana-i loc şi culmile rotate ce stau cu faţa-ntoarsă-n Răsărit 

Unde pământul cere odihnire pe limba clopotului să fie-m- 

-Pins în sus. Eliberează dealul neputinţa văii şi îi rosteşte 

Firea-n Dumnezeu, şi-n sate cincizeci şi cinci ai aşezat fereastră 
strâmtă 

Ochi prin care cerul să-şi zvonească trecerea sfântă şi de zi cu zi prin 

Nopți. Deasupra-i Nebo-n Răsărit şi faţă-n faţă cu muntele-n pustie 

Unde pietroaiele tânjesc să fie pâini. Lege şi milă dar spaimă şi 


59 


Ioan Alexandru 


Credinţă pisc îndreptat cu faţa spre apus, munte- 

-Ntors etern spre Răsăritul 

Taină. Doi vulturi sub coroană se smeresc pe 

Două aripi ce sorb tărie dintr-un singur trup păstrând în gheară crinul 
Sabie înmugurit în floare. Dar dedesupt în zbor uşor se naşte 
Basarabic numai unul ce poartă-n plisc mireasmă busuioc din lemnul 
Sfânt aflat afară din cetate lângă colinele restaurării 

Elena, maica dăruit Mariei stemă prin mâna ta de domn sub har 
Preafericit lo Constandin os basarabic nădăjduind în Domnul cu 
Ţărnă şi cu flacără cu tot. La Sfântul Saba sub ocrotirea ta se 

Citea din Imnele lui Pindar şi Grigorie de Nazianz şi-n Fapte 

Şi Evangheliile mereu şi cu răbdare până la sfârşit. Astfel 


Ştiau rosti evlavios 

Hrisoavele străbune şi milostivi şi iuți 

Să taie vad în veac focului sfânt ce bântuia în 

Vreme în alte seminţii peste pământ. Zugravii locu-l îmbrăcau 
Cu slavă şi cântăreţii-n grai întemeiau văzduh şi tu cetăţii îi 
Potriveai putere atât cât poate ca să poarte fără să piară-n jug. 
Fereastra ctitoriei nu duce în afară ci este ochi ceresc ce 

Te-a găsit şi-a spart în casa ta o rană prin care să te ştii legat de 
Rana cosmosului mare ce sângeră pe lemn neîncetat. Veghe-i 

Inăuntru, candelă şi piatră icoanele de lemn pâlpâie pale 
Lăsând aure blânde ce se ating în mers prin spaţiul de taină. Mir- 
Oase-a slavă şi a mir şi-a ţară căutând încet în grai brâncovenesc. Ochi 


Măsurat şi ager stăpânit de milă 

Rob evlaviei şi peste trup stăpân, cuget atins 

De har picurat cu miron 

Din candelele unsului amurg. Mână-mbrăcată-n duhul mângâierii 

Deget prelung şi stins înmiresmat pe piept atinge fruntea în trei şi se 

Pogoară spre umeri paşnic precum un stol de miei. Trupul fragil nu-i 
urmă 

De trufie şi în pasul paşnic şi neşovăielnic pătruns de umbra 

Crinului de pe covor. Coroana-i semnul sacru pe fruntea monahală. 

Aierul sol columbă pătrunde în piept şi întreabă şi se întoarce-n 

Linişte vestind cu ramura-nverzită că-i pe pământ viaţă şi este 

Pace în cer şi între oameni pace şi leagă norii curcubeul sfânt. 

Cuvântu-i laudă şi nu coboară de pe corola buzelor decât 


Atins de vestea fluturelui sol ajuns aici de 

Sărbătoare că raclele 

Clepsidrei s-au smintit şi giulgiurile moarte 

S-au curăţat cu solzii şarpelui brusc izgonit din iarnă când îngerul în 


61 


Ioan Alexandru 


Poartă lovi din Răsărit. Nume de rege de pe rai înconjurat de 

Pruncii tăi şi ţară ca matca-n stup de faguri şi de roi. Rumoare ruptă, 

Mir vărsat împrăştie ţărâna ta în lumea mea şi-a noastră a celor 

Ce trăim aici înconjurați de soli şi veşnicie. Adesea cei tre- 

Cuţi sunt viitorul şi timpul de asemenea este dat să descifrăm strâmtă 

Poteca ce sângeră-n putinţa neamului. Ceas nu-i oricând vălul să fie 
smuls 

Ochiul să-şi spele rănile prin morţi. Cel dus e veghe câtă vreme fiul 

Rămâne Metanoia. Altfel acum e idol, ieri mort, naştere destin. 


(Din Imnele Bucuriei, 1973) 

SCHIT BRÂNCOVENESC 


Împrejmuit de roiuri şi fântâni 

Stă schitul picurat într-o poiană 
Un glas de maică tremură în turn 
Când steaua-n cer loveşte în aramă 


Icoanele sunt coapte pe iconostas 
Faguri greoi şi galbeni se-nfioară 
Când în genunchi călugării cârpesc 
O brumă lină de lumini spre seară 


Ferestrele înguste abia de le strecor 
Luminile ce vin mai de departe 

Şi firea lor e ruptă de pământ 
Şi-ncep să lumineze după moarte. 


lui Paul Gherasim 


(Din Imnele Transilvaniei, 1976) 

IMNUL LUI CONSTANTIN BRÂNCOVEANU 


Nu-i Patrie acolo unde nu e schit 
Plămânul de aducere aminte 

În care focul poate deştepta 
Licărul milei printre oseminte 
Cenuşa-n râie se preface stol 
Când ea în fruntea jarului rămâne 
De nu e vultur oul mai întâi 

Coaja alege cloştele de mâine 


E simbolul în sânge mai întâi 
Aurele durează din făclie 

Cum în fântână ochiul albăstrui 
Lasă pe cer icoana să învie 
Frângerea de sine între noi 

E făptura cea mai ziditoare 
Gustu-i darul focului apoi 

Ce preface graiul în ardoare 

Nu cu sceptrul buzdugan greoi 
Sunt smerite uşile închise 

Ci pe braţe sângerând altoi 
Fulgeră stigmatele promise 
Codru-i împărat slăvit s-a spus 
Cum a fost aşa o să rămâie 

Dar mormântul gol de la Hurezi 
Ţine ceru-n ţară de călcâie 


În pronaos focul a uitat 

Chipul Basarabilor de mângâiere 
Candelele-nveşnicesc şi-acum 
Ochii blânzi de-atâta priveghere 
Vremea nu mai trece pe aici 

Toţi sunt duşi de-a pururea de faţă 
Pruncii cu garoafele la piept 
Rupte-acum în fapt de dimineaţă 


Pragu-i ros de aripi ce-au pătruns 
Şi nu pot de-acum să se întoarcă 
Şi aşteaptă vânturile stol 

Să prefacă gropniţa în arcă 

Jubileze ochiul meu în veci 
De durere-atins şi bucurie 
La Hurezi şi eu decapitat 
Ţin pe umeri focul mărturie 


Ca roţi la carul mare înhămaţi 

Pe cer s-aprind aducere aminte 

Cei patru prunci pe rând încoronați 
Jur împrejurul soarelui părinte 

Pe pământ rămas-a faţa lor 

Efigii martiri în viţa milenară 

Cel mai prunc Matei a întrebat 
Cum pot tată rămânea în ţară 


De se poate tată să nu mor 

Să am partea-ntreagă de pruncie 
Fraţii tăi mai mari au şi ajuns 
Prinţi de foc în altă-mpărăţie 

Ni se cere să ne lepădăm 

De credinţa sângelui din vine 
Dar nu e haină, pruncul meu, 
S-o dezbraci în voie pe coline 

Imnele Sfinților Martiri Brâncoveni 


Vezi tu steaua zorilor de zi 

Cât de-aproape tremură în unde 
Dacă vrei cu pumnii s-o cuprinzi 
Apa trece steaua se ascunde 

Ia din Marea Neagră într-un vas 
Pe pământ în vreme de furtună 
Zbuciumul într-însa-i fără glas 
Cum e ciungă strunga fără stână 


Fiul meu trupşorul tău plăpând 
Este pâinea firii preacurată 
Rabdă numai fulgerul cuvânt 
Să-i ridice rana din covată 
Scump ai fost şi tu răscumpărat 
Ai nădejdea lacrimilor sfinte 
Plânge fiul meu neconsolat 
Până trecem pragul la părinte 


O mlădiţă văd peste Carpaţi 

Din izvorul lacrimilor tale 

Cum deşteaptă vulturii înfriguraţi 
Şi-i preface-n stele osanale 

Picăturile durerii se întore 

În potir de aur şi rubine 
Viţa-ntreagă-n fiecare bob 
Decantează focul ce-o susţine 


Şi când n-ai să poţi să mai înduri 
Şi prigoana-i mai presus de tine 
Să cunoşti iubitul meu copil 

C-ai ajuns în patrie cu bine. 

Vin şi eu degrabă fiii mei 

Şi vom fi de-a pururi împreună 
Ce uneşte duhul pe pământ 
Cerul numai unge şi-ncunună 


Ce e trup din trup poate să ia 
Numai partea sa de slăbiciune 
Corpul osământ nepieritor 
Mărturia focului rămâne 

Sângele de-asemeni suveran 

Nici un jug nu poate să-l cuprindă 
Numai viţa e măsura lui 

Şi priveghiul candelei la grindă 

De îndată întors din sanctuar 
Din această matcă purpurie 

Se preface şarpe de hotar 
Spânzurat pe ţară mărturie 

Noi sobor îl vom întâmpina 
Trunchiul cu mlădiţele-mpreună 
Când stejarul pleacă din păduri 
Locu-i bun de staur şi fântână 


Ţara Românească a rămas 

Cu această blândă moştenire 
A credinţei pure fără glas 

Mai presus de moarte în iubire 
Din urzeala ei ne-am ridicat 
Straiele-n războaiele de luptă 
Pruncii-n leagăne lumina lor 
Cu cuvântu-n lapte o frământă 


Sece carnea mea de pe pământ 
Putrezească sufletul în mine 
De voi ruşina credinţa ta 
Brâncovene frate Constantine 

Pruncii tăi rămas-au fiii mei 
La Hurezi cu o garoafă-n mână 
Tot împing mormântul de pe ei 
Până dau de fluturi de ţărână 
Până amiroase îndelung 

Tara sfântă a făgăduinţă 

Şi pe cer se-aud imaculaţi 
Corul crinilor de biruinţă 


Maria soţia ta de-acum 

Şapte fete creşte-n văduvie 

Cea mai mică-i cât un trandafir 
Cea mai mare cât o păpădie 


Coroniţele de aur de pe cap 
S-au topit cu ceara în veşminte 
Şi obrazul lor l-a-mbrobodit 
Pustiimea lacrimilor sfinte 


Când se ia păstorul dintre oi 
Şi-i uitată în staur o spărtură 


Nu rămâne zorilor de-apoi 

Decât strunga ruptă-n bătătură 
Straiul castităţii monahal 


L-a-mbrăcat Maria credincioasă 


Cum se-nchide soarele-n amurg 
In cristalul sacru de pe masă 


La Surpatele în ctitoria ei 
Dup-amar de umilinţi prigoane 
Fetele le-a-ncredinţat cântând 
Să le crească focul din icoane 
În văpaia plânsului priveghi 
S-a născut o nouă seminţie 
Din palatul devenit fanar 

Țara s-a mutat în sihăstrie 


Trestioara trupului plăpând 

A domniţelor voievodale 

S-a pătruns de cerul altui vânt 
Mai rănit în umbletele sale 


După jertfă cere-se priveghi 
Ca s-ajungă dincolo de stele 

Aşchia stejarului atins 
Cu securea sorţilor din ele 


După Brâncoveanu n-a mai fost 
Sceptrul ridicat la-ncoronare 
Nici o frunte nu s-a mai smerit 
S-o deprindă ţara cu răbdare 
Mantiile purpurii însemn 

Din Bizanţ pe Basarabi sfinţite 
Mohorăsc poclăzile de lemn 
Prefăcute-n iesle pentru vite 


Peste gura zidului potir 
Năvălesc urzicile bătrâne 

Şi de-a dreptu-n naos la Hurezi 
A pătruns urâta spurcăciune 
Boii-n juguri viermuie-n grumaz 
De atâta silă biciuire 

Şi tot cară sângele din prunci 

Şi aduc căpuşi pe cimitire 


Străinia până peste cap 
Cu hangerul robote în toate 

Cancerul pustiei s-a întins 

Şi dezgroapă fluturii-n cetate 
Mai rămas-a cerul peste noi 
Primăvara care o să vină 
Spicele ce spânzură altoi 

De miriştea fără rădăcină 
Vulturul preumblă prin păduri 
Zvonul răsăritului departe 
Brâncoveanu a scăpat de vămi 
Cu copiii dincolo de moarte 


Trupul său la Sfântu Gheorghe Nou 
Doarme sub o candelă de liniştire 
Eu roaba Maria-a lui Dumnezeu 
Pun lumina asta pomenire 

Cu nădejdea că şi eu voi fi 

Lângă domnul meu de oseminte 

În icoana ţărnii aşteptând 

Înfierea vântului fierbinte 


Nu-i Patrie acolo unde nu e schit 
Fără părinţi rămânem fără vatră 

Fără cămaşa focului pe noi 
Lucrează numai carnea idolatră 


Se usucă ceterile în cuvânt 
Zugravii veştejesc lângă lumină 
Nu mai ai obrazul nimănui 
Să-nroşească viţa pe colină 
Urâciunea ţese în război 

Nu mai cheamă crinul suferinţă 
Şi mişcat pe drum de sărbători 
Să sfinţească ţara-n cuviinţă 


Fără Patrie suntem fără părinţi 
Fără priveghi nu poate fi lucrare 
Aşa cum şarpele în nevoinţi 

E jertfă-ntâi şi-n urmă înălţare 

BRÂNCOVEANU ESTE-N BUCUREŞTI 


Brâncoveanu este-n Bucureşti 
A sosit cu fiii săi de mână 

Din Fanar Maria maica lor 
I-a luat acum o săptămână 


Şi pruncuţii pentru că-s micuţi 
Şi mereu e marea în furtună 
Maica lor din brad de la Hurezi 
Le-a-ncropit un leagăn împreună 


Iar pentru bătrânul ostenit 

De atâta vreme-n pribegie 

Ca să-i treacă noaptea mai uşor 
L-a întins pe-o salcie pustie 


Au ajuns în postul de Crăciun 
Şi cântau cocoşii-ntâia oară 

Şi să nu-i trezească pe pruncuţi 
I-a lăsat pe laiţa dinafară 


Şi în grabă-n ctitoria lor 
Chiar acum în zori de dimineaţă 
Până se deşteaptă somnul lor 


I-a-nvelit cu marmoră pe faţă 


Sf. Ioanichie 
4 Nov 78 


(Din Imnele Țării Româneşti, 1981) 

BRÂNCOVEANU 


Pe stâlpi şi balustrade şi-n altar 

Şi-n străni împinsă iarba tremurândă 
Erau prea multe holde-n bărăgan 
Foşnetul lor şi-n cer să nu pătrundă 


Şi-n loc de-acant bujorul pământean 
Şi busuioc şi spini şi viorele 

Şi pe grumazul turmelor de oi 

Din lacrimile clopotelor mele 


Ştiuleţi de cucuruz abia sosiți 
Oştiri livide-n pâlcuri la răscruce 
Pe mănăstiri în brâul brâncovean 
I-au împletit pietrarii în ciubuce 


Şi tot de Brâncoveanu s-a legat 
Catapeteasma asta până-n slavă 

Un deal întreg de cap e sfârtecat 
Cu vii cu tot să spânzure-ntr-o navă 


Şi ca să poţi pătrunde la isvor 

Sunt trei spărturi în coastele de viţă 
Şi mai departe urcă vâlvătăi 

Până la cer mlădiţă din mlădiţă 


Şi din ferestre tot el a întors 
Lumina să rămână pe coline 
Lăuntric să te poţi cutremura 
Cât de deşerte-s cerurile-n tine 

BRÂNCOVEANU 


Cum Țara Românească-i pe pământ 
Nu-i alta între lumile creştine 
Aşa spun cronicarii din străini 
Când povestesc de tine, Constantine 


Ca rodia întocmai s-a-nmulţit 
Şi sanctuar e fiecare casă 

Şi pruncii ca şi spicele de grâu 
Stau cuvioşi cunună după masă 


Şi amiroase-a busuioc şi-a mir 
Şi în fereşti a mentă şi muşcate 
Şi fetele pe dealuri în Carpaţi 
Sunt în lumină încă înghiocate 

Şi-ţi este milă să te-atingi şi-n vis 
De-atâta nepământ şi curăţie 
Iar să-şi ascundă-atâta paradis 
Au pus pridvor la viţele de vie 
(Din Imnele Țării Româneşti, 1981) 

HUREZI 


La Hurezi mormântul este gol 
Brâncoveanu n-apucă să-şi lase 
Nici măcar un prunc dintre ai săi 
Învelit în imne cuvioase 


Toţi s-au dus degrabă dintre noi 
Şi-a rămas deşartă astă groapă 

Şi când vestea-n ţară li s-a-ntors 
N-au mai fost morminte s-o încapă 


Şi-a cuprins Carpaţii om din om 
Şi la ceruri dintr-o tresărire 
Cine poate umple cu pământ 
Golu-acesta plin de nemurire 


1 Nov 78 
Sf. Cosma şi Damian 


(Din Imnele Țării Româneşti, 1981) 

BRÂNCOVEANU 


Pierdut-am totul, ţară şi copii 
Mi s-a luat coroană şi soţie 
Şi-acum pe cai cu sulițe şi căngi 
La suflet dau năvală vijelie 


Ca şi cum slăvitul sanctuar 
Ar fi o ultimă încercuire 

Şi cum plesniră grinzile de var 
Vor profana şi astă poticnire 


Dar în Vlaherne clopotele trag 
La praznicul sfârşitului de vară 
Şi în Carpaţi păstorii se întore 
Cu turmele din munte peste ţară 


Şi se tot duc din stâni şi nu mai vin 
Şi rămân vântoasele în strungă 

Până când de Sfântul Constantin 
Urcă iar mioara cea nătângă 


Desculţ într-o cămaşă dintr-un fir 
Cu pruncii tăi pe uliţi bizantine 
Cu capu-n braţe strămutat la cer 
Te văd în veci părinte Constantine 


(Din Imnele Țării Româneşti, 1981) 

HUREZI 


Nu după războaie-a ctitorit 
Brâncoveanu turlele spre slavă 
Nu de sânge braţul s-a spălat 
Ca să-ncingă brâul peste navă 


Ci din tihna bucuriei lui 
Din credinţa sa după dreptate 
Aşeză Hurezii pe un râu 
Ca o moară la eternitate 


Nici-o Ană-n temelia lor 

Nici-o grabă şi nici-o mânie 

Mâini de prunci şi suflete de sfinţi 
Au lucrat această podobie 

De aceea locul este larg 

Fără porţi şi zid de ocrotire 

Căci priveghiul miezului de nopţi 
Ţine-n ţară tainica oştire 


3 Nov 78 
Sf. Iosif 


Din Imnele Țării Româneşti, 1981 

MARIA BRÂNCOVEANU 


Se poate oare îndura mai mult 
Să-ţi păstrezi făptura-ntru viaţă? 
Prunci şi bărbat decapitaţi la rând 
Şi muma soaţă firavă de faţă 


Nici măcar nu a înnebunit 
Sta-n mulţime singură-n tăcere 
Până masacrul fost-a săvârşit 
Şi se crăpă-n Carpaţi de înviere 


Iscoadă-apoi lupoaica deveni 
Trupurile să le mai apuce 

Să-i poată pruncii-n lacrimi înveli 
Să-i târască-n ţară de pe cruce 


Lacrimi cât au fost decapitaţi 
N-a vărsat un licăr dintre ele 

Să-i ajungă până la Carpaţi 
Să le ţină de lumânărele 


Iar că drumul este foarte lung 
Că pe lacrimi trebuie să-i poarte 
Câte-avea ştia că nu-i ajung 
Dacă nu le plânge fără moarte 


(Din Imnele Țării Româneşti, 1981) 


87 


BRÂNCOVENI 


Într-o râpă joasă sub pământ 
Unde satul n-a fost chip să vină 
Spre răsărit unde e locul sfânt 
Şi ţărâna e mai mult lumină 


Vânturile-abia de mai ajung 
Borasul de peste bărăgane 
Brâncoveanu-a picurat în crâng 
Un altar la câteva icoane 


Şi-a vărsat din braţul jertfitor 
O prisacă-a pus într-o grădină 
Un monah cât fi-va postitor 

De ceaslov şi pravili să se ţină 


Dorm aici la margină de râu 
Mama ta şi tatăl, Constantine 

Şi ca plumbu-s boabele de grâu 
De când ţara plânge după tine 


De când pruncii tăi n-au mai venit 
La părinţi şi moşi să se închine 
De când mama lor a-ncărunţit 

În exilul stingerii de sine 


Turnul Brâncovenilor stingher 
A-nceput ca gorunii să crească 
Să strămute clopotele-n cer 
Toată jertfa noastră românească 


(Din Imnele Țării Româneşti, 1981) 


89 


BRÂNCOVEANU 


Să mă ierţi că iarăşi te-am chemat 
În chilia vorbei, Constantine 

În amurg Carpaţii când se-aprind 
Mi-este dor pe Argeş după tine 


Dimpreună cu pruncuţii tăi 

Nu-s pe lume umbre mai frumoase 
Cerul şi pământul nu-s de-ajuns 
Să-i ridice-n imne cuvioase 


Prinţi martiri dintre ţărani valahi 
Cum s-au dus pe zările de vară 
Şiroind Carpaţii-n urma lor 

Bocet lin pe fluiere de ceară 


Holdele erau culese clăi 
Mirosea a toamnă-n bărăgane 

Şi-n altarul pâinilor prinos 
Pogorau ştergare pe icoane 


Anul nou liturgic începea 
Cu melozii imnelor divine 
Şi în vii la focuri vineţii 
Picurau columbe pe coline 


Cât e ţara până-n tătărimi 

Oameni blânzi pe dealuri şi muncele 
Schituri sate turme şi păstori 

Şi prisăci de aur printre ele 


Şi din când în când câte un turn 
Vremuit de clopotele sfinte 

Şi-n chilii pe lacrime fâşii 
Zugrăvesc aducerile-aminte 


3 Nov 78 
Sf. Iosif 


(Din Imnele Țării Româneşti, 1981) 

BRÂNCOVEANU 


Din vinerea cea mare şase luni 

Au plâns sobor Carpaţii după tine 

De când te-au tras cu patru pruncii tăi 
Pe crucea ţării Sfinte Constantine 


Din scaunul de voievod smerit 
Împins desculţ în strai de pribegie 
Cu pruncii răstigniţi în faţa ta 
Te-ai strămutat de viu în veşnicie 


Când barda s-a atins de gâtul tău 
Ca să reteze de pe el Carpaţii 
N-a-ntrezărit pe sânge rostogol 
Că-ntemeiază-un neam în constelații 

Soaţa Maria oasele gălbui 
Le-a-ntors în ţară noaptea fără ştire 
Şi-n ctitoria Sfântului Gheorghe Nou 
S-au pus pe lucru întru nemurire 


(Din Imnele Țării Româneşti, 1981) 


93 


BRÂNCOVEANU 


Pierdut-am totul şi ţară şi copii 
Mi s-a luat coroană şi soţie 

Şi-acum pe cai cu sulițe şi căngi 
Vreau sufletul să-l ducă în robie 


Ca şi cum slăvitul sanctuar 
Ar fi o ultimă încercuire 

Şi cum plesniră grinzile de var 
Vor profana şi astă poticnire 


Şi în Vlaherne clopotele trag 

La praznicul sfârşitului de vară 
Şi în Carpaţi păstorii se întore 
Cu turmele din munte peste ţară 


Şi se duc din stâni şi nu mai vin 
Şi rămân vântoasele în strungă 

Până când de Sfântul Constantin 
Urcă iar mioara cea nătângă 


Desculţ într-o cămaşă dintr-un fir 
Cu pruncii tăi pe uliţi bizantine 
Cu capu-n braţe strămutat la cer 
Te văd în veci părinte Constantine 


(Din Imnele Țării Româneşti, 1981) 

TROIȚĂ BRÂNCOVENEASCĂ 


În Bucureşti la poalele Mitropoliei 
Tatăl lui Brâncoveanu a fost asasinat 
Crucea de piatră pe fostul deal al viei 
Şi-acum păstrează locul neuitat 


Unde se întâmpla o nedreptate 
Vărsări de sânge, alte silnicii 
Era-mpletită crucea în cetate 
Ca să absoarbă vina dintre vii 


Să curăţească locul, să-l întoarcă 
Iarăşi folosului izbăvitor 

Din adâncul ţărnilor să toarcă 
Tot ce striga la ceruri rugător 


Câtă este Ţara Românească 
Multe troiţele se frământ 

Nu sunt puse ca să osândească 
Ci s-arate locul că e sfânt 


Că suferinţele de altădată 
O altă suferinţă le-a înfrânt 
Şi ţărâna ţării e curată 

Să rodească celălalt pământ 


(Din Imnele Țării Româneşti, 1981) 

SINAXAR BRÂNCOVENESC 


De sărbători la mesele întinse 
Brâncoveanu cu copiii lui 
Ascultau cu candelele-aprinse 
Întâmplări de căpătâi 


Un monah citea din sinaxare 
Zi de zi cuvânt duhovnicesc 
Răspândit de mână şi-n tipare 
Pe întreg pământul românesc: 


Ce-i mai de preţ în ochii celui veşnic 
Un îngere căzut se întreba? 

De pe pământ la ceruri într-un sfeşnic 
Prinos s-aducă pentru a-l ierta 


Şi multe vremi umblat-a prin pustie 
Prin ţări şi neamuri fără de folos 

Pământul era plin de silnicie 
Şi-arar dădeai de-un chip cuviincios 


Şi cugeta mâhnit pe malul mării 
Când în val o perlă-ntrezări 

O scoică-a umilinţei şi răbdării 
Atâta frumuseţe zămisli 


Degrabă-n pumnul întraripării sale 
O smulse din adânc nerăbdător 

Şi străbătând prin vămi de osanale 
Bătu în slăvi cu darul rugător 


Credea că-i singura neprihănire 
În care cerul poate odihni 

Şi-l fericea curânda izbăvire 
Darul vrednic i s-o socoti 


Atâta doar că mai presus de fire 

Mai e ceva de taină pe pământ 

Să cearnă lumile mai cu deosebire 

De vrea să dobândească-un crezământ 


Şi s-a întors făptura întraripată 
Pe-aceleaşi văi ce le ştia pustii 
Şi nu vedea în lumea întunecată 
Decât un spor de alte silnicii 


Şi s-au scurs întunecate vremuri 

Şi el pribeag din loc în loc 

Scârbe l-au cuprins de te cutremuri 
Văzând în toate atâta nenoroc 


Dar într-o zi când totul era-n floare 

În munţi necunoscuţi se rătăci 
Şi-ntr-un torent ce se grăbea spre mare 
Doi copilaşi jucându-se zări 


În ramuri păsări îşi aduceau prinoase 
Învăluite în ce aveau mai sfânt 

Şi pribegeau în aer amiroase 
Ajunse-aici de pe un alt pământ 


Dar unul dintre prunci a fost cuprins de ape 
Şi-n valurile morţii se zbătea 

Şi celălalt mai mic pruncuţul de aproape 


Să-l mântuie pe urme-i cobora 


Şi s-a-ntâmplat ca tocmai el să moară 
Pe când pe celălalt îl izbăvi 

Şi-n îngerul căzut întâia oară 

Iubirea fără moarte încolţi 


Şi năvăli ca să cuprindă-n braţe 
Comoara-n ochii lui cea mai presus 
Inima pruncuţului măreaţă 

Încă fremătândul crin răpus 


Zbura spre cer străpuns de bucurie 
Cu altarul pruncului în pumni 

Şi simţea cum lacrimile-nvie 
Stelele în urma lor columni 


Şi-aproape-i părea rău să se despartă 
De inima-i ce devenise-a lui 

Şi când lovi cu aripile-n poartă 

Era de mult deschisă pruncului 


101 


Dar glasul slăvilor nestrăbătute 
Primind ofranda îi rostiră drept 
Mai sunt comori de tine neştiute 
Întoarce-te şi eu am să aştept 


Mai tăinuie pământul o comoară 
Ce luminează cerurile mult 
Cine-o găseşte nu e dat să moară 
Aşa-ndemnară vocile tumult 


Şi s-a întors făptura-naripată 
Şi de-un somn de veacuri s-a cuprins 
Şi când porunca o simţi uitată 
De râvna ascultării s-a aprins 


Şi străbătu popoare şi morminte 
Răul se-nteţise pe pământ 
Frate-şi vindea pe soră, şi părinte 
Intra cu necuratu-n legământ 


Şi multe alte scârnăvii barbare 
Impuţinau norod lângă norod 

Se-ncuibau paianjenii în soare 
Şi şoarecii în cel din urmă rod 


Cât rătăcit-a fără să mai ştie 

În întristarea cea mai fără grai 
Într-o noapte când veghea-n pustie 
Aproape de ruinele din rai 


Sub bolta rece şi scânteietoare 
Când cerul se vărsa spre răsărit 
Zări-n deşert o umbră mişcătoare 
De-o barbă vâlvătaie biciuit 


Şi la lumina lunii tremurânde 
Când Orionu-n slavă se înteţi 
Din peşterile ochilor afunde 
Izvorul lacrimilor izbucni 


Plâns de căinţă şi de fericire 
Grăunţe mari de foc în rostogol 
Mânca pustia întru înflorire 
Din Adamul răstignit şi gol 

Acesta e izvorul fără moarte 

Cel mai de preţ în cer şi pe pământ 
Numai să-ndure inima să-l poarte 
Măcar în vis la Cel ce Sunt 


Şi-a îndrăznit aripa să şi-o-nmoaie 
În acest râu de foc izbăvitor 

Şi s-a aprins columba vâlvătaie 
Şi-n loc de înger licări izvor 


În apele dintâi se oglindiră 
Întâiul om, dumnezeiesc la chip 
Apoi pustiile se-nlănţuiră 

Şi-i înghiţiră urmele-n nisip 


Dar lacrimile înteţite-n geană 
Înger către ceruri le răpi 

Şi pământul deveni icoană 
Înger şi om să-l poată locui. 

BRÂNCOVEANU LA SÂMBĂTA 


C-un pruncuţ în spate într-o iarnă grea 
Şi cu ceilalţi mai mici de mână 
Cu-mbrobodită-n negru soaţa mea 
Venit-am la duhovnica fântână 


Brâncoveanu a jertfit aici 

Când Ardealul era scuipat în gură 
Şcoală de zugravi şi grămătici 
Să-ntreţină auru-n scriptură 


În straiţă cu o prescură-n ştergar 
Şi busuiocul sfânt pentru icoană 
Astfel păşit-am noi în ianuarie 
În această vatră brâncoveană 


In pridvorul nins de lumânări 
Ce se mistuiau în fapt de seară 


Am străpuns vecernia-n cântări 
Când lumina lină intonară 


Mai ales în fiece amurg 
Transparenţă-i muntele, membrană 
Să se-audă pân” la Câmpulung 
Clopotul din ţară transilvană 


Dincolo şi dincoace-n Carpaţi 
E aceeaşi albă mănăstire 

Mai ales de veghe suntem fraţi 
Ortodocşi de latinească fire 


Câte râuri munţii îi străbat 
Tot atâtea schituri picurate 
Să se ştie fiecare sat 

Mai aproape, de eternitate 


Unde-s mai domoale trecători 
Şi isvoarele-n rostogolire 
Basarabii dăruiră mori 

Şi la ceruri câte-o mănăstire 

Astfel ocupat-am pe pământ 
Locurile cele mai senine 

Nu e deal să nu ne fie sfânt 
Să n-aducă-a stingere de sine 


N-avem multe semne în Carpaţi 
Cele mai lumeşti se ruinară 
Dar rămas-a dragostea de fraţi 
Sub aceeaşi cruce milenară 


(Din Imnele Țării Româneşti, 1981) 

PRIDVORUL BRÂNCOVENESC 


Mănăstirilor de mai nainte 
Brâncoveanu le-a-ncropit pridvor 
Erau prea multe-n ţară oseminte 
Să nu strângă din mireasma lor 


Să nu tragă-n racle-ndurătoare 
Ce se adeverise că-i mai sfânt 
La icoane-n blândele pridvoare 
Ca-ntr-un fel de celălalt pământ 


Astfel înţeles-a să se-ntindă 
Neamul meu un pas înspre apus 
Candela cât poate să cuprindă 
Fără din altar să se fi dus 

Pe cât înafară se-mpuţină 

Pe atât lăuntric am crescut 
Lumina devenit-a lină 

În prea strâmta candelă de lut 


(Din Imnele Țării Româneşti, 1981) 

OPŢIUNEA LUI BRÂNCOVEANU 


Un stejar dacă e retezat 

Nu mai prinde grabnic rădăcină 
Din credinţă-un om decapitat 
Lasă-n urmă-o ţară de lumină 


Brâncoveanu-abia a început 

Cu adevărat să vieţuiască 

După ce-n strâmtoarea ăstui lut 
Năvălit-a focul să-l cunoască 


Era om şi el cum suntem toţi 
Pătimaşi şi înclinați spre rele 
Şi de-om fi găsiţi numai ca hoţi 
Încă-i locul nostru printre stele 


Una e să mori neaşteptat 
Otrăvit sau printr-o viclenie 

Sunt eroi în fiecare sat 
Din poruncă-mpinşi la veşnicie 


Unii sunt ucişi în aşternut 
Alţii-n cortul lor de priveghere 
Dar să mori pentru că ai crezut 
Că-n credinţă este înviere 


Să nu-ţi fie teamă pe pământ 
Că nu va rămâne nici o urmă 
Chiar de tu şi tot ce ai mai sfânt 
Sub securea gâdelui se curmă 


Un pruncuţ adus-a Abraham 

Ca pe-un miel ofrandă din credinţă 
Brâncoveanu patru şi un neam 
Spânzuraţi pe munţi de suferinţă 


Ca şi lov primit-am înapoi 

Tot ce-am dat din bună învoire 
Şi Carpaţii dacă-s plini de noi 
E c-avem un ţap de ispăşire 


Il 


Ioan Alexandru 


Dacă suntem mai senini de-atunci 
Şi ne merge şi la greu mai bine 
Dacă ţara s-a umplut de prunci 

E Păstorul bun care ne ţine 


(Din Imnele Țării Româneşti, 1981) 

BIBLIOTECA DE LA HUREZI 


Pentru întregul Orient creştin 

Din Carpaţi până la Marea Moartă 
Țara lui Brâncoveanu Constantin 
Era slăvită poartă 


La Hurezi cele mai bune cărţi 

Din sfinţi părinţi şi dogmă şi ştiinţă 
Şi starea lumii-nchipuită în hărţi 
Cum propăşesc popoare prin credinţă 


Şi vite de prăsilă cum se cresc 

Şi se aruncă poduri peste ape 

Şi cum albinele se vămuiesc 

Fără ca-n flăcări să se mai îngroape 


Biblioteca era la Hurezi 
Intrai aici ca în eternitate 

Şi puteai ieşind să vezi 
Sofia sfântă întrupată-n toate. 


Canoane multe strâmte prejmuiau 
Pe luminatul domn de omenie 

La porţi cu caii nechezeau 

Să prefacă în grajd o-mpărăţie 


Şi călări intrat-au în altar 
Profanând odoare şi morminte 
Şi dădură foc în făurar 

La icoane şi scripture sfinte 


Din biblioteca sfântă au mai rămas 
În cenuşa încă fumegândă 
Cotoarele scripturilor fără de glas 
Barbarilor de-a pururea osândă 

IMNUL LUI CONSTANTIN BRÂNCOVEANU 


Brâncoveanu nu s-a temut de moarte 
Şi de aceea e nemuritor 

Şi neamul meu tot creşte mai departe 
Şi-n urmă tot rămâne jertfitor 


Unsprezece prunci i s-au născut 
Patru-s feciori şapte-s fecioare 
Mulţi ca el pământul n-a văzut 
Mai ales în zi de sărbătoare 


Când păşeau convoi murmurător 
La Hurezi în strai de rugăciune 
Fumega pământu-n urma lor 
Mirosind a smirnă pe tăciune 


Bunătatea domnului s-a-ntins 
Din Ardeal până la Marea Moartă 

Şi-n ardoarea candelei aprins 
Aurul luminii se deşartă 


Bărăganu-i cotropit de grâu 
Dealurile de livezi şi poame 
Şi străvezi în baltă şi părâu 
Clopoţeii mânjilor în coame 


Şi muierile de sub bărbaţi 

Nu se sting până e dat să prindă 
Frumuseţea celorlalţi Carpaţi 
În pruncuţul nopţii de colindă 


Până ţara iarăşi s-a umplut 
De-amiros de prunci şi-alegănare 
De la Jii şi până peste Prut 

Nu încap valahii-n sanctuare 


Brâncoveanu încropi pridvor 
Şi zugravii grabnic în afară 
Au întins altarul umblător 
Să se poată-mpărtăşi o ţară 

Viile pătrund până-n păduri 

În amurg când umbrele se-ngână 
Să se-nmoaie cerbii în călduri 
Cănd bufnesc coroanele în lună 


Şi în stâncă unde nu e loc 

În prăpastie şi surpătură 

Să se-abată cerul cu noroc 
Murmură un pustnic din scriptură 


Cu un strop de schit în jurul lui 
Şi sub munte cu o mănăstire 
Să nu facă umbră nimănui 
N-are drept să iasă din iubire 


Dintr-un astfel de aşezământ 
Fost-ai smuls în Săptămâna mare 
Să te lepezi de pământul sfânt 

De Hurezi şi alte sanctuare 


Unde domnii-apar mai râvnitori 
Mai smeriţi şi slujitori din fire 

Relele-ndrăznesc în jurul lor 
Să îi lase fără moştenire 


Dacă frica ţi-ar fi fost stăpân 

Ea găsea o cale de scăpare 
De-acest neam te lepădai bătrân 
Să te-arunce-apoi la remuşcare 


Dar acum în paradis petreci 

În această ţară românească 

Şi cât fi-va neamul meu în veci 
Tot mai fi-va cine să-l sfinţească 


Căci avem la ceruri un temei 

Patru prunci cu tatăl lor de mână 
Pentru că moartea s-a temut de ei 
Teama de moarte nu este română 


Şi-avem drept şi-avem curaj deplin 
Să trăim ca ei în libertate 

Iio Brâncoveanu Constantin 

Efigie în eternitate 

EPITAF 


Brâncoveanu doarme-n Bucureşti 
Cu pruncuţii săi lângă soţie 
Două veacuri bune au trecut 

Şi ţărâna singură îi ştie 


N-au lăsat pe piatra de mormânt 
Nici o urmă care să-i trezească 
Să nu-i strige nimeni din pământ 
Să nu-i strice furii şi vădească 


Numai candela deasupra lor 
Sâmburul de sânge şi lumină 
E-nsemnat în coastă prin ulcior 
Cu sămânţa noastră Constantină 

Candelele pururea la noi 

Mai presus de vremuri spânzurate 
Căci în loc de aur şi oloi 

Beau din jertfă în eternitate 


(Din Imnele Țării Româneşti, 1981) 

BRÂNCOVEANU 


Brâncoveanu s-a consultat cu înţelepţii vremii 
Asupra morţii cât mai precis 

Cu trup cu tot de este înviere 

Sau numai duh te-ntorci în paradis 


EI ştia cu fiecare os în parte 
Oricât ar fi în trup de nimicit 

Că făptura-ntreagă-i fără moarte 
Că-nvierii-i cosmosul menit 


Numai teama să nu te pătrundă 
Să nu te lepezi de Cuvânt 

Şi Lumina milei tremurândă 
Fecunda-va celălalt pământ. 


(Din Imnele Iubirii, 1984) 

Las pe pământ cetăţi şi catedrale 
Dar cerurile-n ce mă vor primi 

Să nu vin la Tine cu mâinile goale 
Îngăduie-mi cu pruncii-a mă jertfi 


Va curge sângele sfinţind a mea lucrare 
Va închega tot ce am sfinţit 

Acoperişele de plumb ocrotitoare 

Vor nimba un neam fără sfârşit 


La Hurezi când pus-am temelie 

Din pronaos am început-o de la mormânt 
Locul spre slăvi să-ajungă ctitorie 

Îi mai lipsea o jertfă pe pământ 


Ioan Alexandru 


(Din Imnele Iubirii, 1984) 

SCHIT BRÂNCOVENESC 


Întocmai svâcnet trebuie cuprins 
Şi zăvorât lăuntric şi-nafară 
Nainte focul de-a se fi răcit 

Să îi jupoi suflarea de pe nară 


Astfel în mlaștini spânzură pe stânci 
Capcanele acestea peste clipă 

Şi sângeră prin strâmtele fereşti 
Cum s-a zbătut lumina din aripă. 


(Din Imnele Iubirii, 1984) 

Pomul vieţii păzit de flăcări vâlvătoare 

Nu poţi pătrunde de n-ai trecut prin scrum 
Legaţi de ruguri zvârliţi de vii în cuptoare 
Îşi taie într-acolo pe sângele lor drum 


Sfârtecaţi de fiare la circuri şi ospeţe 
Zdrobiţi ca grâu sub pietrele de mori 
N-au fost pe lume îndeajuns pieţe 
Să fie defăimaţi de hulitori 


Cu patru prunci în zori de sărbătoare 
Desculţ păşeşte Brâncoveanul Sfânt 
Ascuţişul sabiei scânteietoare 
Doboară-n ţară celălalt pământ. 

ORATORIUL LUI CONSTANTIN BRÂNCOVEANU 
ŞI AL FIILOR SĂI 


lui Gheorghe Dedicescu 


De atâtea ori am petrecut Paştele împreună în ţară 
Săptămâna patimilor era de mărturisire şi privegheri 
În Joia Mare după liturghie spălam picioarele eu la slujile 
Mele într-o copăioară şi ne îmbrăţişam unii pe alţii în 
Sfinte tăceri; căci ne pregăteam pentru vinerea crucii 
Cea mai grea zi de peste an 

Şi postul negru cum multora-i prilej de ispită 

Să nu cădem în capcana lepădării ne-mpărtăşeam 
Era vinerea mută ziua când limba lipită de 

Cerul gurii ca în exil o petreceam fără un singur 
Cuvânt şi vitele posteau şi câini la stâni şi fântâna 
Neîncepută murmura şi pruncii rupţi de la sân 

Când răsăreau stelele şi pătrundea întunericul 


125 


Schiturile toate şi bazilicele ţării 

Şi faţa de masă din cel din urmă cătun Erau de 
Prohod zăbrelite şi straiele de diacon şi la steagul 
Patriei şi primele din cozile fetelor cernite 
Când începea tânguirea întregului cosmos 

Noi eram numai, glasurile noastre domolite 
Primăvară dulce Fiul meu pe cruce 

Mamele Valahiei străpunse de jale 

Cu lumânărele în mâini înconjurând 
Bisericuţe de lemn cât nişte sicrie 

Pe sate în munţi, cât să-ncapă o liturghie 

O raclă cu bruma de moaşte nestemate 

Din Bizanţ cumpărate pe aur scump 

De la nohaiul ce le neguţătorea pe ascuns 
Ioanii şi Paraschivele decapitaţi în sângele 
Pruncilor noştri cu sfinţenie au pătruns. 

Către miezul nopţii Prohodul era pe sfârşite 
Toate ţintirimele pământului ca cerul-nstelat 
De lumânărele înmugurite 


Eram la Hurez în ctitoria cea nouă într-o astfel de noapte 
De priveghere pruncii mai mici în stranele de 

Lemn adormiră când începură toaca împrejur 
Clopotele-n turn 

Să spargă tăcerea 

Ce fericire într-o astfel de săptămână să fii 
Învrednicit de suferinţă, să fii cinstit cu 
Sudoarea de sânge cu braţele sfârtecate pe lemn 
Câtă poate fi ispăşire în omeneasca durere 
Jertfele de animale erau slabe abia dacă puteau 
Să amâne şi invoce ispăşirea încă necunoscută 
Apoi cele omeneşti mai în tărie dar numai pentru 
Cel anume atins de vinovăţie era curăţat dar 
Nu vindecat din păcate şi moarte nu era 

Cu putinţă ieşire. Până Mielul în carne şi oase 
Fără prihană Agnus Dei se încărcă de moartea 
Şi datoriile noastre. Ars de viu din iubire 
Străpuns în braţe şi coastă 


Au devenit de prisos suferinţele de atunci? 

Orice suferinţă de sine pentru alţii este nelucrătoare 
De nu-i o prelungire a Lui încă însângerare, 

În ranele mele. De ciumă se pot încă munţii 

Curăţa şi de lepră cuvioasele stele 


127 


Astfel cugetam lângă propriul meu mormânt la Hurez 
Cu pruncii mei într-o noapte de Vinerea Mare 

Acum sunt iată prins în corabia asta copârşeu 

Spre Ierusalim purtat spre Sinai? Cu pruncii legaţi 
Lunec printre ruinele Imperiului Sf. Constantin 
Acolo-s Balcanii tracilor de la Târnovo 

Ioniţă şi Asan din seminţia noastră Sciţia Minor 

A Sfântului Andrei. Episcopatul dintâi de la Tomis 
Zotic Atal Kamasis şi Filip Alexandru şi Bretanium 


De vom fi scoborâţi sub Bosfor la Edicule 

Şi acesta-i întâiul semn că suntem pe drumul crucii 
Porniţi, că suntem în drumul celei dintâi valahe 
Cruciade. Cu mormântul în spate rămas în Carpaţi 
Către golul sfântului mormânt. Pregătiţi-vă fiilor 
Să fim demni căci vom intra triumfal prin 

Marele portal al Imperatorului roman 

Constantin. Ştiţi voi că ne tragem noi 

Urmaşii lui suntem din oasele Romei 

Şi tu Constantine întâiul meu născut. 

Podoaba bătrâneţelor mele şi tu Ştefan 

Încoronatul meu, tu demult porţi nume 

De sfânt martir cel ce văzut-a întâi 

Pe domnul în slavă de-a dreapta Părintelui 
Ceresc. Tu Radu roditor vei fi ca rodia 

Din Grădinile Ghetsemani; dar nu vreau 

Să-l trezesc pe Mateiaş lăsaţi-l să doarmă 

În poala mea cât îi va place lui. Nu treziţi iubirea 
Cât vrea ea să nu se trezească, pruncuţul tatii, 
Fecioraşul meu cel mai mic, prâslea nu-l 

Dă tata pe el de-ar veni toată slava 

Lumii acesteia cu stelele lor să-l peţească. 
Corabia asta de Vinerea Mare n-am urcat-o 

Noi oare de demult de când Carpaţii fost-au 
Atinşi de îndurare şi din peşteri ieşit-am 

Şi ne-am numit creştini. Suntem în ea de la potop 
Încoace toate neamurile acestui pământ, nava corabie 
Eclesia copârşeul de lemn pe sate, în drum spre 
Patrie Eternitate 

Trebuie să ne pregătim de Paşti fiii mei, 

Întâiele noastre Paşti departe de casă, 

Departe de mirosul brazilor, de smirna din 
Cădelniţele noastre străbune. Ce bine că ne-au 

Luat din vreme la drum în Vinerea Mare. Ce putea 
Fi pentru noi mai de cinste decât când Crucea 
Uriaşă de lemn pe umerele Lui s-a fost 
Înălţat să fim şi noi dezbrăcaţi de velinţi 
Batjocoriţi, doar firmanul negru, scuipatul 

În gură al tuiului asiat, întocmea în ceasurile 
După Scriptură. Ce fericire să fim şi noi 
Cuprinşi în convoiul sacru în ritmul 

Cosmic unic în uriaşul noian al harului 

Ce se revarsă. Că nu am fost ocoliţi că 

Acum nu suntem noi în convoi Mulțimea 
Mută sau diaconală adică slujitoare ce răspunde, 
Suntem însuşi răspunsul. Nu suntem acolo 
Ghemotoace în beznă purtând lumânări, 
Suntem însăşi arderea, jertfă de sine, suntem 
Chemaţi noi astăzi şi mai în fruntea 

Roiului de albine. 

Doar de demult am vroit să venim să 

Fim şi noi poftiţi mai aproape, să fim 
Despovăraţi de iernile de pe noi Extra Muros 
Azvârliţi hulii cosmice afară din cetate 

Unde gunoaiele lumii se strâng hoiturile 

Putrezite, unde veghează şacali şi vulturii 
De stârv şi demonii şi alte neadormite 

În focul cel mare în groaza fără 

Afund în adâncul Şeolului de unde numai 
Unul fost-a să spânzure pe veci, să nu 

Mă cufund. 

Să nu vă fie teamă că am pleca 

Undeva atât de departe, să nu ne mai 

Putem întoarce înapoi. Nu mai există moarte 
De două milenii, nu se mai poate muri pentru 
Veşnicie ori unde ai fi dus, spânzurat, sugrumat. 
E numai pentru o vreme pentru o clipă 

De bucurie. De altfel cămăşii albe 

Desculţ vedeţi încep pe umerile, 

Noastre să fluture imaculate 

Vom fi scoşi la fiare curând să ne 

Mestece fiii mei pe săturate. Să ne 
Zdrobească în petroaiele măselelor, 

De moară leii asiei hămesiţi, să 

Devenim pâine bună orfanilor şi văduvelor 
Din ţară din Valahia noastră în care ne-om 
Întoarce fiii mei chiar mâine pe frângerea 

Fărămiturilor de pâine. 

O fiii mei cât mi-ar fi plăcut 

Să nu vorbesc acest ceas această cale 
Sfântă să n-o desferec în grai desluşit 
Căci este taina de nuntă. Doar nunta 

Ne stă-n faţă. Ştiţi bine când clopotele 

De la prohod în urmă se strâng, se stârneşte 
Hora clinchetelor cereşti a stelelor 
Cerurilor de dimineaţă, 

Şi bobotele steagului de nuntă 
Desfăşurate în vânt spânzură peste ape 
La mireasa pământ 

Acum e sigur fiii mei că suntem pe 
Drumul cel bun către cetatea Rusalimului, 
Şi-n trei zile vom ajunge negreşit 

Nu se poate drum mai lung oricât am ocoli 
Oricât am întârzia opriţi de furtună 

De cutremure de catastrofe neaşteptate 
Din Vinerea Mare pornit în trei zile 
Trebuie să ajung la golul mormântului 

În cetate. De-am fi pornit sub altă 

Zodie în alte bătrâne eone 

Poate întârziam în piramide câteva 
Milenii sau în scripte 

Printre lighioane sau în porcii 

Gadarei găseam în roşcoave, 

Pe copitele cailor magilor alte 

Ruginite potcoave, dar acum 

Suntem precis pe un drum foarte drept 

Şi scurt şi pe căi statornice de 

Diamant nu numai trupul dus ci şi duhul de 
Valurile acestea galopante 

Unde-am ajuns suntem laolaltă împreună 
Goliciunea peşterii nu în 

Cavernele părăsite răsună, 

Bronzul în limba clopotului 

Strămută cântarea în el în ceruri 
Zăvorâtă. 

Să ne pregătim fiii mei de intrare 

Nu de întoarcerea prin subpământenele Edicule 
Fără putere jupuiţi de vii decapitaţi 
Peste trei zile învierea. 

Doar suntem în Vinerea patimilor fiii mei 
Smulşi în vremea postului celui mare 

Tessaracoste megale 

Iar cereştilor este exclus să lucreze cu oarbă- 
Ntâmplare. Am fost atinşi de milă, e Mila 
Peste noi cea de sfinţi cu lacrimi de 

Sânge râvnită Evrica uriaşul dor 
Pământenilor comoara comorilor nepreţuită 
Fructul ei miraculos pe buzele noastre 

Atins să le-npurpure 

Îmbucaţi fiii mei pădureţi să dobândească 
Patria aure Vă vor primi coconii mei 

La grinda lor în veci de veci neadormite 

Ca sfinţi în mormintele altoite 

Să nu vă temeţi de cei ce au îngăduinţă 
Trupurile voastre să vi le zdrobească 

Dar de suflet să se atingă nu le stă-n putinţă. 
Învăţăturii noastre fiii mei i se dă acum prilej de 
Adeverire, să nu cădem din iubire 

Să întrezărim în dragostea Lui singura fericire 
E miezul nopţii în sfânta Sofia columba învie 
Herubii de foc îi vedeţi fiii mei pe şase aripe 
S-alunge frica încep să se-nfiripe 

Să facă loc în inimile noastre de ţărână grele 

Iubirii de foc ce-nvârte sori şi stele. 

În sângele nostru să fie spălate păcatele noastre 
Şi ale seminţiei ce-o purtăm în mădulare 

Şi ne poartă în mantia sa smerită 

Fiece jertfă are putere ispăşitoare 

Cu jertfa supremă-mpletită. 

Şarpele de aramă vindecă o pustie de vipere 
Otrăvite. E prea frumos acest pământ cu oameni 
De omenie. Ce sunt gata să se-ngroape de vii 

La un semn pentru basaraba moşie 

Ni se dă prilej acum să se sfinţească ostenelele lor 
Milenare. Evlavia lor se vede că a aflat ascultare. 
Şi am fost noi se pare buni de victimă 

Ţapii de ispăşire ai nimăruia 

Cârlanii de junghiere-ncâlciţi cu coarnele-n hăţiş 
Pe muntele Aleluia 

Nu că suntem mai buni decât alţii doar 

Poate a-nţelege, să poată mila de mulţi 

Să se lege. 

Poate pentru că-i osândă asupra noastră 
Dinspre lume fără ieşire, 

Să i se dea prilej acum de ispăşire. 

Îngreuie corabia s-o cufunde 

Din neştiinţă făcute păcatele se prefac în 
Grozave osânde 

Numele cel bun ce-l avurăm în ochii 

Unei lumi iată-l devine hulă. 

Şi-i îngăduit să-şi verse toţi asupra noastră 
Mânia nesătulă. Nelegiuirile tuturor făptuite 
Pe-ascuns asupra noastră la vedere 

Cu bubatul negru pe Iov şi n-avem nici un răspuns 
Pe buzele picurate de fiere 

Ce n-au răzbit şi îndrăznit scârba sa. 

Fiecare să şi-o vădească pe lemn s-o strămute 

Pe cât noi o purtăm se deşartă din ei cu puroaiele 
Neştiute 

Când porneşte puhoiul gardurile se rup 

Şi zăgazurile şi nămoalele fertile 

Cu labe greoaie însămânţând prin urechea acului 
Furişază cămile 

Nu uns moşul meu Neagoe nici măcar slugă 
Nevrednică se socotea ci păcătosul cel mai din urmă 
Ca basarabi fiii mei moartea noastră. 

Rânduiala asta o adeveresc, nu o curmă. 

Am lăsat să se încarce pământul de o rodnicie 
Prea-statornică ce nu se mai trece 

De s-ar prăbuşi munţii peste noi la ceruri inima 
Noastră vultureşte petrece. 

Unde sunt doi sau trei laolaltă să nu le fie 
Vieţuirea stearpă, să nu cadă-n înfricoşare scăzută 
Moalele capului pe piatra adormit l-am lăsat uns 
În zori de la candela nevăzută. 

Vremea împărţită pe ceasuri de cele şapte laude 
Întreruptă în fiecare vatră, 

Să putem smulge din vrăji din stăpânirea duhurilor 
Belzebute peşterea limbilor idolatră, 

Mierea Logosului alaiul Mirelui zumzetele roiuri 
Cartea de foc Scripturile Prooroceşti revelaţia sfântă 
Acest bolid uriaş, acest soare fără apus în 

Graiul valahilor ciobani şi ţărani în toate 
Bordeiele şi culele în covecioarele munţilor 

Cu pâinea pruncilor se frământă. 

Eu am fost ispravnicul eu am împărţit-o fiii mei 

În fiece cătun în cea mai stearpă stâncă 

Am azvârlit ancora peştelui Ihtys 

Căci Râvna casei tale şi pe noi de vii ne 
Mănâncă. 

Ne-a ajuns în sfârşit şi pe noi boala cea mai 
Mistuitoare, fără leac, sacra bolire 

Putem paşte în amănunt păşunile Logosului 
Spânzurate pe munţii ispăşire. 

Masa poate fi întinsă la fiece răscruce 

Sub stejarul cu umbra deasă 

Când prin colbul drumului se strecor umbrele 
Troiţei însămânţând sterpiciunea cuvioasă 
C-am zărit leacul lemnul izbăvitor în 
Amărăciunea apelor puhabe mătrăţioase 

Să aibă unde oştirile înnămoli norul lăcustelor 
Scăpat din piramide prin case 

C-am pus botniţă vorbelor căpestre de aur 
Peste sălbăticia frunţii 

Ne-or prohodi din când în când şi pe noi 

Sub luceafăr pe fluierile stânelor munţii 
Acest copârşeu racla lada de acum 

Doldora cu zestrea cea mai sfântă 

Scoborâtă prin acoperiş ca pe olog 

În cea mai săracă încăpere de nuntă 

Să nu mai fie prilej de bocete demonii groşi 
Sălăşuiţi în prunci leghioane 

Să poată fi izgoniți în 

Turma de râmători pustiind bărăgane 

Am adus Cartea, graiul de foc în sângele 

Limbii române. Vuiete de ocean să-i zbuciume 
Mălurile rănilor din mâne 

C-am împlântat altoiul în cea mai sălbatică 
Surpătură, că n-am lăsat în codri măreţi 

Nici un măr pădureţ neatins de zguduitură 

Că am vârât sub grinda caselor cea 

Mai fragilă; moartea 

Să poată sări ţăndări la rai când va 

Fi cercetată de milă. 

Aceste brazde în şes unse numai de rugina plugului 
Să legene în coarne de boi holdele din icoane 

Până acum jertfa vărsată numai pământul uscat s-o strângă 
N-avem troci de bronz de clopote în turle într-o dungă 
Tiparul pur potirul întreagă s-o străpungă 

Nainte malul de-a-l nărui subteranele prohotişuri 
S-o limpezească-n uşi s-o zvânte-n cântări 

De pe secetoase podişuri 

Să fie răstălmăcită, trasă într-o altă vlagă 

A dezbinărilor demonizate din fire 

În jurul vulturelui şarpele inel zădărnicea ieşirea 
Din veşnica revenire 

Acum firului de nisip, pietricelei din praştie 

Din creierul munţilor rana din coroana uscată 

Pe căpăţâna fiecărui cuvânt varsă palori de nestemată 
Din cine mai poate din zarea ochiului ei ucis să piardă 
Gheţarii veşnici din inimă au început să ardă 
Îmbarcaţi din nou osândiţi pe aceiaşi vulcani 

De noroaie. Au purtat şi ei voievodal pe 

Frunţile lor câteva cucui şi buboaie 

Dar s-au atins vulturii cu pliscul 

De vârfurile lor strălucite 

Şi le-au pierit avântul ca râia de pe vite 

Doar nu-i coaja de nucă din mituri şi artă 
Corabie postită 

Dar e noaptea nopţilor când crucea 

Spânzură de agonie sfinţită 

Nu apele ne duc lunecăm pe papirusuri 

Pe pielea jupuită de pe o seminţie 

Nu behăit de turme petrecu-ne Liturghie 

Miezonoptica toaca de lemn să nu se audă 

La stâne cine înfrânge 

Când îngerul se ia la 

Trântă cu fiarele din sânge 

Nu plecăm ca şi pielea de pe-o carne ucisă 
Surprins de jertfă ţapul pustia s-o dezlege 

Rămasă moartă pe oasele betege 

Ia-ţi pruncul unicul pe care îl iubeşti şi mi-l adă mie 
Pe muntele ce ţi-l voi arăta jertfă vie. 

Dar eu am patru nu se poate să mi-i ceri pe toţi 
Într-o singură noapte deodată 

Se vede că nu-ţi sunt eu deajuns ci seminţia mea toată 
Asta să-nsemne înţeleg abia acum lepădare de sine 
Nu numai tu singur 

Ci tot ce-ţi aparţine 

Ocolul pustiu, cea din urmă suflare stârpită 

Cu iarbă cu tot cu câinele din şopron 

Şi fântâna otrăvită 

Şi paiele din aşternut date focului şi parii 

De la şanţuri şi crucea de la poartă 

Şi şoarecii din susii şi mirosul de slană 

Şi cel din urmă hârb cu toartă 

Şi numele bun smuls cu cleştele din fiece 

Ureche şi gură cuvioasă, Şi cel de hulă degrabă zvârlit printre 
Firămiturile de sub masă, 

Să piară pe veci ghiaurul ca fătul smuls 

Dinainte de vreme din fătătoare 

Şi câte fete a avut să se moleşească sub noi în serai de 
Fecioare 

Numai aşa semiluna sta-va cu coarnele de berbec otrăvite 
Înfipte în soare 

Dar ei, iartă-le nu ştiu ce fac, au luat 

De-a binelea aminte că ţara-n urma noastră-i 

Podită numai cu lacrimi şi oseminte 

Pe care le poţi împrăștia cu plugul 

Sau să le-nghită-n cenuşă jugul 

Şi să semeni altele peste ruine cum sunt 

Obiceiile peste milenii neschimbate 

De robii din exil înjunghiaţi, babiloanele înălțate 
Neştiinţa lor numai de-o voi lăsa cumva 

De ura mea fecundată, Nu ne vom mai putea întoarce 
Acasă vreodată. Suliţele geamiilor de 

Ura lor otrăvite Aş adăuga în vârf diamant 

Să-mi poată fi cărările hârbuite 

Dă-mi putere Doamne, o picătură pe aceste buze bătrâne şi străine 
Amestecă-n sudoarea frunţii mele răcoarea rănilor tale depline 
Când vor porni şuvoi să se reverse din potirul inimii strâmte 


Izvorul milei Tale în adânc să-l frământe, 

Să nu se amestece din orgoliu în unde 

Pe cât iubirea s-a sălăşluit frica nu mai poate pătrunde 
Nu mă cruța unde molia şi rugina-i îngăduit să mă atace 
Îţi cer gard în jurul omidei până fluturul se desface 
Când laşi spărturi sulița în tihnă să mă lovească 
Durerea mea într-a Ta să asurzească 

Să se audă ca-n teasc nu zdrobirea, curgerea lină 

A uleiului mătăsos din zbârcită măslină 

Cu fiii mei zvârlit în tocitoarea asta nesătulă 

Lasă-ne să fim storşi de cea mai din urmă picătură de hulă 
Să rămână numai iubire uleiul de rană 

Până ce mila Ta ne va deosebi de prihană 

Cum se aleg hoaspele de foc mistuite pe grâne 

Când din pustie se-ntore vântoasele pe ariile araune 

Şi plugurile-s spintecate şi boii din juguri cu securile 
Junghiaţi pe jertfelnice sfinte, 

Căci sicriul legii pribeag începe să macine osăminte 

Şi nouă de-acuma pâinea pustiei îngăduită 


143 


Ioan Alexandru 


De când în saci de grâu-i-o cupă tăinuită 
Şi foametea nu se mai poate-ascunde 
De faţa Pânii Fiului niciunde. 


II 


Se aud privighetorile au început pe baltă la 
Mogoşoaia păsările să se întoarcă la vechile cuiburi 
Peste gârle se refac podurile să poarte carele şi pluguri 
Se fierb ouăle în zeamă de coajă de arin se-ncondeiază 
Cu vopsele din Levant Se văruiesc casele, se schimbă 
Puful din perne şi paiele din sărmanele paturi 

Pruncii rămaşi cu râie în pielea goală seara la lampă 
Sunt stropiţi cu leşie. Ţara se curăţă, iarna s-a dus 
Varsă-amiros viţa de vie 

Se scot din poclăzi catrinţele de sărbători 

Şi steagul de nuntă Până la Rusalii ceru-i deschis 
Sora natură zi şi noapte cuvântă. Se sfinţeşte 
Văzduhul şi apele şi dau în muguri crengile cele mai 
Şterse şi pe morminte iarba se-ndeasă 

Şi mânjii-n zori clatină pământul din copite 

Ies turmele din staure trase de zbieretele mieilor 

Ca de-o oştire de îngeri Azi acum oaia 

Cu foarfeca este sfârtecată-n urechi să sângeri 
Se scot clopoţeii astupaţi şi unşi cu 

Seu peste iarnă să nu se-mpustie 

Se spânzură de grumazul turmelor 

Până înnoda-vor dealurile acestui pământ 
În hora stelelor liturghie. 

Cu hârburi ies fetele-n zori îmbrobodite 

În mohorâte veşminte 

Cu tămâia înteţită-n jar să deştepte între 
Morți aducerile-aminte 

Memoria viitorului căci într-acolo curg 
Scâncesc pruncii-n somn, urlă 

Praporii bobotind în 

Podind pustia cu oasele de prooroci 

Şi cu feştile fumegând în zdrobitele mâne 
Memoria nu-i în trecut împlântată 

Par în flăcări încremenit lângă sângerarea- 
N sudori a viței s-o zvânte 

Ci năvod printre stele pe nouri fulgere 
Culegând trăsnetele-n clopote să le-mplânte 
Memoria lumii de miliarde de ani nu spre 

Fostele ci spre cele ce venit-au şi vin 
Maranatha spre fântâna plină de har 

A mormântului gol se tot cufundă spânzurată 
De lanţuri găleata. Auritele picături 

Ce tot scapă printre osemintele degetelor 
Rugătoare Amestecând în unde 
Ardoarea de pe jarul de ieri frigând 
Peştele în zori la mal cu cereştile 
Fulguitoare 

Cumpenele lumilor scârţâitoare 
Bătrâne strămută 

Suspinul apelor de jos în agonia 

Rănilor din mâne. 

Aceeaşi râpă aceeaşi prăpastie de trecut 
Acelaşi hău de sorbit Paienjenişul 
Punţii de diamant pârtia harului 

Se întinde să am curajul să mă apuc 

Să ies pe valuri din trunchiul navei 
Zbuciumat către miezul de nopţi 

Pe urmele focului ce se mistuie 

Pe cât de iubire în mâne se-aprinde. 
Sunt liber să ies din chibot, omida din 

Hrisalidă aripele mă dor în copârşeul 

Prea strâmt. Mana viermuie după o zi în pustia toridă 
Acum trebuie să ies când mi se întinde 

Învârtoşată funie prin urechea acului 

Mărilor înroşite. Între nările cailor 

Aţâţaţi de viesparele piramidelor 

Şi coaja ouălor de vipere în sângele 

Mielului dezotrăvite. 

Pustnicii Carpaţilor nu dorm în noaptea asta 

În cojoace cu urşii şi privighetoarea 

La pândă Prin voalul lacrimei 

Să poată întrezări nava cu noi 

Încotro se cufundă. Lâna 

De aur în botniţa vâslelor 

De nu se încioată din labirintul 

Păgân să nu mai putem ieşi niciodată 

Căţeii pământului schelălăie nu mai pot să-şi alunge 
În şoarecii din burta corabiei să prindă cheag 

Şi sânge. Doar sunt graiurile noastre de patruzeci de 
Zile postite, să putem fi 

Biruitori demonicelor ispite. 

De-anm fi fost rupţi la-nceput din mătcile 

Neamului din rădăcine. Înainte de a fi dat 
Prin altoi de originile divine. Greu ne-ar fi 
Acum în sufocăciunea acestor plângeri 

Ce ne dau târcoale căci nu de la cazanele 
Clocotind de cărnuri fost-am împinşi 

Ci de lângă blidele goale. Uitat e gustul 
Junghieturii proaspete a vânatului în capcane 
Şi de muiere nu m-am mai atins decât ca de 
Sfinte icoane. Uns capul faţă veselă 

Ca de nuntă, să nu mă ştie nimeni postind 

Să nu-mi pierd răsplătirea sfântă. 

Cu bureţi uscați înşiruiţi în podurile 
Polovrace şi cu buruieni şi cu urzici am petrecut 
Şi eu cu slugile mele în pace. 

Acum cele patruzeci de zile aproape au trecut 
De sfinte nevoinţe Trei au mai rămas 
Ultimile de umilinţe. O, de-aş fi şi eu 

În vâltoarea lor sacră luat peste noapte 

Întru schinjuire Aş putea afla cât am crescut 
Cât viitura apelor este de naltă în şuvoaiele 
Trecere-iubire. 

Îmbătrânit-am la suflet oare de asemenea cum 

Simt carnea asta de iască uscată 

Încă pentru câteva sărbători să pot fi în sfeşnic 
Arzând lumânare de ceară brumată 

Voi fi luat, trebuie s-o ştiu bine, dinspre pâine 
La cea dintâi ispitire Flămândul nesătul pentru 
Blidul de linte îşi vinde sufletul în neştire 
Hoitului îi cresc gheare de caracatiţă 

De suflet să se apuce Să-l tragă jos cât mai 
Poate fi junghiat de pe cruce 

Dar o ştiu dumnezeiasca ştiinţă, nu mă va 
Părăsi nădăjdui să strâng să îngaim 

Măcar din buzele Istovite din aducerea-aminte 
Trăirea-i cu putinţă Nu numai cu pâine ci masa-n pustie pot 
Întinde şi două trei oseminte cuvinte 

De nu voi avea vlagă să le rostesc 

De nu-mi va mai rămâne, în candela tăcerii putere 
Peste orbirea ochilor izbeşte-mă cu Frica de 
Tine stăpâne. 

Din hotarele scurmate de porci doar vor izbucni 
Dintre roşcoave, căinţa în genunchele 

Tăbăcit de plăceri al acestei epave, 

Din valul acesta dintâi de frig şi-ntunerice 

Câinele turbat de se va depărta de o azvârlitură 
Descrâncenează-mă de groază înainte de a mi se pironi iarăşi 
Limba din gură 

Căci vine iată-l şomoiogul al doilea 

Vai urgia În umerele mele să le îngroape 
Aripele liliacului bătrâne, 

În moalele capului în sanctuar să spânzure 
Urâta spurcăciune. 

Întâiul acum zborul ispiti-l-va 

Setea de răzvrătire sămânţa blestemată 

La rădăcina domului din Colonia 

Faust face pipi cu câinele negru deodată 

Nu mă lăsa să cer vreodată altceva decât 

Îţi este voia Ta de mine mereu neştiută 

Cu sfinţenie pe dinafară să mă împovărez 
Înşelându-i pe alţii cu slava neavută 

Nu-ţi pot cere să mă scoţi din această capcană 
De cel ce este stăpân nici pentru o vreme încă 
Unde sanctuaru-i neisprăvit sau în râuri şarpele 
Să privegheze are poruncă 

Hârbuit de post ca ulcioarele văduvei din Sarepta 
Ajunsă la ultimul pumn de făină 

Nu mă lăsa să mănânc singur Intră tu în toate ale mele 
Cu frământătură divină! Atinge-te de uleiul 

Din blidul orfanului de ultima picătură 

Cu lanţul milei tale de aur de lacrimile lor te îndură 
Câţi sunt fiii unsprezece numai ai mei orfani pe 

Uliţele acestui pământ ce te aşteaptă 

Să treci pe la noi măcar cu ciubare în amintirea morţilor 
Apusenilor cu un căluţ cât o şoaptă. 


Al treilea vai, vine închinarea la împărăţia de aici 
Infernul când s-a aflat că lucram în faptă şi duh pe cealaltă 
Să mă leapăd de ea să-ntorc la văruirea 

Mormintelor pe dinafară a morţilor, mistrie şi daltă 

Abia strânsu-i-am meşterii împrăștiați calfe şi zidari nouă 
Cu Manole zece aceste văi şi coline, 

Turle cereşti clopote să le 

Murmure taina lepădării de sine, 

Din cuiburile aceste de lut din sălaşele de la stâni 

Prin aceste humegânde feştile, să treacă focul 

Cutezanţei din nou. Să izbucnească fântâni 

La umbra aripilor de şindrile 

După ce-au deprins soțiile cele mai de rând sub călcâie 

Această planetă în chinurile facerii să rămâie 
Căpăţâna şarpelui să o zdrobească, 

Să se lase-ngropate de vii în zidurile sacre 
Numai Pruncul Emmanuel să se nască, 
Piatra cea mai stearpă de râu neatinsă de 
Mână, ruptă de trăsnete din stânca sterilă, 
Unsă de mir şi rugă în feciorelnic altar 
Zămisleşte Logosul din Milă. 

S-au îndesat satele de feciori şi munţii de stâni schiturile 
De candele line Cozile fetelor pe spate în zorii 
Sărbătorilor ca funiile clopotelor bizantine 

În postul mare pădurile-s pline de fuioare 
Netoarse de cânepă şi de lână ţigaie, de ceară 
Când se pornesc colinzi la şezători şi crivățul 
Înfundă drumul până la primăvară 

Şi se potcovesc caii cu colţi de gheţuş 

Şi se gătesc săniile cu ilişe-n spătează 

Până la Sâmbătă în Ardeal în vatra lui Negru-Vodă 
Cu-o lumânare trebuie să străbaţi 

Măcar de Bobotează 

Când piscurile ninse ale crestelor făgărăşene 
Scânteie-n albăstrime 

Şi nu se mai aude de mult de prădăciuni 
Dinspre nohai şi tătărime 

Şi nopţile-s lungi lângă butuci de jar 

Şi-n ger scrâşneşte pe bolți lună nouă 

Şi cronicarul înseamnă-n răboj Anul 
Domnului una mie şapte sute nouă 

Cel mic dintre prunci Mateiaş după 

Numele moşului Basarabul cuminte 

În bundiţă de miel prâslea tatii doarme 

Sub candelele sfinte 

Pâlpâie focul paloarea feţei peste genele- 
Nchise, se-aud cântările miezonopticii 
Dinspre chiliile paraclise 

De pe ceasloave şi mineie trase-n tiparniţe 
Întâia oară în graiuri române, 

Să poată fi târâte pe jos de clopotele turmelor 
De la cule până la creierul munţilor la stâne, 
Din Sciţia bălților Istrului de la Pontul 
Euxin până în Maramureş La Stavropighia din Peri, 
În Macedonia acelaşi ritm în sânge 

De milă şi iubire 

În zbuciumul neamurilor 

De veghe să putem rămâne, 
Înflăcărându-şi laolaltă ca neam 

Întru rodire pe cât ne-ngăduie 

Rănile din mâne 

Pe cât solidari ne vom şti cosmosului 

În cea mai neştiută durere 

Vii şi morţi îmbarcaţi spre acelaşi liman 
De înviere 

Ce sunt seminţiile dacă nu asemeni 
Trunchiului acestuia retezat de care focul 
Se-aţine, până când cereştile le hrănesc 
Prin coroane şi adâncurile invizibile, 
Prin rădăcine. 

Dacă se rup de puterile veşnice 

De se sustrag energiilor necreate 

Carii şi vipere şi cenuşi cotropesc hoiturile 
Lor blestemate 

Aceste ermetice trunchiuri inerte 
Hoituri butuce 

Când se ascund de rana altoiului 

De pe cruce. Când îşi cruţă carnea 

Boantă şi puhabă a coroanelor de 

Secure şi-n gerul stâncilor din pustie 

Nu-şi slobod osemintele după aure, 

Această caracatiţă cu mii de gheare 

Acest balaur cu creştete zeci 

Se cuvin mai întâi ferecate, 

Corurile îngerilor din adânc să poată fi 
Desciotate, să poată steaua 

Dezboboci în nările cailor amirosire 

Surdă, câte ascuţişuri de săbii vor străpunge 
Acest pietroi până mila inimii să-i răspundă, 
Daţi drumul pâraielor desfundaţi fântânile 
Îngropate de frunzişul pădurilor putrezite 
Să-şi poată oceanele răstigni vuietul 

În ulcioarele cele mai oropsite 

Cauza orfanului şi-a văduvei şi-a 
Stăpâniţilor de duhuri înlănţuiţi în morminte 
Învrâstaţi cu cămăşi la grumaz să se strângă 
Aducerile-aminte 

Spargeţi cu sula urechile pruncilor 

Din leagăne la durerile-năbuşite, 

Să vuiască a potop scoicile lor 

Ciuhe de vrăji căţei idolatri vorbitul descânt 

Pe spate de porci idoli arşi de lut împunşi 

În organe, În oier şi crăci în vis şi gând 

Demonii cuibăriţi leghioane. Numai postul 

Şi ruga din credinţă şi iubire, stârnite, 

Pot uşura pământul de aceste puroaie nelegiuite, 
Să se retragă din nări, din creier, din inimă 

Din gură, Ne trebuie scuipatul divin 
S-amestece-n noroi cuminecătură 

Cu sculele lui invincibile în infern şi paradis 
Ascuţite, să nu poată rugini muşcăturile 
Viperelor cele mai otrăvite, cu paşii săi 

Desculţi cerurile şi valuri ce nu-i îngăduit 

Să-i cufunde, Să-alunge şi din pragurile 

Noastre turmele de osânde, 

Până când orbecăindele din neştiinţă 

Fărădelegi va fi dat să-şi sfâşie 

Cohortele de nădejdi din carnea mea-n agonie 
Clătinând înspumată la gură dar eliberata umbră înfrântă 
Această trestie de gând zbuciumată, de chemarea la 
Nuntă. 

Ce putere s-a lăsat peste noi tată şi fii să ne ţină 
Laolaltă în acelaşi cuget şi gând când e momit fiecare, 
În parte, şi i s-a deschis uşă dosnică de scăpare, 

Să rămână ciung trunchiul gorunul sfârtecat de întru 
putrezire, 


Cu zburătoare şi cuiburi cu tot să se vindece 

Fără mântuire, a-ţi pruncul şi vino în munte porunca 

Din partea mea poate dobândi ascultare dar ei pruncii 
Veni-vor lăsa-se-vor cuprinşi de povară 

Fi-vor gata să plece cu noaptea-n cap doar abia 

Mijiră printre stelele zorilor nici n-au ajuns să joace 

În jurul altarului de cununie; putea-vor ei să înţeleagă 

Că aceasta de-aici este numai pridvorul că cealaltă nuntă 
Numai ne este-ngăduită întreagă, ce nu suportă 

Nici amânare, nici sustragere nimeni nu poate să nu 

Se supună chemării trâmbiţelor de foc îngăduite 

Să-l veselească pe Mire. Pentru aceasta ne tot gătim fiii mei 
Din pântecele maicii din neam în neam sămânță cu sămânță 
Lucrarea cea mai neistovită Din leagăne vă tot 

Şopotesc în urechi de şapte ori pe zi şi-n miezul nopţii 

La candela neadormită, Nu că trebuie să plecăm 

De-aici cât mai degrabă ca şi cum n-am fi într-ale 

Noastre în străină moşie, cu străine guri şi porunci 

Ni s-ar cere să împlinim străină duhovnicie 

Ci într-ale puţinătăţii de-acasă în aceste ulcioare 
Preastrâmte potire, să-şi clatine umbrele 

Să se poată-ntrupa bucuriile de dincolo nebănuitele 

Starea eternă nu veşnica revenire, cu cât mai mult aici 

Se desprinde starea pe loc infernul se-nfiinţă 

Trebuie să ieşim Pashă din robie oricâtă mi se-mbie 

Din toate ungherele din toate stârvurile şi zidirile 
Pustietăţile de suferinţă 

Vom podi pustia şi noi cu osemintele noastre 

Am podidit-o destul s-o mai podidim odată calea cea strâmtă 
Nu putem intra în pământul Patriei făgăduit decât în spate 
Duşi de alţii în raclele de nuntă. Nu-i îngăduie-n odihnă 
Liniştire. În palmele sfârtecate pe lemn altoieşte mila iubire 
Acum trebuie să stăm bine, Fiii mei să stăm cu frică 

Şi cutremur Uşile Uşile să le păzim simbolul 

Niceelor Calchedoane se vreau adeverit să-şi scalde 
Ţărmurile de aur în inimile noastre 

Înţelegătoare Să nu păşim pe eşafoade oricât de 

Schingiuiţi vom fi. Ni se vor smulge dinţii 

Pe rând din sărmanele gure vom fi arşi 

Cu făclie de smoală la subţioare. Şi acestea numai 
La-nceput căci veni-vor să ne smulgă şi bărbăţia 
Să ne dezghioace sămânţa să ne treacă-n eunuci 
Câteva săptămâne înainte de-a se da la suflet 

Vor pângări pas cu pas şoaptă de la şoaptă 

Câtă vremelnicie mai rabdă în noi duhul 

Să se deşire Au început să intre cu jungherul 

În sfinţenia de acasă Cotrobăie cu caii altarele 

De sub munţi şi dau foc la scripture 

Fetele cu arcanul le smulg din vetre pentru seraiele puturoase 
Haiducesc flăcăii bătrâna pădure 

Jianu şi Tudor, se aude de unii şi alţii fi-vor 

Mulţi fiii mei porniţi după noi să nu se întoarcă 
În truda neisprăvită Dar ca să-i putem 

Urma fiii mei trebuie să ne fie moartea sfinţită 
S-avem ce aduce acasă în năfrămile bocite 

De mamă şi soaţă de surori şi fetele neamului 
Toate, ce s-au logodit în schituri şi au depus 
Jurământ de sărăcie ascultare şi castitate. 

Ni se dă şansa muceniciei cât de rar 

Fiii mei din ce în ce cât de rar câtorva le sunt hărăzite 

Aceste clipe ce ne-au ajuns pe noi astăzi 

Fericite. Bucuraţi-vă fiii mei 

Surâdeau azvârliţii la fiare în circurile 

Romane. Fiţi dintre cei ce rămân podoaba pământului 
Ce-au dobândit prin ascultare neveştejite-n sinaxare 
Coroane. Fie-ne cămăşile albe în batjocură 

Puse astăzi pe umerele noastre zdrobite de umilinţă 
Imaculatul strai de nuntă de miriade purtat în jurul 
Tronului de biruinţă 

Să cântăm fiii mei cântarea Mielului fără 

Glas tras de juvăţ pe Muntele 

Fericirilor la junghiere 

Ne este nouă mai cu putinţă acum când 

Păcatul şi moartea au fost biruite de înviere 

Nu mai au putere asupra Cosmosului 

Asupra fiecăruia în parte dintre noi 

Făptură din zidire, Decât când frica de leapădă 

De supremul bine de memoria libertăţii 

Ce tânjeşte neistovit nu după 

Prelungirea acestei vieţi 

Ci absoluta izbăvire. Ieşirea 

Pasha ce-o sărbătorim noi în această 

Peşteră sub mare în Ediculele-acestea 

Păgâne. Ascultaţi Ierarhiile cu Dionisie fiii mei 
Corurile îngerilor adoraţie-închinăciune 

Am stat lângă leagănul vostru al fiecăruia 
V-am învelit în scutece V-am privegheat 

Ca pe sufletul meu Boier de ţară eram 

Cu pământuri şi fânețe bune şi sate ale noastre 
Cu heleşteie şi prisăci şi nesfârşite turme de cornute mari 
Şi stâne până-n Piatra Craiului 

N-am intrat sub coroană uzurpând 

N-am râvnit ungere voievodală Sfatului ţării cu poftiri 
După mine să le fiu domn căci ţara vrea 

Să n-o lăsăm împrăştierii să se ticăloşească 

Să cadă-n vrăji şi osânde 

N-am bănuit că ungerea nelumească vine 

Mai departe, când mi-au pus sceptrul în 
Dreapta nu ştiam că va trebui să rămân 
Neînvins şi în moarte. Că nu-i pot lepăda 
Oricât vor fi aceste braţe 

De batjocuri şi huliri slăbănojite 

Că-n neputinţa ascultării lor sunt alte puteri 
Împletite ce dau năvală scânteie în inima 

Ce-abia mai pâlpâie 

Aceasta-i moştenirea fiii mei a Basarabilor sfântă 
Să ne ţinem de ea, trecerea ne va fi uşoară, 

Nouă şi celor ce vin să ne întoarcă moştenirea 

În țară. N-am împuţinat-o iar sporul nu-i al 
Nostru cât va fi, dat să fie, să-l împartă la 

Orfan şi văduve şi din prisosul firimiturilor 
Lucrătorilor de la Vie. 

De vom răspunde de nu vom lăsa 

Ultimelor clipe să strecoare gând de hulă 

Nici simţământ ce-ar râvni răzbunare 

De vom trece pe această punte a omenescului 
Cea mai subţire 

Înseamnă că am fost ajunşi în cele din urmă 

Din milostivita lubire 

Că nu ne mai temem de nimeni Cosmosul nu mai 
Are asupra noastră putere 

Se vede fiii mei că trecem prin moarte 

La Înviere. 


(Din Imnele Putnei, 1985) 

1694 15-22 FEBRUARIE 


O săptămână a plâns în pragul postului mare 
Maica Domnului la Nicula în icoană românească 
Martori oculari cu sutele veniţi 

Unii cu săbii şi ciomege s-o amenințe 

Să se oprească 

Lacrimile ei cerurile cerurilor în taină prelinse 
În aceste văi şi coline transilvane de trei veacuri 
Se tot zdrobesc sub pleoape într-ale noastre 
Sărmane 

Arse bisericuţele de lemn dreptmăritoare 
Martirizat Constantin Brâncoveanul cu toţi fiii săi 
Departe de ţară 

Junghierea acestui pământ 

De la un capăt la altul în sfinţenia sa milenară 
Lacrimile acelea cutreierând pământul 

Ale Maicii ajunse şi-n casele noastre 

Plânsul 

Munţii şi porţile Horea cea lungă clopote 
Praporii 

Nunţile şi prohodirile tânguindu-se într-ânsul 
„Ajută-ne Măicuţă să nu pierim pe cale 

Şi noi suntem fiii lacrimilor Tale” 


Din Imnele Maramureşului, 1988 

BRÂNCOVEANU 


Am pierdut totul să nu ne pierdem şi sufletul fiii mei 
Asta-i de-acum în grija noastră hotărâtoarea luptă 
Să nu-ngăduim urii şi deznădejdii să stingă-n 
Candelele credinţei mistuirea neîntreruptă 

Să nu lăsăm în urma noastră trupurile atinse 

De cea mai grozavă pângărire 

Lepădarea Mielului vărsându-se 

Şi pentru noi stare de ispăşire 

De-acum deşertarea frângerea trupului său 

În lucrare şi-asupra cortului acestuia 

Ce se sfâşie 

Să nu cercăm răscumpărarea 

Din negura ceasurilor de agonie 

Nu vine ea acum din ele nu-i 

Îngăduită până la sfârşitul veacurilor ieşire 
Broboadele de sudoare amestecate cu sânge 

Ne vor stoarce de toată podobia şi vlaga din fire 
Ce-i mai de preţ însă prada întreagă 
Neîmpuţinată de apostazie rămâne 
Lacrima perloasă sămânţa murind întru cules 
Îmblădite de ciuruitele mâne 


(Din Imne/e Maramureşului, 1988) 

ÎNSEMNĂRI DESPRE ARTA NOASTRĂ 


lui Constantin Argatu 


Cum pot fi reactualizate aceste virtuţi arhaice în scrisul şi conştiinţa 
celor mai tineri? Nu există decât o cale, cea a seriozităţii absolute întru cu- 
noaşterea Părinților aşa cum au fost ei cu adevărat. 

Istoria noastră, cu marile făpturi de oameni ai jertfei şi luptei, martiri 
şi asceţi, truditori şi înfăptuitori, trebuie trăită şi înţeleasă lăuntric, căci 
numai marii patrioţi sunt ctitori pe plan universal. Ce a însemnat Ştefan 
cel Mare pentru Moldova, înseamnă şi pentru Europa şi Mărturisirea de 
Martir a lui Constantin Brâncoveanu este românească dar şi universală. 

* 


Numai necunoscând trecutul nostru măreț avem un oarecare motiv să 
ne maimuţărim după nu ştiu ce mode străine în arte ca şi în viaţă. Dacă am 
văzut însă ctitoriile lui Brâncoveanu cum se cuvine, sau ale omului transilvan, 
trebuie să vedem şi să trudim altfel în fiinţa lumii pentru mai binele tuturor. 


(Din Jubirea de patrie, 1985) 

CĂLĂTOR PRIN ȚARA ROMÂNEASCĂ 


pentru Ioanichie Bălan 


La picioarele Maicii, domnii şi-au smerit mormântul; Mircea în pădu- 
rea de nuci la Nucet pe malul Oltului, Neagoe şi soţia lui Platonida, pe Ar- 
geş, mormântul lui Brâncoveanu este gol. Singurul mormânt gol din Ţara 
Românească; trupul său a trebuit să cunoască jertfă de martir pe malul 
Bosforului cu cei patru fii ai săi. Pridvoarele sunt rotunde şi pe obrazul lor 
creşte viţa sacră încrustată în marmură, brâncoveneşte. 


De aici şi graţia şi ascetica linie a artei brâncoveneşti stăpânită de ha- 
rul principiului sofianic, feminin de obârşie răsăriteană împuternicită în 
Bizanţ, de aici muzicalitatea artei acesteia, horbota asta senină de înmu- 
guriri şi iluminări pretutindeni. Totul este pe cale de a înflori, sămânţa 
veche a plesnit în gliile humide, jertfa s-a împlinit şi noile vlăstare izbuc- 
nesc fulgerător în toate părţile: înăuntru ctitoriri şi în afară. Pe obrazul 
lemnului ca şi al pietrei sare bobocul crinului zvelt înflorit triadic sau 
zvâcnetul floarei de viţă. Dintr-un boţ de carne înmlădiat în pământ se 

deşteaptă arborele uriaş ce se întinde peste lume pe fiecare ramură pur- 
tând roata cuib a unei seminţii vultureşti. Totul e sămânță şi înnoire, pri- 
menire şi veşnicie, semn al continuității şi plenarei vieţuiri curate şi puter- 
nice şi pe aceste sfinte coline româneşti. În binecuvântata-i domnie de patru- 
zeci de ani, Brâncoveanu a lăsat să învlăstărească tot ce avea mai adânc şi 
curat şi netrecător acest neam puternic, şi paşnic, şi cuviincios. Ne-a lăsat 
să reieşim din pământ, să ne încovoiem în bolțile blânde şi domoale, să ne 
facem uşi veşnic deschise sacrului sălaş. Să ne picurăm harul curăţiei în 
scoarță şi covor, să ne împlântăm îndemânarea în roţi şi turle, să ne pri- 
menim chipul şi căuşul inimii în fântâni vii de aducere-aminte, să ne des- 
prindem braţul de ascultarea arcului apărător, şi-n iscusinţa lemnăriei să 
ne curăţim ochiul în albastrul senin al culorii duhovniceşti, să îndrăznim 
cu graiul în cuvânt autohton, să ne discernem portul şi părinţii prin veş- 
nica pomenire. 

Brâncoveanu ne-a învăţat de asemeni: aici să murim pentru toate 
acestea, că toate acestea o dată fiind, sunt realitate minunată pentru care 
moartea nu înseamnă mai nimic; el ne-a învăţat că moartea este şi ea o 
faptă care încoronează un neam poate mai mult ca însăşi viaţa, atunci 
când este vorba de-o nestrămutată credincioşie şi ataşament faţă de fiinţa 
unei comunităţi unite în spiritul jertfei şi ispăşirii într-un topos cu nă- 
dejdea unei patrii. De la Brâncoveanu ştim că suntem frumoşi, şi adânci, 

şi neîntrecuţi atunci când avem răgaz şi ne punem pe treabă, că suntem 
acasă aici şi avem tot ce ne trebuie să vieţuim plenar ceasul nostru că- 
lător printre neamuri sub cerul înstelat corăbieri şi truditori, cu toţii îmbar- 
caţi în naosul acestei corăbii-maici Patria, şi mireasa şi bucuria, şi mândria şi 
izbăvirea noastră, femeia şi sora, jertfa însăşi sophia divino-umană, graiul şi 
îmblânzitoarea, raiul şi fericirea şi măsura noastră ocrotitoare, aceste aripi 
uriaşe albastre de fic străfulgerate cu verde auriu, întins peste toată su- 
flarea, această pasăre mică ce revine în toate căutările şi arta noastră, acest 
zbor înalt, ce trage, smulge din pământ puii săi neciopliţi şi-i spală în focul 
etherului astfel că devin vulturi ce cad peste noi cu zvon veghetor. 


(Din Jubirea de patrie, 1978) 

REALITATEA TRECUTULUI 


Brâncoveanu şi ctitoriile lui, Hurezi mai întâi şi împrejurimile, schitu- 
rile în păduri şi slăvitul loc sunt izvor veşnic din care vor sorbi toţi slujitorii în 
grai şi trai ai acestei Patrii, cât va lumina Soarele şi cât va arde-n nopţi Luna. 


(Din Jubirea de patrie, 1978) 


173 


Ioan Alexandru 


ISTORIA CA PATRIE 


Evocarea Istoriei, a făpturilor Înaintaşilor nu-i o faptă uşoară. 

Cel care pleacă într-acolo trebuie să ştie că îşi asumă o grea responsa- 
bilitate. 

Istoria oricărui popor adevărat ce a durat în istorie, şi poporul nostru se 
numără printre acestea, pe lângă viaţa biologică a avut o viaţă spirituală, o 
morală şi o etică ce i-a transfigurat şi încoronat vieţuirea, în spiritul că- 
reia a ctitorit în istorie un grai şi o civilizaţie de aşezări şi sanctuare de 
valoare universală. 

Nu-i de ajuns, evocând această lume, să ne fi însuşit câteva cunoştinţe 
de suprafaţă; chiar cunoscând în amănunt civilizaţia materială a epocii 
respective, încă n-am dat de sufletul cald, convingător, care poate reînvia 
făptura înaintaşilor în prezentul fiecărei generaţii. Iar prezenţa înaintaşilor 
în efortul zilnic ce-l împlinim este un stimulent efectiv fără seamăn. Ei sunt 
biruitori, ei sunt Patria noastră de slavă, triumfală, aşa cum Patria de astăzi 
este cea reală lucrătoare în istorie; iar ca să dăruim toată fiinţa noastră crea- 
toare prezentului, avem nevoie de spiritul nădăjduitor fierbinte, de credinţa 

şi bucuria marilor înaintaşi. Toate portretele voievozilor noştri ni s-au păs- 
trat pe un fond de aur. Fără acest fundal de aur se retează perspective, îi 
face oameni fără orizont, acel timpan cosmic fierbinte de rezonanţă, prin care 
noi putem intra în consonanţă cu inima lor, se dezarticulează. 

Putem spune că avem o moştenire de aur numai în măsura în care eu 
însumi, ca om al prezentului, sunt atins de râvna desăvârşirii, a bucuriei 
creatoare similară cu cea care i-a animat pe ei. Trebuie să fiu pe măsura 
trecutului. Ştefan cel Mare, Constantin Brâncoveanu, Matei Basarab sau 
Mihai Viteazul, Neagoe sau Bălcescu nu sunt oameni de conjunctură, ci 
desăvârşiţi. Nu le lipseşte nimic ca eu să le ştirbesc ori corijez statura. 

Izvorul artei noastre este Istoria, nu ficţiunea; cetatea sau sanctuarul 
atestate istoric, nu decorul, aurul, nu deşeul, mai ales că avem aur curat 
de la geții ce se ştiau nemuritori până la martirii transilvani, la marii vo- 
ievozi şi milioanele de jertfitori ce şi-au pogorât tinereţea în pământ ca să 
sfinţească mereu pământul acesta în care zvonesc ciocârliile nemuririi. 
Calea artei este calea Inimii. Între inima mea şi cea a lui Ştefan sau Brân- 
coveanu trebuie să se deştepte Iubirea, între cugetul lui Horia spânzurat 
pe roata istoriei trebuie să ardă bucuria certitudinii în veşnicia celui atins 
de dragostea Patriei nemuritoare. 


(Din Jubirea de patrie, 1978) 

BRÂNCOVEANU 


Cea mai cutremurătoare personalitate a trecutului nostru zbuciumat 
este Constantin Brâncoveanu decapitat la Constantinopol pentru credinţa 
neamului nostru dimpreună cu cei patru fii ai săi: Constantin, Ştefan, Radu şi 
Matei; faptă fără pereche în istoria noastră. 

Pe lângă ctitoriile lui care parcă au ajuns într-o factură autohtonă fru- 
mosul pur, pe lângă stilul de viaţă şi lucrarea românească rămase de la 
acest începător de ţară şi păstrător de datini, cea mai profundă şi mai pil- 
duitoare moştenire este pentru noi jertfa de sine care stăruie cât vor fi vea- 
curile — îndreptar moral al poporului nostru, o pildă uriaşă de neatârnare şi 
libertate, de stăpânire de sine, fără frică în faţa morţii, care libertate în- 
seamnă viaţă. Eroică duioasă este apoi fapta soţiei sale Maria (printre grecii 
de altădată s-au găsit bărbaţi care să o ridice în cântare pe nemuritoarea 
Antigonă pilduitoare peste veacuri), aşa Maria Doamna i-a adunat rămă- 
şițele pământeşti din apele Bosforului şi le-a adus în taină să le îngroape în 
țărâna Patriei, neştiută de nimeni, ca duşmanii voievodului să nu-i pângă- 
rească mormântul. Astfel a fost tăinuit Brâncoveanu în devenita celebră 

biserica Sfântului Gheorghe cel Nou din Bucureşti, care, alături de Putna 
ce-l păstrează pe Ştefan cel Mare şi Dealu ce păstrează capul lui Mihai Vi- 
teazul este temelie de aur Patriei noastre. 

Nicolae Iorga marele nostru istoric este cel care redescoperea mormân- 
tul domnitorului după inscripţia de pe candelă, aprinsă ca necropolă naţio- 
nală de acum. Inscripţia spunea: „Această candelă ce s-au dat la Sfântu 
Gheorghe cel Nou luminează unde odihnesc oasele fericitului domn Io Con- 
standin Brâncoveanu Basarab Voevod şi iaste făcută de doamna măriei 
sale Maria carea şi măria sa nădăjduieşte în domnul iarăşi aiciea să i se 
odihnească oasele: iulie în 12 dzile, leat 1720”. Aici sunt aşezate oasele lui 
Constantin Brâncoveanu şi ale soţiei sale, în această ctitorie din inima 
Bucureştiului aflată de doi ani în restaurare pentru a i se da chipul original 
fiind unul din cele mai importante monumente naţionale ale poporului ro- 
mân. Eminescu pe catafalc a fost aşezat timp de trei zile înainte de înmor- 
mântare la cimitirul Belu în această Biserică Sfântul Gheorghe cel Nou. 


(Din Jubirea de Patrie, vol. II, 1985) 

CETATEA LUI BRÂNCOVEANU 


Numele dacic al lui Bucur, păstorul legendar, s-a ales cu vremea ca nu- 
mele capitalei României, aşezare veche locuită încă din paleolitic apoi puternic 
vieţuită în timpul daco-romanilor şi apoi neîntrerupt, devenind treptat odată 
cu închegarea statală a ţărilor române aşezământ reşedinţă, din timpul 
lui Brâncoveanu capitală efectivă. Istoricii sunt de acord cu toţii că „nicio- 
dată nu s-a construit în Bucureşti mai somptuos decât în această epocă brân- 
covenească” (C. Giurescu, Istoria Bucureştiului, p. 86). Dacă îl vom evoca 
pe Brâncoveanu ca fiinţa cea mai ziditoare din trecutul nostru, ctitorul 
capitalei, o vom face din motive istorice dar mai ales culturale spirituale. 

Pentru că nici unul dintre ctitori până la Brâncoveanu nu este el în- 
suşi o jertfă vie la temelia lui. Sub Brâncoveanu Bucureştiul devine cea mai 
mare capitală sud-est europeană, după Constantinopol, a doua capitală a 
creştinismului răsăritean în Balcani. Brâncoveanu cu cei patru prunci ai 
săi stă la temelia Bucureştiului ca şi a întregii Românii moderne cum spu- 
nea ferm Nicolae Iorga. Jertfa uriaşă a lui Brâncoveanu căreia i-au premers 
două decenii şi jumătate de renaştere naţională culturală şi economică. 

Brâncoveanu deschide prin podul Mogoşoaia viitoarea Cale a Victoriei pe 
care mai târziu vor intra victorioşi cei întorşi de la Plevna. Biruitorii celor 
care cu un secol şi jumătate în urmă îl împinseseră pe Brâncoveanu cu fiii 
săi în aura martiriului. Oare ştia Brâncoveanu când deschidea Calea Mo- 
goşoaiei că deschide Calea Independenţei României. 

Primul ceas care numără orele de lucru dintr-un turn, Brâncoveanu l-a 
spânzurat peste cerul Bucureştiului. 

Academia Română este ctitoria lui Brâncoveanu. Primul aşezământ 
superior românesc ca Sf. Sava, unde se va preda logica şi fizica, astronomia şi 
metafizica, citindu-se în original Tucidide şi Pindar, loan Gură de Aur şi 
Sofocle. Brâncoveanu va tipări întâiul cărţi pentru toate neamurile creştine 
ocupate de turci. De la Brâncoveanu ne-au rămas grădinile culte, această 
largă grădină în care flora era cultivată ca în marile grădini europene: în 
formă pătrată, avea un grădinar şef (Frâncul, poate francez), în mijlocul 
grădinii apare un pavilion pictat, unde se poartă covor ierbi înalte şi omul 
cult se va odihni vara. 

Orice capitală are un ce al ei un moment care-i hotărăşte destinul un 
ceas înalt care o pecetluieşte peste veacuri. Acest ceas hotărâtor al Bucureş- 
tiului devenind capitală a viitoarei Românii este epoca lui Brâncoveanu. 
Când el se jertfeşte pentru neamul nostru rămânând neclintit fidel tradiţiei 
spirituale a strămoşilor, fiind martirizat dimpreună cu cei patru fii ai săi 
pentru aceasta. 

Nu întâmplător centrul Bucureştiului, Kilometrul zero din România, 
pleacă de la Mormântul lui Brâncoveanu de la ctitoria lui unde odihneşte 
dimpreună cu soaţa sa Maria şi cei patru fii ai săi Constantin, Ştefan, 
Radu şi Mateiaş în Basilica Sf. Gheorghe cel Nou pe care el chiar o găsea 
„una bellisima chiesa”. 


(Din Jubirea de Patrie, vol. II, 1985) 

BRÂNCOVEANU ÎN PICTURĂ 


Se împlinesc în vara aceasta trei sute treizeci de ani de la naşterea lui 
Constantin Brâncoveanu şi două sute şaptezeci de la moartea lui de martir 
dimpreună cu cei patru fecioraşi ai săi Constantin, Ştefan, Radu şi Mateiaş. 

Sunt dintre cei care i-au închinat o carte acestui domn martir şi fiilor săi 
pe jertfa cărora spune Nicolae Iorga „stau temeliile României moderne” şi 
este firească bucuria de a descoperi într-o expoziţie retrospectivă a unuia 
dintre cei mai profunzi pictori români contemporani Octav Grigorescu mai 
multe tablouri de o mare valoare artistică, expoziţie deschisă de curând la 
Muzeul Naţional de Artă în sălile din apropierea clasicilor noştri. 

Am fost onorat să spun un cuvânt cu prilejul vernisajului: revin aici în 
amănunt asupra acestui eveniment în pictura românească de astăzi: căci 
avem tot dreptul dacă nu datoria ca poeţi să dăm glas culorilor tăcute să 
exprimăm în grai desluşit Logosul luminii întrupat pe pânză în haina de 
sărbătoare a culorilor. 

Într-o imagine clasică străbătând Evul Mediu până adânc în Transil- 
vania pe lemnul şi sticla zugravilor culorile curcubeului devin tron pe care 

şade Logosul transfigurat. Culorile, spunem, nu rabdă decât fiinţa transfi- 
gurată, nu putem rămâne în tăria lor în altă ipostază decât cea lucrată de 
bucuria virtuţilor pistis elpis şi agape a legilor morale care sunt averea 
moştenită prin lupta de zi cu zi a omului îmbunătăţit. 

Doi sunt factorii exprimaţi chiar de pictor într-un cuvânt din catalogul 
expoziţiei care îndreptăţeşte adâncirea prin cuvânt a imaginii dependenţa 
ei de Logos, anume, spune Octav Grigorescu „Îmi place să-mi concep lucrările 
ca un fruct al unei meditații literare adică poetice... după ce au trecut prin 
filtrul cuvintelor care îl definesc” şi mai departe: „Consider astăzi că acei 
factori ai subiectivităţii mele care se găseau în mod constant solicitaţi la 
realizarea lucrărilor dintâi au căpătat o mai mare certitudine de când m-am 
simţit atras de tematica istoriei şi când... am încercat să evoc în imagini 
fapte şi oameni de mare semnificaţie pentru destinul poporului nostru”. 

Sunt acestea mărturii de mare importanţă provenind de la un om ce 
are acoperirea în operă a spuselor sale dar care corespund prin vremi vo- 
caţiilor adevărate ce s-au ştiut datoare Cuvântului Logosului care au fost 
în slujirea lui şi a fiinţei Logosului care este storia națională. Suntem 
datori Logosului întrupat iar Logos întrupat înseamnă întrupare în istoria 
care este de două milenii de când spiritul vorbeşte pe limbi de foc despăr- 
țit în limbi naţionale, spuneam aşadar istoria este şi trebuie să fie a na- 
țiunilor egale dar existente, este istoria naţională singura ei şansă de a fi 
universală. 

Aşa cum o făcea Eminescu vorbind despre nuvelele lui Slavici ori Iorga 
ori de câte ori se apropia de o valoare Națiunea era cea dintâi neamul egal 
celorlalte neamuri dar existent şi el neamul românesc era cel căutat admi- 
rat descifrat în opera de artă. 

Da, este frumos să te ocupi de natura plantelor şi animalelor de fru- 
museţea celor ce există în starea naturală, dar de cei sporiţi de frumuseţea 
spiritului cum sunt aceste feţe ce ne surâd din fresca medievală este şi 
mai important iar a trezi la viaţă pe cei ce şi-au dat viaţa pentru păstrarea 
integrităţii spirituale şi teritoriale a neamului lor, cum sunt aceşti părinţi 
voievozi sfinţi ai neamului nostru, sfântă şi nobilă îndeletnicirea iar unde 
deşteptarea celor duşi dintre noi se întâmplă cu forţă de convingere cum 
este în cazul de faţă cu Constantin Brâncoveanu şi copiii săi cu istoria naţio- 
nală prin acest smerit artist adevărat Octav Grigorescu ziua este de sărbă- 
toare şi cântec trebuie să ne fie cuvântul cântec înflăcărat cum sunt cân- 
tările ce ni le aducem aminte pentru națiunea mea dragă de la Bălcescu şi 
Eminescu încoace cum sunt acele imne triumfale ale celor ce erau gata să 
spună şterge-mă stăpâne pe mine din cartea vieţii numai neamul meu să se 
izbăvească să rămână nu din altă simţire ci din datorie de-a iubi grădina 
ce ni s-a dat ca oameni s-o facem roditoare şi care este îngăduit să fie prin 
delimitare nu lumea întreagă ca să nu cădem în superbie şi nerodire ci 
această vatră care vine de la Pater, vater Patrie Părinte care este Patria 
neamul națiunea. 

Iată-l aşadar pe Brâncoveanu după două sute şaptezeci de ani de odihnă 
aici în inima Capitalei adus în taină de soaţa sa Maria cum îşi duce-n gură 
lupoaica puii săi, adus în spate de bună seamă într-o năframă trainică din 
cânepă ţărănească tras pe jos din Bizanțul stins de acolo din apele slinoase 
ale Bosforului purpuriu de unde fuseseră culese trupurile cinci ale bărba- 
tului ei şi ale pruncilor ei căci într-adevăr ea fusese junghiată de cinci ori 
prin cele cinci decapitări şi totuşi a rămas în viaţă ca să fie cine-i strânge din 
uitare să fie cine-i boci până la capăt căci aşa e îngăduit de veacuri mama să 
fie străpunsă pe dealul Căpăţânilor să vadă tragerea pe roată a fiului jun- 
ghierea lui să poată alerga pe toate colinele pământului de toţi întrebând 
cine mi-a văzut cine-a cunoscut feţişoara lui, aşa trebuia ca şi Maria Brân- 
coveanu să rămână vie întreagă poate mai stoarsă poate mai puţină dar şi 
mai multă poate mai căruntă poate mai trecută prin flăcările plânsului mis- 
tuitor dar rămasă întreagă bocitoarea maica milelor nenumărate căci tre- 
buia ea Maria după anii exilului să-i dezgroape să le strângă osemintele 
moaştele lor ale propriei sale vieţi să le aducă în Patrie să le aducă acasă. 
Căci poruncă avea sfânta de ea să nu-şi afle odihna să nu poată sfârteca 
păienjenişul hotarelor patriei fără de ei fără pruncii ei fără copârşeele lor 
fără scâncetul lor fără sceptrul voievodului soţ fără osemintele lor aşa cum 
primiseră porunci cu milenii să nu ieşiţi de aici din robia egipetelor fără oa- 
sele mele când fi-veţi cercetaţi nu plecaţi fără oasele mele căci cu voi vreau să 

fiu în pământul patriei al făgăduinţei căci acolo este locul meu; şi maica 
Maria asculta ştia că i se vorbeşte că osemintele sunt averea cea mai de preţ 
că fără ele pe umeri zadarnic va porni nu va putea un pas să urnească în- 
trucât greu mult prea uriaşă povară este propriul trup retras înaripat de 
zborul trecutului de duhul strămoşilor. Ea fără el, fără Constantin fără 
Constantin fără Constantin de trei ori cu nepot cu tot fără Ştefan şi Radu 
şi Mateiaşul de zece anişori zadarnic va porni să treacă peste Istrosul în- 
gheţat al hiperboreei pindarice în tărâmul lânei de aur unde la Hurezi 
aşteaptă gol mormântul. 

Cu ei pe umeri cu duhul lor cu osemintele lor maica Maria Brâncoveanu 
soaţa şi mama care a luat parte la toată durerea lumii acesteia văzând cu 
ochii ei de cinci ori străpunsă de sabie pe malul Bosforului în acea zi sfântă de 
15 august de Sfântă Mărie Mare când oile pogor la vale din stânele Car- 
paţilor, ea Maria mama noastră a trebuit să rămână să-i poată aduce acasă 
să-i ştie aduşi la temeliile României să-i adauge ca izvoare şi puteri de foc 
la rădăcinile neamului căci plecaseră de aici cu bruma de avut lumesc era mult 
mai uşor de dus ce aveau din averile acestei lumi dar acum era mult mai 
greu de adus atâta amar de aur aceste ţurloaie aceşti drugi aceste grinzi 
aceşti goruni de aur de-ai trage în vuietele pădurilor Carpaţilor. 

Exact acest moment al întoarcerii acasă al ajungerii în sfârşit în Patrie 
îl pictează marele nostru zugrav Octav Grigorescu exact momentul când 

trunchiul uriaş de marmură de gorun de aur începe să fie astrucat, împă- 
mântenit când începe să devină piatră de hotar uriaşă când devine una cu 
Pământul Patriei. Uitaţi-vă la trupul său întins pentru pogribanie pentru 
cântarea de pe urmă cum a crescut cât a crescut cum este însăşi conturul 
hărţii patriei noastre junghiate de atâtea ori sfârtecate, ologite dar trunchiul 
rămâne cu braţele întinse pe piept până la urmă. 

Fluviul de sânge care despărţise sfântul Cap precum al lui Mihai Vite- 
azul de moaştele trupului începe să se apropie de întregul organism ca o 
insulă ca un arhipelag ce ţine de întregul unei Patrii. Capul lui Brâncoveanu 
se ridică uriaş albăstrind blând cu ochii închişi se întoarce ca o provincie ro- 
mânească la trupul Patriei. 

Momentul este unic în pictura românească până acum căci se întâmplă 
ceva răscolitor în acest ceas înalt eshatologic dar istoric. De jur împrejur 
începe să se trezească toată națiunea la o nouă viaţă din flăcările Ardealului 
încep să se ridice buciumele lui Horia din Moldova Mioriţei apar mamele 
de mai târziu de la Mărăşeşti în jurul trupului voievodului mort pentru ţară 
devenit vatră pater Patrie vater părinte începe să renască fiinţa Patriei a 
neamului întreg din lămpi în lămpi din pridvor în pridvor Brâncoveanu 
Constantin Boier vechi şi domn creştin aşa cum am auzit din cea mai tim- 
purie pruncie pe ţăranii bătrâni ai satului meu bocindu-l pe Brâncoveanu 
cu pruncii săi. 

Martorul cel mai împăcat al împământenirii al înhumării este mama, 
mama noastră care de acum va putea să-şi poarte în pace văduvia. Şi-a îm- 
plinit menirea a adus acasă averea neamului osemintele părintelui martir 
au ajuns cu bine acasă de acum ea este obrazul patriei ea este una cu fiinţa 
neamului care are o misiune de împlinit o rânduială de păstrat o cruce izbă- 
vitoare de dus. 

Iar în acest ceas solemn se mai întâmplă ceva profund semnificativ pic- 
torul a trecut prin toată această țesătură de idei şi sentimente când în final 
ca după oda Bucuriei lasă precum vulturul ce străbate la Patmos printre 
oseminte, în sunetele trâmbiţelor şi aici vulturul basarabic se întrupează 
pe pieptul voievodului încă o dată. Brâncoveanu devine voievod al Ţării Ro- 
mâneşti pentru eternitate. Vulturul nu-şi află odihnă decât pe crucea piep- 
tului său aşezat răscruce la poalele Carpaţilor. 

Ceea ce istoria brută n-a consemnat au voie s-o facă poeţii şi zugravii. 

Avem dreptul să-l plângem cu Mioriţa cu toate buciumele şi naiurile şi 
fluierele noastre cu toţi codrii şi toate păsările cu tot neamul nostru pe Con- 
stantin Brâncoveanu şi pe fiii săi pe acest părinte al neamului ce ne-a lăsat o 
țară şi o temelie să ne-o creştem pe care astăzi cântă şi plâng şi există şi 
se bucură alte cinci milioane de copii, moştenirea pruncilor lui Brâncoveanu. 

Dar odată cu împământenirea din tabloul prezentat, încă misiunea lui 
Brâncoveanu nu s-a terminat. Mai sunt încă vămi de trecut; evenimentul 

sacrificiului din Asia începe să se limpezească întru sărbătoare. Timpul nu-i 
altceva decât străvezimea aceasta ce petrece faptele bune prundul care 
alege aurul evenimentul îl preface în sărbătoare şi din altă perspectivă Octav 
Grigorescu revine asupra lui Brâncoveanu în cel de-al doilea tablou aflat 
la mijloc în sala de expoziţie între celelalte două imagini asupra voievodului. 

În tradiţia noastră medievală din care se revendică Octav Grigorescu 
mai precis din Pârvu Muthu al cărui nume îl pomeneşte, făpturile lumii sunt 
cuprinse de o măreție a luminii taborice îngăduită să o poarte de aici, în 
istorie şi natură fiind. 

Un realism transfigurat până la a fi recunoscut de Logosul ce îl întruchi- 
pează; între realitatea lui naturală şi Logos făptura se află la mijloc transfi- 
gurată purtând povara slavei amândurora; în istorie fiind, eşti şi în afara 
ei transfigurat. 

Controversa celebră în vremea renaşterii între Palamiţi şi occidentali 
în ce priveşte lumina taborică a rămas până astăzi un adevăr faţă de care 
zugravii din tradiţii diferite sunt chemaţi să mediteze. 

Octav Grigorescu profesorul de la Institutul Grigorescu de arte o ştie 
teoretic această neistovită luptă faţă de Lumină care s-a răsfrânt în toată 
arta noastră în pictura frescelor Moldovei apărută în aceste vremi. 

Acest tablou asupra lui Brâncoveanu este muiat în Lumina de care vor- 
beam. Ne aflăm la Constantinopolul veacului al 18-lea în 1714 la 15 august 

când se săvârşeşte cel mai zguduitor martiriu din epoca modernă din această 
parte de lume care pecetluieşte practic prăbuşirea imperiului otoman şi sem- 
narea independenţei României. 

Acum aici se depune o mărturie care se anunţă în toată lumea de cea 
mai mare importanţă. Ţările Române, rămase solidare spiritualităţii euro- 
pene, nu putem deveni paşalâc, făclia cămaşa morţii ce o va îmbrăca Tudor 
Vladimirescu peste numai un veac este aprinsă de pe umerele în flăcări 
ale lui Constantin Brâncoveanu. 

Octav Grigorescu astfel îl şi întruchipează pe Brâncoveanu ca un arbore 
uriaş în flăcări cu un trunchi aprins ca un incendiu ca o scorbură de jar ca 
o căruţă rostogolindu-se în flăcări, ca o căpiţă de grâu auriu roșcat înflă- 
cărat ca un bou înjunghiat ca un taur în flăcări ca rugul încins ce arde nemai- 
mistuindu-se în mijlocul Constantinopolului dislocat ale cărui ziduri vechi 
latine au fost dislocate printre care şerpuie ruina şi simboale frânte suliţând 
minarete peste ruinele cetăţii Sfântului Constantin cel Mare în acest spaţiu 
albastru rece de islam de mozaic îndesat asiat peste aceste poleiri în pripă 
aşezate pe pământul bizantin în acest spaţiu care a prins înfăţişare străină 
irumpe ca iarba printre copârşee izbucneşte arde şi macină dislocând pira- 
mide începe să vuiască să se ridice încă o dată flăcăruia de aur a luminii line 
fos ilaron începe să se podească aripa fluturelui miraculos cu colbul de aur 
al doxei strămoşeşti a aurei care ne-a născut în acest spaţiu latin al Bizan- 
țului de după Bizanţ. 

În acest spaţiu începe să crească să tot ia proporţii să se tot extindă să 
devină uriaş să-l stăpânească şi transfigureze Constantin Brâncoveanu. Este 
statura lui uriaşă crescută dintr-o dată aici, cum a fost în dimineaţa când 
împlinea şaizeci de ani acum 270 de ani, cu barba smulsă desculţ cu pruncii 
după el în cămăşi albe pe ulițele sfinte şi tras pe butuc este momentul când în 
cea mai mare umilinţă purtată cu demnitatea celui ce i-a însufleţit toată lu- 
crarea în Ţara Românească este această clipă de foc sfântă când moartea 
începe să cedeze să fie biruită prin moartea de bună voie şi făptura lui de 
oseminte a voievodului începe să ia proporţii cosmice devine punte devine 
arbore devine seminţie devine salvator al neamului devine vama transfi- 
gurată devine podul de aur devine pasăre de aur şi foc salvatoare pentru 
pruncii săi. 

Trebuia să-şi treacă pe cei patru copii dincolo trebuia să-i convingă că 
aceasta este calea: este momentul când Brâncoveanu le spune copiilor: fii 
mei am pierdut totul să nu ne pierdem şi sufletele, aveți cura] vin şi eu cu 
voi, este clipa când s-au hotărât cu toţii pentru jertfă este momentul când 
ochii lor văd altceva decât ochii lumii când văd lumina transfigurată care cu- 
prinde cosmosul este momentul când ochii lor devin de foc aprins din jarul 
izbucnit în ardere mistuitoare în părintele lor care îi grăbeşte ca îngerul So- 
domei pe Lot să iasă, copiii văd pe tatăl lor în straiul de foc al nunţii în 
veşminte de mire şi prind curaj să păşească în moarte pentru că nu se mai 

tem de ea, au biruit frica de moarte prin iubire, văd slava cerurilor des- 
chise şi se îndreaptă cu bucurie neistovită într-acolo. 

Octav Grigorescu prezintă acest moment cu maximă economie dar ferm şi 
precis când Brâncoveanu în flăcări aici pe pământul sfinţit şi de jertfele 
lui Ştefan cel Mare, îşi întoarce privirea interioară ochiul treaz lăuntric şi 
vede astfel pe copiii săi îi vede cuprinşi în lumina cea neapropiată îi vede cum 
transpar turmele de aur de pe văi în zori când se ridică ceţurile înrourate 
în Carpaţi îi vede de la Hurezi îmbrăcaţi în coconi cum ies în pridvoraşele 
de lemn ale neamului nostru la lucrarea lor de dimineaţă până seara îi vede 
cuprinşi de slava aceea blândă şi bună. 

Ce-l face să înţeleagă cu toată fiinţa că este pe drumul cel bun că jertfa 
copiilor săi este curată şi bine primită: începe să-i vadă cu ochii salvaţi începe 
să-şi vadă copiii înşiruiţi unul după altul cuprinşi în lumina de aur a sfin- 
țeniei începe să-i vadă ajunşi să ia lumina cea fără de amurg începe să-i 
vadă întemeietori de neam începe să audă corurile uriaşe de copii ai Ţării 
Româneşti pe pământul nostru zbuciumat înveşmântaţi în straiele luminii 
începe să ştie bătrânul tată Brâncoveanu că iată sunt cu toţii în pridvoarele 
paradisului pe-o gură de rai încep să audă fluierele aprinse la căpătâiul păs- 
torului a fluierelor de foc cântătoare din care au fost picuraţi Carpaţii în 
sufletele noastre şi acum iată-i aceşti copii cu feţe blânde împăcate fiecare 
înaintând precum cetele îngerilor din ierarhia lui Dionisie Areopagitul de 

pe obrazul Suceviţei iată-i înaintând după vârstă cu eonul de aur pătrun- 
zând în lumină devenind una cu lumina epifanică lăsând în urmă golul 
mormânt al Hureziului înaintând către eternitate, deveniți iată nepieritori. 
Cel din urmă Mateiaş, cel mai mic pentru că era mult prea mic el pentru o 
asemenea jertfă el singurul este de-a dreptul încoronat ajutat de forţa au- 
reolei ce-i încinge creştetul de pe acum. 

Dar convoiului îi lipseşte ceva este acolo Brâncoveanu sunt copiii mai 
lipseşte acestui ceas fericit Mama, mama lor Maria care în acea zi era acolo 
în ziua numelui ei de sântă Mărie Mare când ard cărările Maramureşului 
străbătute de pelerini şi turme ce se întorc grele de roadă către sălaşele 
pământenilor. 

Octav Grigorescu ştie că şi Mama Maria Mama lui Constantin Ştefan 
Radu şi Mateiaş soaţa celor unsprezece copii rămasă văduvă trebuie să fie 
acolo trebuie să se împărtăşească de această slavă. Cu o intuiţie de inspirat 
cu adevărat iat-o pe mamă însufleţind convoiul pruncilor grăbindu-l cu bra- 
țţele întinse ea însăşi dobândindu-şi feciorelnicia ca mama Pietei lui Miche- 
langelo, iat-o devenind sufletul Anima întregului tablou cu braţele cu de- 
getele aripelor devenite flăcări ca în stâlpnicii lui Teofan Grecul iat-o cu- 
prinzând între aripele ei de vulturoaică înger întregul convoi al pruncilor 
însufleţindu-l grăbindu-l iuţindu-i paşii împingându-l din spate ca mama 
macabeilor ropotindu-le din spate să nu se lase să nu slăbească duhul din 

ei întru mărturisire, ţinându-le duhul ocupat întru fericirea căii pe care 
au pornit astăzi 15 August 1714 fiii săi şi soţul ei Constantin de pe ulițele 
Bizanțului. Dar imaginea mamei cu braţele întinse mai declanşează o scenă 
memorabilă anume din stânga inimii din aripa întinsă a mamei din degetele 
ei în flăcări devenite rădăcini începe să crească uriaş să se extindă uriaşul 
stejar din visul scrisorii a treia a lui Eminescu de data asta stejarul Carpa- 
ților visat de basarabi stejarul neamului nostru care umbreşte tot pământul 
românesc peste ruine printre zidurile albastre se extinde se îndreaptă se 
îndeasă vânjos creşte se desfoliază se încheagă pătruns de trăznete şi fur- 
tuni liniştindu-se întreg şi drept pe linia de aur Pomul vieţii centrul planetei 
omfalosul lumii arborele cunoaşterii pomul vieţii. 

A trecut şi prin noi acum prin neamul meu axa lumii am fost odată în 
centrul lumii în inima paradisului subpământenele au devenit cosmice cele 
mai umile au devenit postament de aur prin jertfă care păstrează vie hră- 
nesc viaţa pomului aducător de roade iar cei patru fii jertfiți devin cele 
patru izvoare care scaldă irigă şi fericesc paradisul. 

Ce elogiu mai profund putea fi adus celor patru fii ai lui Brâncoveanu 
decât să devină izvoare care hrănesc paradisul cele patru râuri care desfată 
rodnicia pomului vieţii ale cărui rădăcini devin osemintele lor de martiri. 
Tatăl stâlp de foc înainte mergător maica lor stâlp de nor încheind convoiul 
celor patru potiraşe de aur sanctuar simbolic străbătând arzătoare pustie 
către Patria făgăduită. 

Că este aşa o spune dreapta lui Brâncoveanu ce mângâie pe creştet în 
scena finală umbrele înzăpezite devenite mai albe ca zăpada imaculate cu 
desăvârşire ale copiilor care au trecut dincolo cu bine. Iar mâna lui Brânco- 
veanu albă desăvârşit şi ca stropită cu isop şi mai albă decât zăpada fă- 
cându-se precum a craiului poet această mână nu mai îndeamnă acum ci 
mulţumeşte binecuvântă din mână de tată, a devenit mână Paternă a de- 
venit potirul Patriei. 

A mai rămas de văzut cel de-al treilea tablou ultimul din tripticul ce 
ne-am propus să-l citim mai din aproape. 

De astă dată Brâncoveanu nu este el nici copiii săi în centrul atenţiei 
ci faptele sale. Linia de aur a pânzei este ocupată în adâncuri ca în judecata 
din urmă a Voroneţului de ochiul sever şi blând al vestitorului înger ce 
deschide cărţile şi este dată pe faţă fapta fiecăruia. 

Epoca lui Brâncoveanu care ne-a lăsat cea mai mare bibliotecă din sud- 
estul Europei şi cel mai mare număr de documente scrise peste 13.000 trei- 
sprezece mii încă nepublicate decât în mică parte este una a cărţii. Anul 1688 
cu numele lui Brâncoveanu pe copertă anul urcării pe tron a Voievodului 
este şi cel al apariţiei pentru prima oară întreagă a Bibliei de la Bucureşti, în 
limba română, eveniment comparabil cu apariţia aceleiaşi cărţi funda- 
mentale ca început de limbă naţională, a Bibliei lui Luther în veacul al 
şaisprezecelea. 

Acest Brâncoveanu care a dat şi grecilor întâia lor Biblie modernă şi 
turcilor întâia lor carte tipărită, care a tipărit pentru georgieni, arabi, 
acest părinte al întregului răsărit creştin care trimitea pe banii ţării noastre 
la studii în Italia pe lângă studenţi români şi studenţi străini cum va fi şi un 
viitor patriarh al Ierusalimului, acest Brâncoveanu ctitor până la Muntele 
Sinai şi Athos, ctitorul Academiei române, al unui stil românesc care s-a 
jertfit în cele din urmă cu tot ce-a avut mai sfânt cei patru fii ai săi pentru 
spiritualitatea neamului nostru, acesta acum transpare în pânza lui Octav 
Grigorescu în faţa nemesisului cu ochii legaţi a anghelosului care cumpă- 
neşte fiecare cuvânt căci după cuvinte după fiecare cuvânt se întâmplă kri- 
nosul judecata. 

Acest tablou corespunde scenei din pridvoarele brâncoveneşti de la Hurezi 
sau Sâmbăta. Că este vorba de judecată o spune masca venețiană din colţul 
infernal al pânzei iar că balanţa atârnă salvatoare de partea faptelor lui 
Brâncoveanu o spune pasărea paradisului şi fructele de aur ce prind con- 
tur în preajma cărţilor. 

Este opţiunea pictorului este revelarea bunei lucrări săvârşită în nea- 
mul nostru de acest voievod părinte printre cele mai luminoase sfinte în- 
truchipări din întreaga noastră istorie. 

Ar mai fi de spus multe despre această expoziţie căreia i-am descifrat 
în parte doar trei din zecile de lucrări, anume cele legate de Brâncoveanu. 

De acum îl credem pe Octav Grigorescu ce a spus în catalogul expoziţiei, 
anume „lucrările mele au căpătat o mai mare certitudine de când m-am 
simţit atras de tematica istoriei, ...de oameni de mare semnificaţie pentru 
destinul poporului nostru”. Cuvinte cu acoperire în aur. 


(Din Jubirea de Patrie, vol. II, 1985) 

